ނުވާނަމޭ ބަދަލެއް ހުވާ ޔާރާ –2| Esfiya - Dhivehi Vaahaka Site\n* ދެވަނަ ބައި *\nވިޝާން ގޮސް ކެފޭއެއް ކުރިމައްޗަށް ސައިކަލު ޕާކު ކޮށްލިއެވެ. އެތެރެއަށް ގޮސް ދަޅެއް ނަގަމުން ހުސް މޭޒެއް ދޮށުގައި ޖައްސާލިއެވެ. އެވަގުތު އެތަނަށް ނިޝްފާއައެވެ. އައިސް ވިޝާންއާއި ގޮނޑި ކައިރި ކުރަމުން ވިޝާން ގެ އެއް އަތުގައި ނިޝްފާ އޮޅުލައިގަތެވެ. ” ނިޝްފާ! މިހާރު ކިތައްފަހަރު ބުނާނި މަށާ ތިޔަހެން ކައިރި ނުވާށޭ. އެންޑް ސްޓޮޕް ފޮލޮވިން މީ!” ވިޝާން ރުޅިވެރިކަމާއި އެކު އެތަނުން ނިކުންނަން ދިޔައެވެ. ނިޝްފާ ވިޝާން ކީ އެކަށްޗަކަށް ވެސް އަޅައިނުލާ ގޮސް ވިޝާންގެ އަތުގައި ހިފާލިއެވެ.\n” ވިޝާން. ކައެ ހާދަ ކުރިއެއްގައޭ ދޯ. މިޝްޔަލް ރަށަށް ފޮނުވާލާފަ ގަންނަހާ ގަނޑު. ކައެ ހާދަ ތަފާތޭ މިހާރު. ” ކެފޭ ތެރެއަށް ވަދެގެން އައި ވިޝާންގެ އެންމެ ގާތް އެކުވެރިޔާ ފިޒާން ބުނެލިއެވެ. ވިޝާން ހައިރާންވިއެވެ. މިޝްޔަލް ރަށަށް ދިޔަކަން ވެސް އޭނާއަށް ނޭނގުނީތީއެވެ. ނިޝްފާ ކައިރިއަށް ނުލަފާ ހިންޏެއް އައެވެ. އޭނާގެ މަޤްޞަދު ޙާޞިލްވާތީއެވެ. ކޮންމެ ގޮތެއް ހަދާފައި ވެސް ވިޝާންގެ ހިތް ކާމިޔާބު ކުރުމަށް ނިޝްފާ ހުރީ ތައްޔާރަށެވެ. ކުއްލިއަކަށް ވިޝާން ނިޝްފާގެ އަތް ފޮޅާލާފައި ދިޔަގޮތުން މިޝްޔަލް ދެކެ އިންތިހާއަށް ރުޅި އާދެވުނެވެ. ” ވިޝާން..”\nގެއަށް އައިސް ވަން އަޔާން ކޮޓަރިއަށް ވަންނަން ދެން އައިލީންއަށް ބަލަން ހުރެވުނެވެ. އައިލީން ކޮޓަރިއަށް ވަދެފައި އެނދު މައްޗަށް ވެއްޓިގަތެވެ. އެހިތް އަދިވެސް ތެޅެނީއެވެ. އަޔާންގެ އެންމެ ފުރަތަމަ ނަޒަރުން ވެސް އެހިތް އަތުން ވީއްލިގެން ދިޔައެވެ. އެހެން ނޫނިއްޔާ ފިރިހެން ކުއްޖަކު ފެނިގެން ނުވާވަރުވިއެވެ. އެ ރީތި ދެލޮލުގެ ޖާދޫގައި ޖެހުނު ވަރުން ހުރީހާ ކަމެއް މަތިން ހަނދާން ނެތުނެވެ. އެއަށްވުރެ އުފާވެރި ވަގުތެއް އަދި އެ ހަޔާތަކަށް ނާދެއެވެ. ލޯމަރާލި އިރު އެ ރީތި ސޫރަ ލޮލަށް ސިފަވަމުން ދިޔައެވެ. އަޔާން ފެނުނު ވަގުތުން ފެށިގެން ލޯބީގެ ވިންދު އެހިތުގައި ޖަހާއިފިއެވެ.\nއަޔާޝް އިނީ އެނދުގައި ލެގިލައިގެން ފޯނާ ކުޅޭށެވެ. އިރުއިރު ކޮޅާހެން ހަވީރު ވި ކަންތައް މޫނު މައްޗަށް ސިފަވެއެވެ. މިޝްޔަލް ތުންފަތަށް ވެރުވި ރީތި ހިނިތުންވުމެވެ. ދިގު އެސްފިތަކާއި އެކު ލިބިފައިވާ ބޮޑު ދެ ލޮލެވެ. އެ މިއުޒިކެއް ފަދަ އަޑުން އެހުނު ބަސްތައް ހިތަށް އިވެން ފެށިއެވެ. ” މަށަށް ކިހިނެއްތަ މި ވަނީ؟ ” ބޮލުގައި ޖަހާލަމުން އެ ހިޔާލުތަކުން ދުރުވެވޭތޯ އިންސްޓަގްރާމަށް ވަދެލީ މީހަކު އޮންލައިންގަ އިންތޯ ބަލައިލާށެވެ. ނަސީބަކުން އެކަން ވެސް ވިޔެވެ.\nމިޝްޔަލް އުޅުނީ ފެންވަރައިގެން އިސްތަށިގަނޑު ހިތްކުމުގައެވެ. ކުއްލިއަކަށް ވިޝާން މަތިން ހަނދާންވިއެވެ. އެހިތުން އަދިވެސް އެނަން ފޮހެލާކަށް ބޭނުމެއް ނުވިއެވެ. ވަކިނުވާން ކިތަންމެ ބޭނުންވިޔަސް މަޖުބޫރުވީއެވެ. ނަމަވެސް އެ ހިތުގެ ރާނީގެ މަޤާމު ގެއްލުމަކަށް ނޭދެއެވެ. ލޯވިވާތީއެވެ. ހިތުގެ އެންމެ ފުންމިނުން ލޯބިވެވުނީތީއެވެ. ހިތުން އެފޮނި ދުވަސްތައް ހަނދާނުން ނުފޮހެލެވޭނެތީއެވެ. ދެލޯ މަރާ ބާރުކޮށްލިއެވެ. ވެއްޓުނު ކަރުނަތިކި އަތުގެ ނުފުށުން ފޮހެލަމުން އެވިސްނުމުން ދުރުވާން މަސައްކަތް ކުރިއެވެ.\nދޮރުގައި ޓަކި ޖެހިއަޑަށް މިޝްޔަލް ސިހުނެވެ. މޫނުމަތި ރީތި ކޮށްލަމުން ދޮރު ހުޅުވާލިއިރު އަފްޝާ ހުއްޓެވެ. އެތެރެއަށް ވަންނަން ތަން ދައްކަމުން މިޝްޔަލް ގޮސް ލޯގަނޑު ކުރިމަތީ ހުރެ އިސްތަށިގަނޑު އައްސަން ފެށިއެވެ. ” މިޝީ.. މިރޭ ވެއްޖެއޭ ތާކަށް ދާން. ނައިން ތާރޓީއަށް ރެޑީ ވައްޗޭ.” އަފްޝާ އެނދުގައި އިށީނދެލަމުން މިޝްޔަލްއަށް ބަލާލިއެވެ. ” ކޮންތާކަށް؟ ” އަފްޝާ ކައިރި ގޮސް އިށީނދެ ލަމުން ޝައުގުވެރިކަމާއިއެކު މިޝްޔަލް އެއްސެވެ. ” އަޅެ. ޔޫލް ސީ ވެން ޔޫ ގެޓް ދެއާރ.” މިޝްޔަލް އިތުރު ސުވާލެއް ކުރުމުގެ ކުރިން އަފްޝާ ނިކުމެގެން ދިޔައެވެ.\nގަޑިން ނުވައެއް ޖަހައިފިއެވެ. ޔަޝްފާ އިނީ ބޭރަށް ދާން ތައްޔާރު ވާށެވެ. އެމޫނު މަތީ ރީތި ހިނިތުންވުމެއް ދުވެލިއެވެ. ނަމަވެސް ކޮންމެސް ކަމަކާއި ހުރެ ސިކުނޑިއަށް ދިޔައީ އުނދަގޫ ކުރަމުންނެވެ. ބޮޑު ކަމެއް ވާން އުޅުމުގެ އެލާޓް އެހިތައް ފޯރާފިއެވެ. ހިތް ބިރުގަންނަން ފަށައިފިއެވެ. ހިތުގެ ވިންދު ޖަހާލެއް އަވަސްވާން ފެށިއެވެ. ޔައިޝް ދޮރުގައި ޓަކި ދިންކަން ވެސް އެކަމާއި ހުރެ ނޭނގުނެވެ. ” ޔަޝް؟..” މަޑުމަޑުން ވަދެގެން އައި ޔައިޝް ގޮވާލުމުން ޔަޝްފާ އެނބުރިލިއެވެ. ” އަމް.. ދާން މިދަނީ. ހިނގާ ތިއްތިއާއި އެކު ދަމާ.” ޔަޝްފާގެ މޫނުގެ ކުލަވަރު ޔައިޝް ލޮލުގައި ކިތަންމެހާ ވެސް ރަނގަޅަށް އަޅައިގަތެވެ. ޔައިޝް ފެނުމުން ކޮންމެވެސް ވަރަކަށް ހިތަށް ހަމަޖެހުން ލިބުނެވެ. އެކަމަކުވެސް އަދިވެސް އެ އެލާމެއް ނުކެނޑެއެވެ.\nރޭނގަޑު ނުވަގަޑި ބައިވެ ބޮޑު ވެއްޖެއެވެ. އުޑުމަތީ ހަނދު ރަސްކަން ކުރަމުން ދިޔައިރު ދިޔައީ ތެތްފިނި ވައިރޯޅިތައް ޖެހުމުންނެވެ. މިހިތް ފަސޭހަ ރޭގެ އުފާތައް ހޯދަން އެތަށް ބަޔަކު ވަނީ ބޭރުތެރެއެވެ. ލޯބިވެރިން ސައިކަލު ބުރު ޖަހަމުން ދިޔައިރު އަނެއްބަޔަކު އުޅެނީ އެކުވެރިންނާއެކު މަޖަލުގައެވެ.\n” ސަޕްރާއިޒް.. ” ރާވާފައި އޮތް ގޮތަށް އަޔާންއާއި މިޝްޔަލްއަށް އެތަނަށް ވަދެވުނުވެ. އެއީ ތިން ފްލޯރއަށް ހުރި ރެސްޓޯރެންޓެއްގެ އެންމެ މަތީ ފްލޯރއެވެ. މަތި ހިޔާ ނުކޮށް އޮތުމުން އެތަނުގެ ހިތްފަސޭހަކަން ހާމަކޮށްލަން ގަލަމަކުން ލިޔެލަން އުނދަގޫ ވާނެއެވެ. މަޑުމަޑު ފިނި ވައިރޯޅިތައް ގައިގައި ބީހިލާއިރު އެތަން ވަނީ އެތަކެއް އަސަރުން ފުރިފައި ކަހަލައެވެ.\nއާދައިގެ މަތިން އެ ފްލޯރގެ ‘ ފެއަރީ ލައިޓް ‘ ތައް ވަނީ ދިއްލާފައެވެ. މޭޒުމަތީ ހުދާއި ފެހި ކުލައިގެ އައިސިންއާއި އެކު ތައްޔާރު ކޮށްފައިން ކޭކުގެ މަތީގައި ‘ ވެލްކަމް ބެކް ‘ ރީތި ފޮންޓް އަކުން ލިޔެވިފައިވެއެވެ. ކައިރި ވަށައިގެން ހުރި އޯރިއޯ ބިސްކޯދުތަކުން އެކޭކު އިތުރަށް ފުރިހަމަ ކޮށްދެއެވެ. ” އޫހްހް.. ތެންކްޔު ގާއިޒް.” މިޝްޔަލް ހުރީ ހަމަ ގައިމުވެސް އުފަލުންކަން އެ މޫނުމަތިން އެނގެއެވެ.\nއެންމެން ކެއުމައިގެން ކުރިއަށް ދިޔައެވެ. މާއިންގެ ލޯ ހުއްޓިފާވަނީ ކުރިމަތީ އިން ޔަޝްފާއަށެވެ. މާއިންގެ ކޮންމެ ޙަރަކާތެއް ޔައިޝް ދިޔައީ ބަލަމުންނެވެ. ޔަޝްފާ ވެސް ދޭތެރެއަކުން މާއިންއަށް ބަލައިލައެވެ. ” ހިނގާ ކޭކު ފަޅަން..” އައިލީން ރިބަން ކޮޅެއް އައްސާފައި އިން ކުޑަ ވަޅިއެއް މިޝްޔަލްއަށް ދިއްކޮށްލިއެވެ.\nކައިނިމިގެން އެންމެންވެސް ތިބީ ވާހަކައިގައެވެ. އެވަގުތު ޔައިޝް މާއިން ކައިރި ވަކިން ވާހަކައެއް ދައްކަން ބޭނުންވާ ކަމަށް ބުނެ ބެލްކަނީ ކައިރިއަށް ދިޔައެވެ. އެތަންނުގައި މީހެއްގެ މެއާއި ހިސާބަށް އަރާވަރުގެ އުސް ފާރެއް ހުއްޓެވެ. ” ކައޭއާއި ޔަޝްއާއި ކޮން ގުޅުމެއް އޮންނަނީ؟ ” މާއިން ޔައިޝްއަށް އެކަން އެނގުމުން ރުޅިއައިސް ހުރިހެން ހީވުމުން ކުޑަކޮށް ޖެހިލުންވިއެވެ. މާއިންއަށް ބުނާނެ އެއްޗެއް ނޭނގުނެވެ. ” ޑޫ ޔޫ ލައިކް ހާރ؟ ” މާއިން ހުރިލެއް ސީރިއަސް ކަމުން ޔައިޝް ހުރީ ހިނިގަނޑު ހިފަހައްޓައިގެނެވެ. ” އޭނހް!.. ހަހަހަ ބުނީމަ ދޯ އިނގޭނީ ސެޓުކުރަން ވެސް.” ޔައިޝްގެ ހިނިގަނޑު އެންމެ ފަހުން ނުހިފެހެއްޓުނެވެ. ” ޔެސް އައި ލައިކް ހާރ.” މާއިންއަށް ވަގުތުން ޖަވާބުދެވުނެވެ. ” ދެން ގޮސް އަހާބެ. ” ޔައިޝްއަށް ހުރީ ހެވިފައެވެ. ” ކައެ އޯކޭ ވެގެންތަ ތިބުނީ؟ ” ” އާނއެކޭ.. މައެ ހަމަ ކައެ ކައިރީ އަހާލީއޭ. ދެން ގޮސް އަހާބަލަ. މިއަދު ވަރަށް ފާޑަކަށް ހުރީ. ކައެ މިސް ވާވަރުން. ” ޔައިޝް ކުޑަކޮށް ހިނިގަނޑެއް ޖަހާލަމުން ޖަވާބު ދިނެވެ. “ޔަޤީންތަ ޔަޝް ޔެސް އޭ ބުނާނެކަން؟ ހާދަ ހީނުވެޔޭ.” މާއިން ޔަޝްފާއާއި ދިމާލަށް ބަލައިލިއެވެ. ” ދެން ގެރޭއޭ.. ކައެ ތި މާހާސްވަނީތި.. ނިކަށް ހަމަޖެހިފަ އަހާބެ.”\n” އަޔާ.. ދީބަ ތަޅުދަނޑި. ” އަޔާޝް ތަޅުދަނޑި އެއްލުމުން މާއިން ޔަޝްފާ އަތުގައި ހިފައިގެން ނެގިއެވެ. އެންމެން ތިބީ ހައިރާންވެފައެވެ. ޔައިޝް ހެމުން ގޮސް ހުސް ގޮނޑިއެއްގައި އިށީނދެލިއެވެ. ” އެ ކޮން ކަމެއް؟ ” އަޔާން ޔައިޝްއަށް ބަލައިލިއެވެ. ޔައިޝް އެއްލޯމަރާލި ގޮތުން އެންމެނަށް ވެސް އެބުނި އެއްޗެއް ސިނކުޑިއަށް ނަގައިގަނެވުނެވެ. ” މާނުއަށް ވެފައި ހުރި ވަރެއް މައެ އަހާލީމަ. ” ޔައިޝް ހުރީ ހީހީ ވަރުބަލި ވެފައެވެ.\n” މާނު ކޮންތާކަށްތަ؟ ” ޔަޝްފާ އިނީ ކުޑަކޮށް ބިރުގަނެފައެވެ. ” އައި ހޭވް ސަމްތިންގް ޓު ޓެލް ޔޫ. ” ސައިކަލު ގޮސް މަޑު ކޮށްލީ ބީޗް ކައިރިއަށެވެ. މަޑު ހިނގުމެއްގައި ވަކި ހިސާބަކަށް ގޮސް މާއިން ހުއްޓި ފަހަތަށް އެނބުރިލިއެވެ. އޭރު ޔަޝްފާ ވެސް ކައިރީގައި ހުއްޓިލައިގެން ހުއްޓެވެ. މާއިން ހުރީ ހާސްވެފައެވެ. ޔަޝްފާ ދޭނެ ޖަވާބެއް ނޭނގޭތީއެވެ. މަޑުމަޑު އެއްފައި މައްޗަށް ތިރިވެ ޔަޝްފާއަށް އަތް ދިއްކޮށްލިއެވެ. ” ޔަޝް. ވިލް ޔޫ ބީ މައި ގާރލްފްރެންޑް؟ ” އެހިތުން ލިބޭނެ ޖަވާބެއްގެ އިންތިޒާރުގައި މާއިން ކެތްތެރިކަމާއެކު މަޑު ކޮށްލިއެވެ.\nމިޝްޔަލް ފާޚާނައަށް ދާން ތިރިއަށް ފޭބިއެވެ. އޭރު ހުއްޓުމެއްނެތި ފޯނަށް ނޮޓިފިކޭޝަންތައް އަންނަމުން ދިޔައެވެ. ފޯނު ހުޅުވާ ބަލައިލި އިރު އެއީ ވިޝާންގެ މެސެޖްތަކެވެ. ‘ މިޝް ވައި ޑިޑް ޔޫ ލީވް މީ؟ އައި ރިއަލީ ރިއަލީ ލަވް ޔޫ. ޕްލީޒް ލެޓް މީ އެކްސްޕްލެއިން ދިސް. ފަހުން ގުޅާނަން. އޯކޭ؟.. ‘ މިޝްޔަލް އެ މެސެޖްތައް ކިޔާލިއެވެ. ރިޕްލައި ނުކޮށް ވިޝާން ގުޅާނެ އިންތިޒާރެއްގައި މިޝްޔަލް ހުއްޓެވެ.\nއެކުވެރިން ގާތަށް ދިޔުމަށް މިޝްޔަލް ދޮރު ކުރިމަށްޗައް ހުއްޓުނު ވަގުތުވީ އަޔާޝް ވެސް ފޯނު ކޯލެއްގައި ހުރެގެން އައި ވަގުތެވެ. ދެމީހުން ޖެހިފައި އަތުގަ އޮތް ފޯނުތައް ދޫވިއެވެ. ކަން ދިމާކުރިގޮތުން ފޯނު ވެއްޓުނީ ދޮރުމަތީ އަޅާފާއި އޮތް ބޯ ކާޕެޓް މައްޗަށެވެ. ހަތަރު ކަޅި ހަމަވިއެވެ. ދުލުން އެންމެ ބަހެއް ވެސް ނުބުނެވުނެވެ. ކަޅި ނުޖަހާލާއި ބަލަން ތިބެވުނީއެވެ. ހަމަބިމަށް އާދެވުނީ އެކުވެރިންގެ ހޯއް ގޮވާ އަޑަށެވެ. އަވަސް އަރުވާލައިގެން ނެގުނީ ވެސް ނުބައި ފޯނެކެވެ. އެކަން ރޭކާވެސް ނުލިއެވެ.\nޔަޝްފާއަށް ހީވީ ދުނިޔެ ހުއްޓުނު ކަހަލައެވެ. އިރުކޮޅެއް ވަންދެން ބަސް ހުއްޓިފައި ހުރެ ބޮޑު ނޭވާއެއް ނަގާލިއެވެ. އެނޭވައާއި އެކު ‘ ޔެސް ‘ އޭ ބުނެ އެ އަތުގައި ހިފާލިއެވެ. މާއިން ވީ އުފަލުން ތެދުވެ ޔަޝްފާ ގައިގައި ބައްދާލިއެވެ. ޔަޝްފާ ވެސް މާއިން ގައިގައި ބައްދާލީ ލޯބިންނެވެ. ބީޗުގެ ދޮންވެލި ގަނޑުގައި އެކި ވާހަކައިގައި ތިބުމަށްފަހު ރެސްޓޯރެންޓާއި ދިމާލަށް ދުއްވާލިއެވެ. ޔަޝްފާ އިނީ މާއިން ބުރަކަށީގައި ބާރަށް އަތް އަޅުވާލައިގެންނެވެ. ހިތުގައި އުފެދުނު އުދާސްތައް ވެސް ފިލާއި ހިގައްޖެއެވެ.\nއަތު ގުޅާލައިގެން ތިބި ދެ ލޯބިވެރިންނަށް ބަލާލާފައި ޔައިޝްއަށް ހީލެވުނެވެ. ކޮއްކޮއަށްޓަކާއި އުފާކުރިއެވެ. އެކުވެރިންގެ އެކި މަރުހަބާތައް ޔަޝްފާއަށާއި މާއިންއަށް ލިބުނެވެ. ” އޭހް ދެން ހިނގާ ދާން މިރޭ މާލަސްވެއްޖެ. މިހާރު އިލޫ ވެސް އޭނީ ނިދިއައިސްގެން. ” އަޔާޝް އެންމެނަށް ބަލައިލަމުން އެހެން ބުނެލިއެވެ. ” އެބުނާހެން. މާނުއަށް ވެސް އެހާއިރު ވާން އެނގުނު.” މުޅި އެރޭ ވެސް އެންމެ މަޑުން އިން އަޔާން އެންމެފަހުން އެއްޗެކޭ ބުނެލިއެވެ. ” އެހެހެ. ސޮރީ. ދެންވެސް ހިނގާބެ.”\nއަޔާޝް އެއްޗިހި ބަދަލްކޮށްގެން އޮށޯތެވެ. މާބޮޑަށް ވަރުބަލިވެފާއި ހުރުމުން އެސްފިޔަތަކަށް ބަރުވެ ލޯމެރެން ފެށިއެވެ. އިރުކޮޅަކުން ފޯނު ރިންގުވާން ފެށިއެވެ. ” ކާކު މޮޔަ އަރައިގެންތަ؟ މާދަމާ ގުޅާ. މައެ ނިދަންވެއްޖެ.” މަޑުމަޑުން ނިދީގެ އަސަރު ކުރަން ފެށުމުން ފޯނަށް އަޅައެއް ނުލިއެވެ. ދެވަނަ ފަހަރަށް ގުޅަން ފެށުމުން ކާކުތޯ ވެސް ނުބަލައިލާ ފޯނު ނެގިއެވެ. ” ކިހާ ބޮޑު ކަމެއް. ތިޔަ ކިޔަން އުޅޭ އެއްޗެއް ކިޔާފަ އަވަސްކޮށްބަލަ.” ފޯނު ނެގުމާއެކުހެން އަޔާޝް ހަޅޭއް ލަވައިގަތެވެ. ” ކައެތި ކާކު؟ ކޮބާ މިޝް؟ ” އަޔާޝް އެއްލިގެން ތެދުވިއެވެ. ފޯނަށް ރަނގަޅަށް ބަލައިލެވުނީ ދެނެވެ. އެއީ މިޝްޔަލް ފޯނުކަންވެސް އިނގުނީ ދެނެވެ. ގުޅާފައި އިނީ ‘ ވިޝާން ‘ ކިޔާ ނަމަކުންނެވެ.\n” އޭނ! ވާހަކަ ދައްކަބަލަ. ” ވިޝާން ހުރީ ރުޅިއައިސްފަކަން އެނގެއެވެ. ” މިޝްޔަލްވީ ގޭގަ. މާދަން ގުޅާ. ” ވިޝާން ގޮވަ ގޮވާ ހުއްޓާ ފޯނު ކަނޑާލާފައި ނިއްވާލިއެވެ. އަޔާޝް ހުރީ އެ ކާކުކަން އެނގެން ބޭނުންވެފައެވެ. އަނިއްކާ މިޝްޔަލް ރައްޓެހިވެގެން އުޅޭ ކުއްޖާ ބާއެވެ؟ މިޝްޔަލް ރަށަށް އައީ ދެން ކީއްވެބާއެވެ؟ ކޮންމެ މީހަކަށް ވިޔަސް އޭނައަށް ކޮން ކަމެއް ހެއްޔެވެ؟ ފޯނު ދޭން ހަނދާނެ ގޮތެއް ވެސް އަޔާޝްއަކަށް ނޭނގުނެވެ.\n” މިޝްޔަލް. ” ވިޝާންގެ އަނގައިން އެބަސް އާހް އަކާއިއެކު ނިކުތެވެ. މިޝްޔަލް އަނިއްކާ މީހަކާ ރައްޓެހިވީބާއޭ ހިތައްއެރިއެވެ. ‘ ނޫން އެހެނެއް ނުވާނެ. އެކަން މަ ބަލާ ޔަޤީން ކުރާނަން. މިޝްޔަލްއަކީ އަހަރެންގެ މީހެއް.’ ވިޝާންގެ ހިތް ބުނަމުން ދިޔައެވެ. ” ޒާން މާދަމައަށް އެއްކަލަ ލޯންޗް ރެޑީ ކޮށްދެއްޗޭ.” ފިޒާންގެ ނަންބަރަށް ލުމަށްފަހު ގުޅާލިއެވެ. ” ކިހިނެއްވީ؟ ކޮންތާކަށް ދާން؟ ” ފިޒާން އެހިއެވެ. ” މިޝްޔަލް ކައިރިއަށް.”\nއެހެނިހެން April 20, 2015\nއަހަރެންގެ ވާހަކަ (ބާވީސްވަނަ ބައި)


Raajjeyge siyaasee party nizaamuge hayaathugai ladhuvethi dhuvaheh!\nރާއްޖޭގެ ސިޔާސީ ޕާޓީ ނިޒާމުގެ ޙަޔާތުގައި ލަދުވެތި ދުވަހެއް!\nޑިމޮކްރެޓިކް ނިޒާމުގެ އެއް ތަނބަކީ އަޣުލަބިއްޔަތުގެ ނިންމުން\nކޯޓުން އަމުރު ނެރުނީ ވުޖޫދުގައި ނެތް ޕާޓީއެއްގެ އިންތިޚާބެއް ހުއްޓުވުމަށް\nފެނިގެން ދިޔައީ ރައްޔިތުންގެ ބަސްބުނުމުގެ ޙައްޤަށް ސަރުކާރުން އަޅާ ނުލާ މަންޒަރު\nކ. މާލެ 31 މެއި 2018 | ބުރާސްފަތި 21:42 9,935\nއެމްޑީޕީގެ ރިޔާސީ ޕްރައިމަރީގައި އެމްޑީޕީގެ މެންބަރަކު ވޯޓުލަނީ - ޓްވިޓަރ\nޑިމޮކްރެޓިކް ނިޒާމުގެ އެއް ތަނބަކީ އަޣުލަބިއްޔަތުގެ ނިންމުމެވެ. ޑިމޮކްރެޓިކް ނިޒާމުގައި އެ އަޣުލަބިއްޔަތު ކަނޑައެޅުމަށް އޮންނަ މަގަކީ ވޯޓެވެ. އެއީ ކަރުދާހުގައި ފާހަގަ ޖަހައިގެން ކަމުގައި ވީނަމަވެސް، ނުވަތަ އަތް އުފުލައިގެން ކަމުގައި ވީނަމަވެސް މެއެވެ. ޑިމޮކްރެޓިކް ނިޒާމާއި، އެ ނިޒާމުގެ ސިފަ ޖެހިފައިވާ އެހެނިހެން ނިޒާމުތަކުގައި ވޯޓަށް ޚާއްސަ ދަރަޖައެއް ދެވިފައިވަނީ ވެސް، އަދި ވޯޓަށް ރައްޔިތުން އިތުބާރު ނުކުރަނީ ވެސް ހަމަ އެ ސަބަބަށްޓަކައެވެ.\nދިވެހިރާއްޖޭގެ ޖުމްހޫރީ ކޮންމެ ވެރިކަމެއްގައި ވެސް ކޮންމެ ވެސް ސިފައެއްގައި ވަނީ ވޯޓު ލާފައެވެ. އެއީ ހަމައެކަނި ތިމާއަށް ތާޢީދުކުރާ މީހުން ލައްވައި ވޯޓު ލައްވައިގެން ވިޔަސް، ނުވަތަ ވޯޓު ކަރުދާހުގައި ކުޑަ ކާފާއި ބޮޑު ކާފު ޖަހައިގެން ނަމަވެސްއެވެ. މިގޮތަށް ނެގޭ ކޮންމެ ވޯޓަކާއިމެދު ދިވެހިންގެ ހިތްތަކުގައި ޚާއްސަ ޤަދަރެއް ދެވިފައި އޮތްއިރު، އެފަދަ ކޮންމެ ވޯޓަކާއި މެދު ދިވެހިން ވަނީ ސުވާލު ވެސް އުފައްދާފައެވެ.\nވޯޓާއި މެދު ރައްޔިތުން އޭރު ވެސް ސުވާލު އުފައްދަނީ އެއް ސަބަބަކާއި ހުރެއެވެ. އޭރު އަތޮޅުވެރިންނާއި ކަތީބުން ކުޑަ ކާފާއި ބޮޑު ކާފުގެ ހާޖާނު ހިންގާތީއެވެ. މިއަދު، ވޯޓުގެ ކަންކަން ބަލަހައްޓަން، ރައްޔިތުންގެ ޓެކްސް ފައިސާއިން ބޮޑު ޚަރަދު ކޮށްފައި ކޮމިޝަނެއް ހަދާފައި އޮތްއިރު، އެ ކޮމިޝަނުގެ އިޚުލާސްތެރިކަމެއް، މިނިވަން ކަމެއް ނެތީމައެވެ. މިއަދު އެ ކޮމިޝަންގެ މިނިވަންކަމާއި އިޚުލާސްތެރިކަން ނެތިގެން ގޮސްފައިވާ މިންވަރުގެ އެއް ހެއްކަކީ އެ ކޮމިޝަނުގެ ރައީސް ކަމަށް ލައްވާފައި އެވާ ބޭފުޅާއެވެ. ވޭތުވެ ދިޔަހާ ދުވަހު ސަރުކާރު ހިންގާ ޕާޓީގެ ތޮފި އަޅައިގެން، އެ ޕާޓީގެ ޓީޝާޓް ލައިގެން އެ ޕާޓީއަށް ކެމްޕެއިން ކުރަން އުޅުނު މީހާ އެ ކޮމިޝަނުގެ ރައީސް ކަމަށްލުން އެންމެ ކުޑަ ކުއްޖާވެސް ސިފަކުރަނީ ޑްރެކިއުލާއާއި ބްލަޑް ބޭންކުގެ ތަޅުދަނޑި ހަވާލުކުރުން ގޮތުގައެވެ.\nބުދަ ދުވަހު ރާއްޖޭގެ އެންމެ ބޮޑު އިދިކޮޅު ސިޔާސީ ޕާޓީން އެވަނީ އެ ޕާޓީގެ ރިޔާސީ އިންތިޚާބު ބާއްވާފައެވެ. އެ ޕާޓީގެ އަސާސީ ޤަވާއިދާއި އެއްގޮތްވާ ގޮތުގެ މަތިންނެވެ. އިދިކޮޅުގައި ރިޔާސީ އިންތިޚާބަށް ކެނޑިޑޭޓެއް ނެރުމަށް ޝަޢުޤުވެރިކަން ފާޅުކޮށްގެން ދެން ތިބި ޕާޓިގެ އަސާސީ ޤަވާއިދު އޮތް ގޮތުން އެ ޕާޓީގެ ރިޔާސީ ޓިކެޓު ދޭނެ މީހަކު ކަނޑައެޅުމަށް ޕްރައިމަރީއެއް ބާއްވާކަށް ނުޖެހެއެވެ.\nދެން އޮތީ ވެރިކަން ކުރާ ޕާޓީއެވެ. އެ ޕާޓީން ވެސް އެ ވަނީ އިންތިޚާބުގައި ވާދަކުރާނެ މީހަކު ނިންމާފައެވެ. ނަމަވެސް ބުދަ ދުވަހު ރިޔާސީ ޕްރައިމަރީ ބޭއްވި ދިވެހިރައްޔިތުންގެ ޑިމޮކްރެޓިކް ޕާޓީއާއި ޚިލާފަށް ވެރިކަން ކުރާ ޕާޓީއިން މީހަކަށް ރިޔާސީ ޓިކެޓު ތަބަކަކަށް ލާފައިދޭން ނިންމީ ޕާޓީގެ މަދު ބަޔަކު ތިބޭ އެ ޕާޓީގެ ކައުންސިލުން، އެ ޕާޓީގެ އަސާސީ ޤަވާއިދާއި ސީދާ ޚިލާފަށެވެ. އެ ޕާޓީއަކީ ވެސް ދިވެހިރައްޔިތުންގެ މާލިއްޔާއިން ޚަރަދު ކޮށްގެން ހިންގާ ޕާޓީއަކަށްވާއިރު، ވެރިކަން ކުރާ ޕާޓީގެ ކައުންސިލުން މިލީ ވޯޓު މާދަމާގެ މުޖުތަމަޢު ސިފަކުރާނީ ކޮންފަދަ ބޮޑު ޖޯކެއްގެ ގޮތުގައިތޯއެވެ؟ އެކަން އިލެކްޝަން ކޮމިޝަނަށް މައްސަލައަކަށް ނުވިއެވެ.\nތެދެކެވެ. ބުދަދުވަހު އެމްޑީޕީގެ ރިޔާސީ ޕްރައިމަރީ ކުރިއަށްދިޔައިރު ފެނުނު މަންޒަރަކީ ރާއްޖޭގެ މަލްޓި ޕާޓީ ޑިމޮކްރެޓިކް ޙަޔާތުގައި ފެނުނު ހިތާމަވެރި، ލަތުވެތި، މަންޒަރުތަކެއްކަމުގައި ދަންނަވަން ޖެހެއެވެ.\nއެމްޑީޕީގެ ރިޔާސީ ޕްރައިމަރީގެ ވަށައިގެންވާ ހުރިހާ ކަމަކީ ވެސް މިއޮއް ތަހުޒީބު ޒަމާނުގައި މުޅި ޤައުމު އެކަމާ މެދު އަޖައިބުވެ، އަންތަރީސް ވާވަރުގެ ކަންކަމެވެ. އެ އިންތިޚާބު އިޢުލާނުކުރީއްސުރެ، އެ އިންތިޚާބުގައި ވާދަކުރާ ކެނޑިޑޭޓެއްގެ ޝަރުތު ހަމައެއް ނުވެއޭ އިލެކްޝަން ކޮމިޝަނުން ދިޔައީ ބުނަމުންނެވެ. ޤާނޫނުގައި އޮތީ ކެނޑިޑަސީގެ ސައްޚަކަމާއި މެދު ގޮތް ނިންމާނީ ސުޕްރީމް ކޯޓުން ކަމަށެވެ. އެއީ ޕާޓިތަކުގެ ދަފްތަރު ރަނގަޅަށް ނުބެލެހެއްޓިގެން އުޅޭ އިލެކްޝަން ކޮމިޝަނާއި ބެހޭވެސް ކަމެއް ނޫނެވެ.\nއިލެކްޝަން ކޮމިޝަނުގެ ފިއްތުންތަކާއިއެކުވެސް ބުދަ ދުވަހު އެމްޑީޕީއިން އެ ޕާޓީގެ އެތެރޭގެ އިންތިޚާބު ފެށުމާއި އެކު ދެން ފެނިގެން ދިޔައީ އަދި ނިކަން ހެއްވާ މަންޒަރެކެވެ. ސުޕްރީމް ކޯޓުގެ އަމުރަކަށް ތަބާނުވާން ލަފާދިން ބަންޑާރަ ނައިބުގެ އެދުމުގެ މަތިން ސިވިލް ކޯޓުން ވުޖޫދުގައި ނެތް ޕާޓީއަކަށް ރަށްދުކޮށް، ނުބާއްވާ ޕްރައިމަރީއެއް ހުއްޓުވަން ފުލުހުންގެ މައްޗަށް އަމުރު ކުރީއެވެ.\nސިވިލް ކޯޓުން ބުދަދުވަހު ނެރުނު އަމުރުގައި އޮތީ މޯލްޑިވްސް ޑިމޮކްރެޓިކް ޕާޓީ ކިޔާ ޕާޓީއެއްގެ ރިޔާސީ ޕްރައިމަރީ ހުއްޓުވާށެވެ. ބައެއް ފަހަރު އެ ޕާޓީއަށް ހަމައެކަނީ މޯލްޑިވްސް ޑިމޮކްރެޓިކްއޭ ވެސް ކޯޓު އަމުރުގައި ކިޔާފައި އެބަހުއްޓެވެ. އެހެން ކިޔާ ޕާޓީއެއް މި ދިވެހިރާއްޖޭގައި ނޯންނަކަން އެންމެ ރަނގަޅަށް އެނގޭނީ އިލެކްޝަން ކޮމިޝަނަށެވެ.\nއަނެއް ކަމަކީ ފުލުހުންގެ މައްޗަށް ކޮށްފައިވާ އަމުރެވެ. އެ އަމުރުގައި އޮތީ ވުޖޫދުގައި ނެތް އެ ޕާޓީން ހިންގާ އެ ޕާޓީގެ އެތެރޭގެ އިންތިޚާބެއް ހުއްޓުވުމަށެވެ. އެއްވެސް ހާލެއްގައި މީހުންގެ ގަޔަށް ބޮލަށް އަރައި، މާރާމާރީ ހިންގައި، މީހުންގެ މުދާ ފޭރޭކަށް އެ އަމުރަކު ނެތެވެ. ނަމަވެސް ފެނިގެން ދިޔައީ ސީދާ އެ މަންޒަރެވެ.\nސިވިލްކޯޓުން ނެރުނު އަމުރު ތަންފީޒު ކުރުމަށް ނުކުތް ފުލުހުންގެ ކިބައިން ބުދަ ދުވަހު ފެނުނީ ނިކަން ނާތަހުޒީބު، ދަށުދަރަޖައިގެ ޢަމަލުތަކެއްކަމުގައި ދަންނަވަން ޖެހެނީ ހިތާމައާއެކުގައެވެ. ބުދަ ދުވަހުގެ މެންދުރު ފަހު ސޯޝަލް މީޑިއާ ފުރި ބަންޑުންވީ، އެމްޑީޕީގެ ހަރުގެތަކަށް ފުލުހުން ވަދެ، ރަމަޟާން މަހު، ރޯ މާ ދުވާލު، ރޯ އަވަގުރާ ގޮވައި، ރައްޔިތުންގެ ގަޔަށް ބޮލަށް އަރައި، ކަނބަލުންގެ އުނގަށް އަތް ބާނާ މަންޒަރުތަކުންނެވެ.\nމުޅިޤައުމާއި ރައްޔިތުންގެ މުސްތަޤުބަލާއި ގުޅޭ ކަމެއްގެ ޤަދަރު ކަނޑާލައި، އެއްވެސް ލަދެއްޙަޔާތެއްނެތި ފުލުހުން ރައްޔިތުންނާއި ކުރިމަތިލީ މަންޒަރަކީ ހަމަ ހަޤީޤަތުގައި ވެސް ލަދުވެތި މަންޒަރެކެވެ.\nޕާޓީއެއްގެ އެތެރޭގައި ބޭއްވިޔަސް، ޤައުމީ ފެންވަރުގައި ބޭއްވިޔަސް، އިންތިޚާބެއްގެ ބޭނުމަކީ ރައްޔިތުންގެ އިޚުތިޔާރު ކަޑައެޅުން ކަމަށް ވީހިނދު، ނިކަން ރީތިކޮށް ކުރިއަށް ދިޔަ އިންތިޚާބަކަށް ހުރަސްއަޅައި، ދައުލަތުގެ މުއައްސަސާތަކުގެ އަމަލުތައް ރައްޔިތުންގެ އިހުތިޔާރަށް ހުރަސްއެޅޭ ގޮތަށް ބެހެއްޓުމަކީ އިންތިހާއަށް ލަދުވެތި ކަމެކެވެ. އިންސާފާއި ހަމަ ޤާއިމުކުރަން ތިބޭ ފުލުހުން ނުކުމެ ރައްޔިތުން ވޯޓުލާން ބެހެއްޓި ވޯޓު ފޮށިތައް ފޭރިގަނެ، ބާ ޑަބިޔާ ބުރި ބުރިއާއި، ވަށިގަނޑު ގަނޑާއި ތާންގީ ބުރި ބުރިއާއި ކޮންކްރިޓް ގަށާމެޝިނަށާއި ވަޅުބުރިބުރިއަށް ވޯޓު ކަރުދާސް އަޅައިގެން ރައްޔިތުންގެ އިޚުތިޔާރު ކަނޑައަޅަން ޖެހޭ ހިސާބަށް ކަންތައްތައް ދުއްވާލީމައި ވަރަށް ވެސް ލަދުވެއްޗެއްވެ.\nވޯޓުލުމަކީ ޤައުމީ ނިންމުމުންތަކުގައި ރައްޔިތުންގެ ޚިޔާލާއި ބާރުދައްކުވައިދޭ މުހިންމު، ޤަދަރުވެރި ކަމަކަށްވާއިރު، ދައުލަތުގެ އެކި މުއައްސަސާތަކުގެ މި ޢަމަލުން ސިފަ ވަނީ ރައްޔިތުންގެ ޤަދަރު ވެއްޔާ މޮޑެލުން ނޫންބާއެވެ؟ ތިމާމެން ތަބަކަކަށް ލާފައި ރިޔާސީ ޓިކެޓު މީހަކަށް ދިންއިރު، ޤައުމުގެ ކަންކަން ނިންމުމުގައި ރައްޔިތުންގެ ބަސްބުނާ ބުނުމަކީ ޖޯކެއްގެ ގޮތުގައި ސަރުކާރުން ދެކޭކަން ނޫންބާއެވެ؟ ރިޔާސީ އިންތިޚާބެއް ބޯމަތިވެފައިވާއިރު، ރައްޔިތުންނާއި، އެމީހުން ކަންކަމުގައި ބަސްބުނާ ބުނުމާމެދު، މިހާ ދަށުދަރަޖައިގެ ނަޒަރަކުން ދެކޭ ބަޔަކު ރައްޔިތުންގެ މައްޗަށް ބަސްކިޔާ މުހިންމު މަޤާމުތަކުގައި ދެމިތިއްބުމާއި މެދު ރައްޔިތުން ނުވިސްނާނެ ބާއެވެ؟


Maliku Kairin Raajjey Ge Mas Dhoanyeh Hifahattaifi - Vaguthu\nމަލިކު ކައިރިން ރާއްޖޭގެ މަސްދޯންޏެއް ހިފަހައްޓައިފި\nއިންޑިއާ ކަނޑުގެ ސަރަހައްދުގައި އޮންނަ މަލިކު ކައިރިން އިންޑިއާގެ ކޯސްޓު ގާޑުން ރާއްޖޭގެ މަސްދޯންޏެއް ހިފަހައްޓައިފިއެވެ.\nމައުލޫމާތު ލިބިފައިވާ ގޮތުގައި އިންޑިއާގެ ކޯސްޓްގާޑުން ހިފަހައްޓާފައިވަނީ "އަންބަރީ" ނަމަކަށްކިޔާ މަސް ދޯންޏެކެވެ. އެ ދޯނި ހިފަހައްޓާފައިވަނީ މަލިކާއި ތިން މޭލު ބޭރުން ކަމަށް މައުލޫމާތު ލިބެއެވެ.\nއިންޑިއާގެ ކޯސްޓްގާޑުން މި މަސްދޯނި ހިފަހައްޓާފައިވަނީ ޤަވާއިދާ ޚިލާފަށް އެޤައުމުގެ ކަނޑުގެ ސަރަޙައްދުގައި ހަރަކާތްތެރިވަމުން ދިޔުމުން ކަމަށް ވެއެވެ. މި މައްސަލަ އިންޑިއާގެ މެރިން ޕޮލިހުން މިހާރު ތަހުޤީޤު ކުރަމުންދާއިރު އެކަމާއި ގުޅޭ މައުލޫމާތެއް އަދި އެ އިދާރާއިން ހާމައެއް ނުކުރެއެވެ.\nމި މަސްދޯނި އިންޑިއާގެ ކަނޑުގެ ސަރަޙައްދުން ހިފެހެއްޓިއިރު އޭގައި ތިބީ ކިތައް ފަޅުވެރިން ކަމެއް ނުވަތަ އެފަރާތްތަކާއި ބެހޭ މައުލޫމާތެއްވެސް އަދި ލިބިފައެއް ނުވެއެވެ. މިކަމާއި ގުޅިގެން އަދި އެމްއެންޑީއެފް އިން ވެސް އެއްޗެއް ވިދާޅެއް ނުވެއެވެ.\nއިންޑިއާ ކަނޑުގެ ސަރަޙައްދުން މިއަހަރުގެ ކުރީކޮޅުވެސް ރާއްޖޭގެ މަސްދޯންޏެއް ހިފަހައްޓާފައިވެއެވެ. ނަމަވެސް ރާއްޖެ އާއި އިންޑިއާ އާއި ދެމެދު އޮންނަ އެކުވެރި ގުޅުމުގެ ސަބަބުން އެފަހަރު އެ މަސްދޯނި ވަނީ އެއްވެސް ފިޔަވަޅެއް ނާޅައި ދޫކޮށްލާފައެވެ.\nއިންޑިއާ ކަނޑުގެ ސަރަޙައްދުން ރާއްޖޭގެ މަސްދޯންޏެއް ހިފަހައްޓާފައިވާއިރު، މަސްވެރިން އެހެން ޤައުމުތަކުގެ ކަނޑުގެ ސަރަޙައްދަށް ނުވަނުމަށް އެމްއެންޑީއެފް އިން އިލްތިމާސްކުރެއެވެ. ރާއްޖޭގެ ކަނޑުގެ ސަރަޙައްދުންވެސް ބޭރުގެ މަސްވެރިކަން ކުރާ އުޅަނދުތައް ހިފަހައްޓައެވެ.\nއެމްއެންޑީއެފްއިން އަލަށް އުފެއްދި އެޖުޓަންޓް ޖެނެރަލްގެ މަގާމަށް ކާނަލް މުޙައްމަދު އިބްރާހީމް\nބަންޑުން ޖަހާލި ބޯޓު އޮޔާދަނީ، ދަތުރުވެރިން ސަމާލުވޭ\nމާލެއިން ފުރައިގެން ދަތުރުކުރަމުންދިޔަ ދޯންޏެއް ދިޔަވާތީ ސިފައިން ހަރަކާތްތެރިވަނީ\nއޮކްޓޯބަރ 5, 2019 14:01\nއޮކްޓޯބަރ 5, 2019 14:37\nއޮކްޓޯބަރ 5, 2019 15:46\nޑޮލަރު ލިބޭތީ މަސްކިކަން ދިއައީ ދެން ކޮބާ މައްސަލަ އަކީ؟؟؟؟؟؟؟؟؟؟\nއޮކްޓޯބަރ 5, 2019 19:22\nދޯނީގަެި ތިބި އެއްމެން ހައެއްކަ އަހަރަށް ޖަލަށް ލާފަ ފޮނުވާތި


Covid aa gulhey kankamah 892 million rufiya haradhu koffi\nކޮވިޑާ ގުޅޭ ކަންކަމަށް 892 މިލިއަން ހަރަދު ކޮށްފި\nކޮވިޑާ ގުޅޭ މައުލޫމާތު ހާމަކުރުމަށް އެންއީއޯސީގައި ރައީސް ސޯލިހް ބޭއްވެވި ނޫސްވެރިންގެ ބައްދަލްވުމުގެ ތެރެއިން --\nކޮވިޑް-19ގެ ބަލިމަޑުކަމާއި ގުޅިގެން ސަރުކާރުން މިހާތަނަށް 892 މިލިއަން ރުފިޔާ ހަރަދުކޮށްފި އެވެ.\nފިނޭންސް މިނިސްޓްރީން އާންމުކޮށްފައިވާ ތަފާސް ހިސާބުތައް ދައްކާގޮތުގައި ކޮވިޑްގެ ބަލިމަޑުކަމާއި ގުޅިގެން މިހާތަނަށް ސަރުކާރުން ވަނީ 892.3 މިލިއަން ރުފިޔާ ހަރަދުކޮށްފައިވެއެވެ. ފިނޭންސް މިނިސްޓްރީން ގެންދަނީ ކޮންމެ ހަފްތާއަކު އެއް ފަހަރު ސަރުކާރުން ކުރަމުންދާ ހަރަދުތަކުގެ ތަފްސީލް ހާމަކުރަމުންނެވެ. މިދިޔަ ހަފްތާއަށްވުރެ މި ހަފްތާގެ ހޭދަ 2.9 މިލިއަން އިތުރުވެފައިވާ ކަމަށްވެސް ތަފާސް ހިސާބުތަކުން ދައްކައެވެ.\nމިހާތަނަށް ކުރެވުނު ހަރަދުތަކުގެ ތެރެއިން 584.4 މިލިއަން ރުފިޔާ ހަރަދުކޮށްފައިވަނީ ނެޝަނަލް ޑިޒާސްޓާ މެނޭޖްމެންޓް އޮތޯރިޓީންނެވެ. 141.1 މިލިއަން ރުފިޔާ ހަރަދުކޮށްފައިވަނީ ހެލްތް މިނިސްޓްރީންނެވެ. މީގެ އިތުރުން ޑިޒާސްޓާ މެނޭޖްމެންޓް ފަންޑުން 84.1 މިލިއަން ރުފިޔާ ވަނީ ހަރަދުކޮށްފައެވެ.\nމީގެ އިތުރުން މޯލްޑިވްސް ނެޝަނަލް ޑިފެންސް ފޯސްއިން 7.6 މިލިއަން ރުފިޔާއާއި އިންދިރާ ގާންދީ މެމޯރިއަލް ހޮސްޕިޓަލުން 5.2 މިލިއަން ރުފިޔާއާއި އެންސްޕާއިން 4.4 މިލިއަން ރުފިޔާ ހަރަދުކޮށްފައިވާ ކަމަށްވެސް ތަފާސް ހިސާބުތަކުން ދައްކައެވެ. އަދި ފޮރިން މިނިސްޓްރީން 3.7 މިލިއަން ރުފިޔާއާއި ފުލުހުން ހަރަދުކުރި 1.8 މިލިއަން ރުފިޔާގެ އިތުރުން ޓޫރިޒަަމް އެކްޓިވިޓީސް ފަންޑުން 27.2 މިލިއަން ރުފިޔާ ހަރަދުކޮށްފައިވެއެވެ.\nމީގެ އިތުރުން އެހެނިހެން އިދާރާތަކުން ކޮށްފައިވާ ހަރަދުތަކުގެ އަދަދުވެސް ފިނޭންސްގެ ރިޕޯޓްގައި ވަނީ ހިމަނާފައެވެ. އަދި މިނިސްޓްރީތަކާއި އިދާރާތަކުން ކުރި ހަރަދުތަކުގެ ތަފްސީލްތައްވެސް މި ރިޕޯޓްގައި ހިމަނާފައިވެއެވެ.\nފިނޭންސް މިނިސްޓްރީ ފިނޭންސް މިނިސްޓަރު އިބްރާހިމް އަމީރު ކޮރޯނާ ވައިރަސް + ކޮވިޑް-19\nފްރަންޓްލައިން އެލަވަންސަށް 13.4 މިލިއަން ދީފި\nމި ވަގުތަށް މިނިމަމް ވޭޖް ލާޒިމު ކުރާކަށް ނުފެނޭ: އަމީރު


Ras Online - ރާއްޖޭގައި މިނިމަމް ވޭޖުވެސް ބޮޑު ބޮލުގަރިހުމަކަށް!\nރާއްޖޭގައި މިނިމަމް ވޭޖުވެސް ބޮޑު ބޮލުގަރިހުމަކަށް!\nމިދުހަތު އާދަމް 13 އޮކްޓޯބަރު 2021 - 11:29\nސިވިލް ސާވިސްގެ ގިނަ މުވައްޒަފުން ވަޒީފާ އަދާކުރާ އޮފީސްތައް ހިގަމުންދާ ވެލާނާ ބިލްޑިންގ (ފޮޓޯ- ޝާހް/ ރަސް)\nމި ރާއްޖޭގައި މިފަހަކަށް އައިސް ރައްޔިތުންނާއި ގުޅުންހުރި ނުވަތަ ގައުމާއި ރައްޔިތުންގެ ތަރައްގީއާއި ގުޅުންހުރި ހުރިހާ ކަމެއް ވެސް މި ހިނގަނީ ނުވަތަ ރޭވިގެން ކުރެވެނީ ސިޔާސީ މުހުތާދެއް، ބޭނުމެއް އޭގެ ތެރެއަށް ވަދެގެންނެވެ. މިކިޔާ ޒަމާނީ ޑިމޮކްރެސީ މިރާއްޖެއަށް އައި ފަހުން ރައްޔިތުންނަށް ޚިދުމަތެއް ދިނަސް ގައުމުގެ ތަރައްގީއަށް، ކުރިއެރުމަށް ކަމެއް ކުރިއަސް އެކަމެއް ގުޅިފައި މިއޮންނަނީ ކޮންމެވެސް ސިޔާސީ ބޭފުޅެއްގެ ސިޔާސީ ވަޢުދަކާއެވެ. ފަސް އަހަރުން އެއްއަހަރު އޮންނަނީ ރައީސުލްޖުމްހޫރިއްޔާ ކަމަށް އަންނަން ބޭނުންވާ މީހެއްގެ ވަޢުދުތަކެވެ. އޭގެ ދޮޅު އަހަރެއް ފަހުން ރައްޔިތުންގެ މަޖިލީހުގެ އިންތިޚާބުގައި ދާއިރާގެ ގޮނޑި ހޯދަން އަންނަ މީހާގެ ވަޢުދު ތަކެވެ.\nގައުމުގެ ހުރިހާ ކަމެއް މިހާރު ހިނގަނީ މިމަގުންނެވެ. ގައުމުގެ ވެރިކަމަށް އަންނަން ބޭނުންވާ މީހާއާއި އެމީހާ ނިސްބަތްވާ ޕާޓީން ވެރިކަން ހޯދަން ރައްޔިތުންނަށް ވިއްކާ އެއްޗަކީ ވަޢުދެވެ. ކަރުދާހުގައި ލިޔެގެންނާއި އަރާ ރަށެއްގެ ބާރުގަދަ ބަޔަކު ބުނެގެންނާއި ތިމާގެ ވާދަވެރިޔާއަށްވުރެ ބޮޑެތި މޮޅު ވަޢުދުތައް ވެގެން ރައްޔިތުންގެ ތާއީދު ހޯދާން ވެގެންނެވެ. ބައި މިލިއަން ވެސް ހަމަނުވާ އާބާދީ ބެހިފައިވާ ކުދިކުދި ރަށްތަކަށް އަރައި އާބާދީގައި ހާހެއްވެސް ހަމަނުވާ ރަށްތަކުގައި ބިޔަ ސްކޫލްތަކާއި ބޮޑެތި އިސްލާމީ މަރުކަޒު ތަކާއި ބޮޑެތި ހޮސްޕިޓާތަކާއި މުޅި ރަށްވަށައި ބަނދަރު ހަދައި މުޅި ރަށުގައި ތާރުއަޅައިގެން މަގުހަދައިދޭން، މިއިން ކޮންމެ އިންތިޚާބެއްގައި މިދެންނެވި ފަރާތްތަކުން ވަޢުދުވެއެވެ. ނުވިތާކަށް ޖެހިގެން ހުންނަ ހުރިހާ ރަށްތައް ގުޅާލުމަށް ބޮޑެތި ކޯޒްވޭތަކާއި ބްރިޖްތައް އެޅުމާއި ކޭބަލް ކާރު އެޅުމާއި ރައްޔިތުންގެ ޖީބުތައް ޕައުންޑުން ފުރައިދިނުމަށާއި މާލެ އަތޮޅުގެ ރިސޯޓެއްގައި މަސައްކަތްކުރާ މީހާ ގދ. ވާދޫގައި ހުންނަ އޭނާގެ އަނބިމީހާ ކައިރިއަށް "ނައިޓަށް" ރޭކުރާން އާދެވޭ ގޮތަށް ހެދުމަށާއި ބަނޑުގައި އޮންނަ ދަރިފުޅު އުފަންވާއިރަށް ހަދިޔާފޮށި ދިނުމަށާއި މުސްކުޅި މައިންބަފައިން ދަރީންނަށް ބަލަން ނުޖެހޭވަރަށް އެމީހުންނަށް އިނާޔަތް ދިނުމާއި، މިހެންގޮސް ރަންއިލޮށިން ރައްޔިތުންނަށް ކަދުރުކާންދޭން ވެސް ވަޢުދުވަނީއެވެ.\nމިދަންނަވާލެވުނީ އަދި މިދެންނެވި ފަރާތްތަކުން ރައްޔިތުންނަށް ވާ ވަޢުދުތަކުގެ ތެރެއިން މަދު މިންވަރެކެވެ. މިދެންނެވި ސިޔާސީ ފަރާތްތަކުން މަގާމާއި ގޮނޑި ހޯދަން ވެފައިވާ ވަޢުދުތައް ފޮތެއްގައި ލިޔެ އެއްކޮށްފިއްޔާ ރަނގަޅު 200 ޞަފުހާގެ ފޮތެއް ފުރި ބަނޑޭރި ގަނޑުގައި ލިއުނަސް އެ ވައުދުތައް ލިޔެ ނުނިމޭނެކަން ޔަގީނެވެ. މިހުރިހާ ވަޢުދުތައް ވަމުންދާއިރު އެކަން ކުރާނެ ގޮތެއް، އެކަން ކުރާން ފައިސާ ހޯދާނެ ގޮތެއް، އެކަން ކޮށްގެން ރައްޔިތުންނާއި ރަށަށާއި ގައުމަށް ވާނެ މޮޅެއް ކުރާނެ ފައިދާއެއް އޮތްތޯވެސް ބަލާ ދިރާސާއެއް ކޮށްފައެއް ނޯވެއެވެ. އެވާހަކަ ނުވެސް ދައްކައެވެ. އެސުވާލު ކުރާނެ މީހަކުވެސް ނޫޅެއެވެ. މިދެންނެވި ފަރާތްތަކުން ގިނަ ވަޢުދުތައް ވަނީ ރައްޔިތުންގެ ތާއީދު ހޯދައިގެން މަގާމަށް އައުމަށެވެ.\nމިކަމުގެ ކުޑަކުޑަ މިސާލެއް ދަންނަވައިލިޔަ ދެއްވާށެވެ. ރިސޯޓުތަކުގައި މަސައްކަތްކުރާ މުވައްޒަފުން ނައިޓަށް ދެވޭގޮތަށް ހަމަޖައްސައި ދިނުމަކީ މީގެ ހަމަ ރަނގަޅު މިސާލެކެވެ. ރިސޯޓް ބޯއީސްގެ މުސާރަ 10 ހާސް ރުފިޔާއަށްވުރެ ކުޑަ ނުވާނެހެން މިނިމަމް ވޭޖު ކަނޑައެޅުމާއި އެމުވައްޒަފުންނަށް ނައިޓަށް ދެވޭ ގޮތަށް ގާނޫނުތަކާއި އުސޫލުތައް ކަނޑައަޅާނެ ކަމަށް ވައުދުގެ އެވާހަކަ އެންމެ ގިނައިން ދެއްކި މެންބަރު އެވަނީ ރިސޯޓް ބޯއީސްއަށް ނައިޓަށް ދެވޭގޮތަށް ގާނޫނުގައި އެވާހަކަ ހަމަ ރީތިކޮށް ލިއެދީފައެވެ. ގާނޫނުގައި އެއެޮތީ އޭނާ ހަމަ ވަޢުދުވި ގޮތަށް، އަނބިދަރީން ކައިރީގައި ރޭކުރަން ކޮންމެ ރެއަކު ދެވޭ ގޮތަށް ކަނޑައަޅާ ލިއެފައެވެ. ރިސޯޓުތަކުން އެކަން ކުރުމާއި ނުކުރުމަކީ އޭނާ ކުރާނެ ކަމެއް ނޫންތާއެވެ. އޭނާ ވީ ވަޢުދު އެއޮތީ އަކުރެއް، ފިއްޔެއް ވެސް ތަފާތެއް ނުކޮށް ހަމަ ވަޢުދު ވީ ގޮތަށް ލިޔެ ފުރިހަމަ ކޮށްފައެވެ. އެހެންވީމާ މިވާހަކަ މިހާހިސާބުން ބާއްވާފައި އަޅުގަނޑު މިއަދު ދައްކާން މިއުޅޭ ވާހަކައަށް ޖެހިލާނަމެވެ.\nރާއްޖޭގައި މިނިމަމް ވޭޖުގެ ވާހަކަ ދެކެވޭތާ ދުވަސްކޮޅެއް ވެއްޖެއެވެ. މިކަން ވެސް ކުރާން މިއުޅެނީ ކުރީން ދެންނެވިފަދަ ވަޢުދެއްގެ މައްޗަށް ބިނާކޮށެވެ. އެވަޢުދު ފުއްދާން ބުނި ދުވަސް ފާއިތުވެ ގޮސް އާންމުން އޮބި ނޯންނަވަރަށް ފާޑުކިޔާން ފެށުމުން ގާނޫނުގައި ބުނާ ގޮތަށް އެކަމަށް އެކުލަވާލި ބޯޑުން އެވަނީ ގާނޫނުގައި ބުނާ ގޮތަށް ވަޒީރަށް އެކަންކުރާނެ ގޮތުގެ ލަފައެއް އަރުވާފައެވެ. މިހާރު ބޯޅަ އެއޮތީ ވަޒީރުގެ ވުޒާރާގައެވެ. ވުޒާރާއިން އެންމެ ފަހުން ބުނީ ބޯޑުން ވަޒީރަށް ދެއްވި މަޝްވަރާއާއިމެދު ދިރާސާކޮށް ގޮތެއް ނިންމާނެ ކަމަށެވެ.\nރަނގަޅު ވާހަކައެކެވެ. މިވެރިކަން ފެށުމާއެކު ދިމާވީ ވަރަށްވެސް ދެރަ ގޮތެކެވެ. މުޅި ދުނިޔޭގައި ބޮޑު ރޯގާ ބަލިމަޑުކަމެއް ފެށި ދުނިޔޭގެ ހުރިހާ ގައުމުތަކެއް ބަންދު ކުރާން ޖެހުމާއި މިޢާލަމީ ވަބާގެ ސަބަބުން މުޅި ގައުމުގެ އިގުތިޞާދު ހުއްޓުނީއެވެ. މީގެސަބަބުން ސަރުކާރު ހިންގުމުގެ ކަންކަމުގައި މުޅި ފޯކަސް މި ބައްޔާއި ދިމާއަށް އަނބުރާންޖެހި ގައުމުގެ ބަޖެޓުން ވެސް ކުރިން ބަޖެޓު ކުރެވިފައި ނެތް ކަންތައްތަކަކަށް ބޮޑެތި ހޭދަތަކެއް ކުރާން ޖެހުނީއެވެ.\nއެހެންވީމާ ވޭތުވެދިޔަ ދެއަހަރެއްހާ ދުވަހު މުޅި ސަރުކާރުގެ ފޯކަސް ބަހައްޓާން މިޖެހުނީ މިދެންނެވި ބަލިމަޑުކަމުން އަރައިގަތުމަށް މަސައްކަތް ކުރުމަށެވެ. ނަމަވެސް ސިޔާސީ ގޮތުން ކުރަމުން ގެންދިޔަ ކަންކަމުގައި މާބޮޑު ބަދަލެއް ނުފެނި މިދެންނެވި ބަލިމަޑުކަމުގެ ތެރެއިން ބަޔަކު ނާޖާއިޒު ފައިދާތަކެއް ނަގައި ކޮރަޕްޝަނާއި ވައްކަމާއި ސިޔާސީ ޚަރަދުތައް ހިންގުމުގައި މަޑުޖެހުމެއް އަންނަތަން ނުފެނުނީމާ ބަލިމަޑުކަމުގެ ބަހަނާގައި ކަންކަން ނުކުރެވޭނެ ކަމަށް ބުނާ ބުނުން ރައްޔިތުންނަށް ގަބޫލުކުރާން ވެސް ދަތިވީއެވެ. އެހެންވީމާ ކުރީންވެސް ދެންނެވި ފަދައިން މި ސަރުކާރަށް ވެސް ރައީސުލްޖުމްހޫރިއްޔާގެ ވަޢުދުތަކާއި އެޖެންޑާ އޮނަވިހީގެ ވަޢުތައް މަޑުނުޖައްސައި ފުއްދާން މަޖުބޫރުވީއެވެ.\nއެގޮތުން މިދެންނެވި މިނިމަމް ވޭޖު ނުވަތަ އެންމެ ކުޑަމިނުން ދެވޭނެ އުޖޫރަ ވެސް ކަނޑައަޅާން ބުނި ތާރީޚުން ކައްސާލައިގެން ގޮސް ވަޒީރު ދެއްވި ތާރީޚު ތަކުގައި ވެސް އެކަން ނުކުރެވި ދިއުމަކީ ކޯވިޑްގެ ބަލިމަޑުކަމުގެ އިގުތިޞާދީ އަޑިގަނޑުގެ ސަބަބުން ކުރަން އުނދަގޫ ކަމެއް ކަމުގައި ވިދާޅުވެ ވަޒީރު ދައްކަވާ ބަހަނާ އާންމު ރައްޔިތުންނަށް، ސިވިލް ސާވިސް މުވައްޒަފުންނަށް، ރިސޯޓް ބޯއީސްއަށް ގަބޫލުކުރަން ދަތިވީއެވެ.\nހަގީގަތުގައި ވެސް މިނިމަމް ވޭޖު ފަދަ މުޅި ރައްޔިތުންނާއި ގުޅޭ ބޮޑު ކަމެއް ނިންމާއިރު ގައުމަށް ކުރިމަތިވެފައިވާ ނުވަތަ ދުނިޔެއަށް ކުރިމަތިވެފައިވާ ކާރިސާއަކާއި އަޅާކިޔައިގެން އެކަން ކޮށްފިނަމަ އޭގެ ނަތީޖާ މާ ރަނގަޅުވެދާނެ ކަމަކަށް ގަބޫލެއް ނުކުރެވެއެވެ. މިފަދަ މުހިންމު ކަމެއް ކުރާންވާނީ ދުރުމުސްތަގުބަލަށް އެކަމުގެ ފައިދާއާއި މަންފާ ވީހާވެސް ބޮޑު އާބާދީއަކަށާއި ވިޔަފާރި ތަކަށް ވެސް ކުރާނެ ފަދަ ގޮތަކަށެވެ. ވަކި ބަޔަކަށް މިނިމަމް ވޭޖް ވަކިވަރަކަށް ދޭން ވަޢުދުވެފައި އޮވެގެން އެމީހުންނަށް ވަކިވަރެއް ހަމަޖައްސާފައި އެހެން ކެޓަގަރީތަކަށް އެހެން ގޮތަކަށް މިނިމަމް ވޭޖު ހަދަން ހިސާބު ޖަހާ އުސޫލުން ގައުމުގެ އެކި ވިޔަފާރި ތަކަށާއި އެކި ޚިދުމަތްތަކަށް ބަލައިގެން ކޮންމެ ބަޔަކަށް ވަކި މިނިމަމް ވޭޖެއް ކަނޑައަޅާ އުސޫލުން މިނިމަމް ވޭޖު ކަނޑައަޅައިފިނަމަ ދުނިޔޭގައި އޮތް އެންމެ ވާނުވާ ނޭނގޭ އެންމެ ހިސާބުޖަހަން އުނދަގޫ މިނިމަމް ވޭޖަށް ރާއްޖޭގެ މިނިމަމް ވޭޖު ވެގެން ހިނގައިދާނެ ކަމުގެ ބިރު އެބައޮތެވެ. އެހެން ވިއްޔާ ރާއްޖޭގެ މިނިމަމް ވޭޖު ވެގެންދާނީ އެތަންފީޒުކުރާ ފަރާތްތަކަށް ވެސް ބޮޑު ބޮލުގަ ރިހުމަކަށްކަން ޔަގީނެވެ.\nމިނިމަމް ވޭޖު ބޯޑުން މިނިމަމް ވޭޖާ ބެހޭ ގޮތުން ވަޒީރަށް މިހާރު އަރުވާފައިވާ ލަފަޔާ ބެހޭގޮތުން ޚިޔާލު ފާޅު ކުރެއްވި ޑރ. ހަސަން ހަމީދު ވެސް ވިދާޅުވެފައި ވަނީ މިހާރު ބޯޑުން ފާސްކޮށް ވަޒީރަށް ލަފާ އަރުވާފައިވާ މިނިމަމް ވޭޖު އެގޮތަށް ފާސްކޮށްފިނަމަ ރާއްޖޭގެ މިނިމަމް ވޭޖު ވެގެންދާނީ ދުނިޔޭގައި ވެސް އެންމެ އޮޅުންބޮޅުން ބޮޑު މިނިމަމް ވޭޖަށް ކަމަށެވެ. ގައުމީ ޔުނިވަސިޓީގައި އިސް މަގާމުތައް ފުރުއްވާ ތަޖުރިބާކާރު ޕްރޮފެސަރ ހަސަން ހަމީދު ވިދާޅުވާ ގޮތުގައި ސިވިލް ސާވިސްއަށާއި ތަފާތު ވިޔަފާރި ތަކަށާއި އެކި ޚިދުމަތްތަކަށް ވަކިވަކިން މިނިމަމް ވޭޖް ކަނޑައަޅައިގެން ނުވަތަ ވިޔަފާރީގެ އެކި ކެޓެގަރީތަކަށް ވަކިވަކިން މިނިމަމް ވޭޖް ކަނޑައިގެން މިނިމަމް ވޭޖް ދިނުމަކީ ދުނިޔޭގެ ގައުމުތަކުގައި އެކަންކޮށް އުޅޭ ގޮތެއް ނޫނެވެ. ހަސަން ވިދާޅުވާ ގޮތުގައި ދުނިޔޭގެ ގައުމުތަކުން މިނިމަމް ވޭޖު ކަނޑައަޅާފައި ހުންނަނީ މަސައްކަތް ކުރާ ގަޑިއަކަށް ދޭނެ ވަރު ކަނޑައަޅައިގެން އުމުރުފުރައަށް ބަލައިގެން މިނިމަމް ވޭޖު ދޭ ގޮތަށެވެ. މިގޮތަށް ކަނޑައަޅާއިރު ވެސް މިނިމަމް ވޭޖު ދިނުމުގައި އެންމެ ކުޑަކޮށް ދެނީ ޒުވާން އުމުރުފުރައިގެ މުވައްޒަފުންނަށެވެ.\nމީގެ މިސާލެއްގެ ގޮތުގައި ދުނިޔޭގެ ބޮޑެތި ބައެއް ގައުމުތަކުން އޭނާ ވަނީ މިސާލުވެސް ނަންގަވާފައެވެ. އެގޮތުން އެއް މިސާލަކީ އިނގިރޭސި ވިލާތުގައި އެކަން ކޮށްފައިވާ ގޮތެވެ. ރާއްޖެއިން ވަރަށް ގިނަ ކަންކަމުގައި ނަމޫނާ ނަގަމުން ގެންދާ އިނގިރޭސި ވިލާތުގައި އެންމެ ފަހުން މިނިމަމް ވޭޖު ކަނޑައަޅާފައިވާ ގޮތަށް ބަލާއިރު އުމުރުން 23 އަހަރުން މައްޗަށް މަސައްކަތް ކުރާ ގަޑިއަކަށް ދެވޭނެ އެންމެ ކުޑަ މުސާރައަކަށް ކަނޑައަޅާފައި ވަނީ 8.91 ޕައުންޑެވެ. 21 އަހަރާ 22 އަހަރުގެ އާބާދީއަށް އެންމެ ކުޑަ އުޖޫރައިގެ ގޮތުގައި ދެވޭނީ 8.36 ޕައުންޑެވެ. 18 އަހަރާއި 20 އަހަރުގެ ޒުވާން އާބާދީއަށް މިނިމަމް ވޭޖުގެ ގޮތުގައި ގަޑިއަކަށް ޖެހެނީ 6.56 ޕައުންޑެވެ. އުމުރުން 18 އަހަރުން ދަށަށް އެންމެ ކުޑަ އުޖޫރައިގެ ގޮތުގައި ގަޑިއިރަކަށް ދެވޭނީ 4.62 ޕައުންޑެވެ. އަދި އެޕެރެންޓިސް ނުވަތަ ވަޒީފާގެ ތަންރީން ހޯދާ ކުދިންނަށް މިނިމަމް ވޭޖުގެ ގޮތުގައި ކަނޑައަޅާފައިވަނީ ގަޑިއަކަށް 4.30 ޕައުންޑެވެ.\nIf approved as proposed the Maldives Minimum Wage will be one of the most complicated in the world with different values for the public sector & for various categories of businesses. In almost all countries, the wages are mainly in terms of the hour worked with youth paid lower. pic.twitter.com/nQP0cf3LP4\n— Hassan Hameed (@hsn_hameed) October 11, 2021\nނަމަވެސް ރާއްޖޭގެ މިނިމަމް ވޭޖު ކަނޑައެޅުމުގައި ބޮޑަށް ބުރަވެފައި ވަނީ އެކި ދާއިރާތަކަށް ތަފާތުކޮށް އެންމެ ދަށްވެގެން ދެވޭނެ މުސާރަ ކަނޑައަޅާ އުސޫލަށެވެ. އެގޮތުން މިދެންނެވި މިނިމަމް ވޭޖު ކަނޑައެޅުމުގައި މިނިމަމް ވޭޖު ބޯޑުން ވިސްނުން ބަހައްޓާފައިވަނީ ވިޔަފާރި ނުވަތަ ޚިދުމަތުގެ ކުޑަ ބޮޑުމިނަށެވެ. ސިވިލް ސާވިސް ދާއިރާއަށް ވަކި މިންވަރެއް، ކުދި ވިޔަފާރި ތަކަށް ވަކި އަދަދެއް އަދި މެދުފަންތީގެ ވިޔަފާރިތަކަށާއި ބޮޑެތި ވިޔަފާރިތަކުގައި އެންމެ ކުޑަމިނުން ދޭނެ އުޖޫރަ ތަފާތު ވާގޮތަށެވެ. އެހެންވީމާ ރާއްޖޭގައި މިނިމަމް ވޭޖް ކަނޑައަޅާފައި މިވަނީ ގައުމުގައި ހިންގާ ވިޔަފާރިތަކަށް ބަލައިގެން މިނިމަމް ވޭޖު ދޭ ގޮތަށެވެ. އެބުނާ ކުޑަ ވިޔަފާރިީގައި މަސައްކަތް ކުރާ މުވައްޒަފަށް ކުޑަ އުޖޫރައެވެ. ބޮޑު ކުންފުނީގައި މަސައްކަތްކުރާ މުވައްޒަފަށް ބޮޑު އުޖޫރައެވެ.\nނޭނގި ނަމަވެސް ނުވަތަ އެނގިގެން ނަމަވެސް އެންމެ ކުޑަމިނުން ދެވޭނެ މުސާރަ ކަނޑައެޅުމުގައި ވެސް މިއޮތީ ބޮޑު ތަފާތު ތަކެއް ގެންގުޅެވިފައެވެ. އެންމެންނަށް ހަމަހަމަ އުސޫލަކުން ކުރަން ޖެހޭ ކަމެއްގައި މިއޮތީ މިންތީގެ ތަފާތާއި ގިންތީގެ ތަފާތު ވެސް އައިސް ބޮޑު މަސްހުނި ގަނޑަކަށް ވެފައެވެ. ވަޒީފާ ހޯދަން އުޅޭ މީހާއަށްވެސް ވާނުވާ އޮޅޭ ހިސާބުގައެވެ. އަދި ހިސާބު ޖަހާމީހާއަށް ވެސް އޮޅޭ ނުވަތަ އޮޅުވައި ލެވޭ ގޮތަށެވެ. މިކަން ވެސް ބޮޑު ބޮލުގަރިހުމަކަށް ނުވާ ގޮތަށް، އޮޅުންބޮޅުން ނާރާ ގޮތަށް، ޑރ. ހަސަން ހަމީދު ވިދާޅުވާ ފަދައިން، ދުނިޔޭގެ ތަހުޒީބު ގައުުތަކުގައި ކަން ކުރާގޮތަށް ކޮށްލިނަމަ، ތިމަންނާމެން އެކަން ކުރީ މިވެނި ގޮތަކަށޭވެސް ބުނެވެން އޮންނާނެތާއެވެ. މިފަދަ ކަންކަމަކީ ސިޔާސީ ވަޢުދެއްގެ މައްޗަށް ބިނާކޮށް ވަކި ބަޔަކަށް ބޮޑުކޮށް، ފައިދާވާ ގޮތަށް ކުރަން އުޅެގެން ރަނގަޅުވާނެ ކަންކަމެއް ނޫނެވެ. އަދި އެއީ ދެމެހެއްޓެނިވި ގޮތެއްގައި އެންމެންނަށް ހަމަކަމާއެކު ފައިދާ ލިބިގެންދާނެ ގޮތެއްވެސް ނުމެނޫންމެއެވެ.


Syria In Fili Manma Aai Dharifulhu Eh University Akun Degree Hadhanee - Vaguthu\nސީރިއާ އިން ފިލި މަންމަ އާއި ދަރިފުޅު އެއް ޔުނިވަސިޓީއަކުން ޑިގްރީ ހަދަން ފަށައިފިއެވެ.\nސީރިއާގައި ކުރަމުންދާ ދާހިލީ ހަނގުރާމައާއި ގުޅިގެން ގައުމު ދޫކޮށް ފިލި މަންމަ އާއި ފިރިހެން ދަރިފުޅު ޑިގްރީ ހާސިލްކުރަނީ އިނގިރޭސި ވިލާތުގައި ހުންނަ އެއް ޔުނިވަސިޓީ އަކުންނާއި އެއް ކޯހަކުންނެވެ. ދެމީހުންވެސް ޑިގްރީ ފަށާފައި ވަނީ މި ހަފްތާގައެވެ.\nދެހާސް ފަނަރަ ވަނަ އަހަރު ސީރިޔާ އިން ފިލި މަނާލް ރަވާއިހް، 47 އާއި ބިލާލް ބަތޫސް، 18 ޑިގްރީ ހާސިލް ކުރަނީ ބަޔޯމެޑިކަލް ސައިންސްގެ ދާއިރާއިންނެވެ. ދެފަރާތުން ކިޔަވަނީ ނޮޓިންހަމް ޓްރެންޑް ޔުނިވަސިޓީ އިންނެވެ.\nއެއް ކްލާހެއްގައި މަންމަ އާއި އެކު ކިޔަވަން ހުންނަން ޖެހުމުން ވަރަށް ތަފާތު ތަޖުރިބާއެއް ކުރެވޭކަމަށް ބިލާލް ބުންޏެވެ. މަންމަ އަށް އެހާ ރަނގަޅަށް އިނގިރޭސި ނޭނގޭތީ ކައިރީގައި ހުރުމުން މަންމަ އަށް އިނގިރޭސިވެސް ދަސްކޮށް ދެވޭކަމަށް އޭނާ ބުންޏެވެ.\nމަނާލް އަކީ ސީރިޔާގައި އުޅުނު އިރު ހޮސްޕިޓަލެއްގެ ލެބޯޓަރީގައި މަސައްކަތް ކުރި މީހެކެވެ. އޭނާ އަކީ ލެބޯޓަރީން ތަޖުރިބާ ހޯދައިގެން ހުރި މީހަކަށް ވުމުން ބިލާލް އަށް ނޭނގޭ އެއްޗެސް ދަސްކޮށްދޭން ވަރަށް ފަސޭހަ ކަމަށް އޭނާ ބުންޏެވެ. އަދި ބިލާލް ވެސް މަންމަ ކައިރީ ހުރެ ނޭނގޭ އެއްޗެހި ދަސްކުރަން ބޭނުންވާކަމަށް އޭނާ ބުންޏެވެ.\nސީރިޔާގައި ހަނގުރާމަވެރިން ދިން ބޮމުގެ ހަމަލާއެއްގައި ބިލާލް އާއި މަނާލްގެ އަވައްޓެރިން މަރުވިއެވެ. އެތައް ގެއްލުމެއް އެމީހުންގެ ލޯ ކުރިމަތިން ވެފައިވާއިރު އެކަން އިތުރަށް ތަޖުރިބާ ނުކުރުމަށް ބިލާލްގެ އާއި އެހެން ތަނަކަށް ވަޒަންވެރިވިއެވެ.


sports councilors ge gothugai 200 magaam al'ah ithuru kohfi :...\nކުޅިވަރު - ރިޔާސީ ބަޔާން\nސްޕޯޓްސް ކައުންސިލަރުންގެ ގޮތުގައި 200 މަޤާމް އަލަށް އިތުރު ކޮށްފި : ރައީސުލްޖުމްހުރިއްޔާ\nސްޕޯޓްސް ކައުންސިލަރުންގެ ގޮތުގައި 200 މަގާމު\nއޮލިމްޕިކް ސައިޒްގެ ސުވިމިން ޕޫލެއް ހެދުމަށް މަސައްކަތް ކުރެވެމުންދަނީ\nކ. މާލެ7ފެބުރުއަރީ 2019 | ބުރާސްފަތި 10:44 2,658\nރައީސުލްޖުމްހުރިއްޔާ، އިބްރާހިމް މުހައްމަދު ސޯލިހް. - މަޖިލިސް\nސްޕޯޓްސް ކައުންސިލަރުންގެ ގޮތުގައި 200 މަގާމު ސިވިލް ސަރވިސް އޮނިގަނޑަށް އިތުރު ކުރެވިފައިވާ ކަމަށް ރައީސުލްޖުމްހުރިއްޔާ، އިބްރާހިމް މުހަމަދު ސޯލިހު ވިދާޅުވެއްޖެއެވެ.\nރައީސް މިހެން ވިދާޅުވީ ދަރުބާރު ގޭގައި މިއަދު ރިޔާސީ ބަޔާން އިއްވަވަމުންނެވެ.\nރައީސް ވިދާޅުވީ ދުޅަހެޔޮ ސިއްޙަތަކަށް ވާޞިލްވެވޭނެ އެންމެ މުހިއްމު ކަމަކީ، ޙަރަކާތްތެރި ދިރިއުޅުމަކަށް އަހުލުވެރިވުން ކަމަށެވެ.\nރައްޔިތުން ކަސްރަތަށް އަހުލުވެރިކުރުވުމަށްޓަކައި، ކޮންމެ ރަށެއްގައި ސްޕޯޓްސް ކައުންސިލަރެއް ބެހެއްޓުމުގެ ސިޔާސަތުގެ ދަށުން، މިހާރުވަނީ 200 މަގާމު އަލަށް ސިވިލް ސަރވިސްގެ އޮނިގަނޑަށް އިތުރު ކުރެވިފައެވެ.\nކުޅިވަރުތައް ތަރައްޤީކޮށް، ހަށިހެޔޮ ޒުވާން ޖީލެއް ބިނާ ކުރުމަކީ މުހިއްމުކަމެއް ކަމުގައި ރައީސް ވިދާޅުވިއެވެ. މީގެ އިތުރުން ވެސް ގައުމީ ކުޅިވަރުތަކަށް ދިރުން ގެނައުމަށްޓަކައި ކޮންމެ ކުޅިވަރު އެސޯސިއޭޝަނަކަށް، އަހަރަކު މަދުވެގެން ފަސްލައްކަ ރުފިޔާ ދިނުމަށް ނިންމައި، މިހާރުވަނީ ހަމަޖެހިފައި ކަމަށް ވެސް ރައީސް ވިދާޅުވިއެވެ.\nރައީސްގެ ބަޔާނުގައި އިތުރަށް ވިދާޅުވީ، އަންހެން އަދި ފިރިހެން ޤައުމީ ޓީމުތަކުގައި ހިމެނޭ ކުޅުންތެރިންނަށް ދޭ އެލަވެންސް އެއްހަމަކޮށް ، ހުރިހާ ކުޅިވަރު ކުޅުންތެރިންނަށް ވެސް، އެލަވެންސް ދޭގޮތަށް މިހާރު ހަމަޖެހިފައިވާ ކަމަށެވެ.\nމީގެ އިތުރުންވެސް ރައީސް ވިދާޅުވީ، މާލެ ސަރަހައްދުގައި އޮލިމްޕިކް ސައިޒްގެ ސުވިމިން ޕޫލެއް ހެދުމަށް ބޭނުންވާ ބިން ކަނޑައެޅުމުގެ މަސައްކަތް މިހާރު ކުރެވެމުންދާ ކަމަށެވެ. 18 މިލިއަން ރުފިޔާއިން ހަދާ މި ސުވިމިން ޕޫލްގެ އަމަލީ މަސައްކަތް މިއަހަރުތެރޭގައި ފެށިގެންދާނެ ކަމަށް ވެސް ރައީސް ވިދާޅުވިއެެވެ.\nމި އީ ބައިނަލްއަގްވާމީ ކުޅިވަރުގެ މައިދާންތަކުން، ރަންވަނަތަކަށް އުންމީދުކުރާ ޒުވާނުންނަށާއި، އަތޮޅުތެރޭގައި ދިރިއުޅޭ ކުޅިވަރަށް ލޯބިކުރާ ޒުވާނުންނަށް އުފާވެރި ހަބަރަކަށް ވާނެ ކަމަށެވެ.


ކޯވިޑް-19: އިއްޔެ އިތުރު 178 މީހަކު ބައްޔަށް ފައްސިވެއްޖެ! | Sandhaanu\nކޯވިޑް-19: އިއްޔެ އިތުރު 178 މީހަކު ބައްޔަށް ފައްސިވެއްޖެ!\nއިއްޔެ ކޯވިޑް19 އަށް ރާއްޖެއިން އިތުރު 178 މީހަކު ފައްސިވެއްޖެއެވެ. އޭގެ ތެރެއިން2ކޭސް ފެނިފައިވަނީ އަތޮޅު ތެރެއިންނެވެ. އަދި ބާކީ ހުރިހާ ކޭހެއް ފެނިފައިވަނީ މާލެ ސަރަހައްދުންނެވެ.\nއިއްޔެ ފައްސިވީ މީހުންގެ ތެރޭގައި 141 ދިވެހިން ހިމެނޭއިރު، އޭގެ އިތުރުން ދެން ހިމެނެނީ ބަނގްޅަދޭޝްގެ 25 މީހަކާއި، އިންޑިޔާގެ 10 މީހަކާއި، އަދި ސްޕެއިންގެ2މީހެކެވެ.\nއިއްޔެ ފައްސިވީ މީހުންނާއިއެކު ބައްޔަށް ފައްސިވީ މީހުންގެ ޖުމްލަ އަދަދު 7225 އަށް އަރާފައިވާއިރު އޭގެ ތެރެއިން އެކްޓިވް ކޭސްތަކުގެ ގޮތުގައި، 2636 ކޭހެއް ފާހަގަ ކޮށްލެވެއެވެ. އިއްޔެއާއި ހަމަޔަށް މިބަލީގައި 162 މީހަކަށް އެޑްމިޓް ކޮށްގެން ފަރުވާ ދެމުން ދިޔައިރު، 1458 މީހަކު ވަނީ އައިސޮލޭޝަން ފެސިލިޓީތަކުގައި އެކަހެރި ކުރެވިފައެވެ. ރާއްޖެއިން މިބަލީގައި މިހާތަނަށް 28 މީހަކު ނިޔާވެފައިވާއިރު، 4561 މީހަކު ވަނީ ބަލިން މުޅިން ފަސޭހަ ވެފައެވެ.\nރާއްޖޭގައި ކޯވިޑް19 ގެ ހާލަތު ދުވަހުން ދުވަހަށް ގޯސްވަމުން ދިޔުމާއި ގުޅިގެން އިތުރު ފުރަބަންދަކަށް ދާންޖެހޭ ހިސާބަށް ހާލަތު ގޮސްފާނެ ކަމަށް ސިއްޙީ މާހިރުން ދަނީ ބުނަމުންނެވެ.


MC nethi dhen salaam buneveynee 15 dhuvahu\nއެމްސީ ނެތި ދެން ސަލާމް ބުނެވޭނީ 15 ދުވަހު\nސަރުކާރުގެ ގިނަ އޮފީސްތަކެއް ހުންނަ ވެލާނާގެ. -- އަވަސް ފޮޓޯ: އަހުމަދު އަޝްހާދު އަބްދުﷲ\nސަލާމް ބުނާ ކޮންމެ ދުވަހަކަށް މެޑިކަލް ސެޓްފިކެޓް (އެމްސީ) ހުށަހަޅަންޖެހޭ ގޮތަށް ވަޒީފާއާ ބެހޭ ގާނޫނަށް ހުށަހެޅި އިސްލާހަށް ކުރިމަތިވި ފާޑުކިއުންތަކާއެކު، އެމްސީއާ ނުލައި އަހަރަކު 15 ދުވަހު ސަލާމް ބުނެވޭ ގޮތަށް ގާނޫނަށް ހުށަހެޅި އިސްލާހު ރައްޔިތުންގެ މަޖިލީހުން ފާސްކޮށްފި އެވެ.\nމިހާރު ގާނޫނުގައިވާ ގޮތުން، ސަލާމުގެ ޗުއްޓީގެ ގޮތުގައި މުސާރަ ލިބޭ ގޮތަށް އަހަރަކު ގިނަވެގެން 30 ދުވަސް ލިބޭއިރު، ވިދިވިދިގެން ދެ ދުވަހަށް ވުރެ އިތުރަށް ސަލާމް ބުނާނަމަ އެމްސީ އެއް ހޯދުމުގެ އިހުތިޔާރު ވަޒީފާ ދޭ ފަރާތަށް ވަނީ ދީފަ އެވެ.\nއެ ބިލު ދިރާސާކޮށް މަޖިލީހުގެ އިޖުތިމާއީ ކޮމެޓީ އަދި އިގުތިސޯދީ ކޮމެޓީގެ ޖޮއިންޓް ކޮމެޓީން ނިންމި ގޮތަށް މިއަދު ވަޒީފާއާ ބެހޭ ގާނޫނަށް މިއަދު ގިނަ އިސްލާހުތަކެއް ފާސްކޮށްފައިވާއިރު، އެ ގާނޫނުގެ 42 ވަނަ މާއްދާ ވަނީ އިސްލާހުކޮށްފަ އެވެ.\nއެގޮތުން، އެ މާއްދާގެ (ހ)ގައި ބުނެފައި ވަނީ މުވައްޒަފަކު ހިދުމަތް ކުރާ ކޮންމެ އަހަރަކު، މުސާރަ ލިބޭ ގޮތަށް ކޮންމެ މުވައްޒަފަކަށް ވެސް މަދުވެގެން 30 ދުވަހުގެ ޗުއްޓީއެއް، ސަލާމުގެ ޗުއްޓީގެ ގޮތުގައި ދޭންވާނެ ކަަމަށެވެ.\nއަދި އެމާއްދާގެ (ށ)ގައި ބުނެފައި ވަނީ ބަލީގެ ބާވަތާއި އެ ބަލީގެ ސަބަބުން މުވައްޒަފަކަށް މަސައްކަތަށް ނުނިކުމެވޭނެ މުއްދަތު ބަޔާންކޮށް، ރަޖިސްޓްރީކޮށްފައިވާ ސިއްހީ މަސައްކަތްތެރިއަކު ދޫކުރާ މެޑިކަލް ސެޓްފިކެޓެއް ވަޒީފާއަށް ނުކުންނަ ދުވަހު ހުށަހެޅުމުން މެނުވީ އެ މުވައްޒަފަކަށް ސަލާމުގެ ޗުއްޓީ ދިނުން ވަޒީފާ ދޭ ފަރާތުގެ މައްޗަށް ލާޒިމުވެގެން ނުވާ ކަމަށެވެ.\nނަމަވެސް އެމާއްދާގެ (ނ)ގައި ބުނެފައި ވަނީ އެ މާއްދާގެ (ށ)ގައި އެހެން ބަޔާންކޮށްފައި ވީނަމަވެސް ސަލާމުގެ ޗުއްޓީގެ ގޮތުގައި ބަޔާންކުރާ 30 ދުވަހުގެ ތެރެއިން 15 ދުވަސް، ވިދިވިދިގެން ދެ ދުވަހަށް ވުރެ ދިގު ނުވާނެ ގޮތުގެ މަތިން މެޑިކަލް ސެޓްފިކެޓާ ނުލައި، ސަލާމުގެ ޗުއްޓީގެ ގޮތުގައި ބޭނުންކުރުމުގެ އިހްތިޔާރު ވަޒީފާ އަދާކުރާ ފަރާތަށް ލިބިގެންވާ ކަމަށެވެ.\nސަލާމު ޗުއްޓީއާ ބެހޭ މާއްދާގެ އިތުރުން، އެ ބިލުގެ 41 ވަނަ މާއްދާ ވެސް ވަނީ އިސްލާހުކޮށްފަ އެވެ.\nއިސްލާހުގައި ބުނެފައި ވަނީ ވަޒީފާގެ އެއްބަސްވުމުގައި ބަޔާންކުރާ ގޮތަށް މުވައްޒަފަކު އެދެފި ނަމަ އޭނާއަށް ލިބޭ އަހަރީ ޗުއްޓީ ފެށުމުގެ ކުރިން، މަސައްކަތަށް ނުކުންނަ އެންމެ ފަހު ދުވަހަށް ވުރެ ލަސް ނުވާނެ ގޮތުގެ މަތިން އެ ނަގާ ޗުއްޓީގެ ދުވަސްތަކަށް މުސާރައިން ޖެހޭ ފައިސާގެ އަދަދު ވަޒީފާދޭ ފަރާތުން އޭނާއަށް ދޭން ވާނެ ކަމަށެވެ.\nއެހެން ނަމަވެސް ދައުލަތުން މުސާރަ ދޭ މުވައްޒަފަކު، އެ މުވައްޒަފު ޗުއްޓީގައި ހުރި ނަމަވެސް އާންމު ގޮތެއްގައި މުސާރަ ދޭ އުސޫލުން މުސާރަ ދެވިދާނެ ކަމަށް ބުނެފައިވެ އެވެ.\nރައްޔިތުންގެ މަޖިލިސް ވަޒީފާއާބެހޭ ޓްރައިބިއުނަލް\nމަޖިލިސް ހިނގާ ގޮތް އިޝާރާތުގެ ބަހުރުވައިން ބުނެދެނީ


ފެންނެގޭނީ ވެހޭއިރުއެވެ! | Sandhaanu\nބަރަކާތްތެރި ރޯދަމަހުގެ ދުވަސްތަކާއި ރޭތަކުގެ ބޭނުން އެންމެ އެކަށީގެންވާ ގޮތުގައި ހިފުމުގެ ހެޔޮ ތައުފީގު އެއްކައުވަންތަ އިލާހް އަޅަމެންގެ އެންމެނަށް ދެއްވާށިއެވެ. އާމީން.\nއެއްކައުވަންތަ އިލާޙުގެ މަދަދާއި ތައުފީގު ނުލިބި އެއްވެސް ކަމެއްގައި ކާމިޔާބީއެއް ނުލިބޭނެއެވެ. އެހެން ކަމުން އަޅަމެންނަށް ވަނީ އެކަލާންގެ މަދަދާއި ތައުފީގަށްއެދި އިލާހީ ޙަޒްރަތަށް ދެންނެވުމަށް ޢާފިލު ނުވުމެވެ.\nބަރަކާތްތެރި ރޯދަމަހުގެ ދުވަސްތަކާއި ރޭތައް ފާއިތުވަމުންދަނީއެވެ. ބުއްދިވެރީން ރެއާއި ދުވާލު މަސައްކަތް ކުރަމުން އެދަނީ، ކީރިތި ﷲ އަށް މިމަހުގައި ދަރުމަ ކުރައްވާފައިވާ ގިނަގުނަ ސަވާބު ޙާސިލުކުރުމަށެވެ. ރޯދަމަހުގެ ފަހުދިހައަކީ މިމަހުގެ އެންމެ ބަރަކާތްތެރި ދުވަސްތަކާއި ރޭތަކެވެ. އެ ރޭތަކަށް ސަމާލުވެ އެ ބަރަކާތްތެރި ދުވަސްތައް އޭގެ އެންމެ ހެޔޮގޮތުގައި ފުރިހަމައަށް ލިބިގަންނަން ޖެހޭނެއެވެ.\nސަލާމާއި ސަލަވާތް ލެއްވި ލޮބުވެތި ރަސޫލާ އަކީ އަޅުގަނޑުމެނަށް އެންމެނަށްވާ އެންމެ ހެޔޮ ނަމޫނާއެވެ. ސަލާމާއި ސަލަވާތް ލެއްވި މިއުންމަތުގެ ރަސޫލާ ރަމަޒާންމަހު ފަހު ދިހަޔަށް އެޅުމުން ވަކީންބޮޑަށް އަޅުކަމާއިގެން ގަދަ އަޅުއްވާ އުޅުއްވައެވެ. ރޭ އަޅުކަމުގައި ހޭފުޅު ލައްވައި އުޅުއްވިމާއެކު އެކެލޭގެފާނުގެ އަހުލުވިން ހޭލައްވަތެވެ.\nކީރިތި ﷲ އެކަމަނާއަށް ރުއްސުންލެއްވި ޙަޒްރަތު އާއިޝަތުގެފާނު އަތިއަހުން ރިވާ ވެގެން އައިސްފައިވެއެވެ. ސަލާމާއި ސަލަވާތް ލެއްވި ރަސޫލުﷲގެފާނު ރަމްޒާންމަހުގެ ފަހުދިހައިގައި އަޅުކަން ކުރައްވާ އުޅުއްވާގޮތް ސިފަކޮށްދެއްވަމުން އެކަމަނާ ވިދާޅުވިއެވެ. “ރަމްޒާން މަހުގެ ފަހުދިހައަށް އެޅިއްޖެއްޔާ އިތުރު އެކަލޭގެފާނު ރޭގަނޑު ހޭފުޅުލައްވައި (އަޅުކަމުގައި) އުޅުއްވައެވެ. އަދި އެކަލޭގެފާނުގެ އަހުލުވެރިން ހޭލައްވައެވެ. އަދި އަޅުކަން ކުރެއްވުމަށް ފުރިހަމައަށް ތައްޔާރުވެ ވަޑައިގަންނަވައެވެ.”\nސަލާމްއާއި ސަލަވާތް ލެއްވި ރަސޫލުﷲގެފާނު ރަމަޒާންމަސް ނޫނަސް ރޭގަނޑުގެ ބައެއް، އަޅުކަމުގައި ހޭދަކުރަށްވައެވެ. ނަމަވެސް ރަމަޒާންމަސް އައުމުން ވަކިންބޮޑަށް އަޅުކަމައިގެން އެޅުއްވައެވެ. ފަހުދިހައަށް އެޅުމުން ދުނިޔެވީ މަސައްކަތްތަކުން ވަކިވެވަޑައިގެން އިޢުތިކާފު ކުރައްވައެވެ. އަދި އަނބިއަނބި ކަނބަލުންނާއި އެކަހަށިވެ ވަޑައިގަންނަވައެވެ. އަދި އަނބިއަނބި ކަނބަލުންނަށް އަޅުކަން ކުރެއްވުމަށް ހޭލައްވުވައި ނަންގަވަތެވެ. ރިވާގެގެން އައިސްފައިވެއެވެ. ކީރިތި ރަސޫލާ ސައްލަﷲ ޢަލައިހި ވަސައްލަމަ ފާތުމަތުގެފާނާއި، ޢަލީގެފާނާއި ދެކަނބަލުން ހޭލައްވައި ނަންގަވައި ޙަދީސް ކުރައްވައެވެ. ” ތިޔައިގެ ދެކަނބަލުން ތެދުވަންނަވައިގެން ނަމާދެއް ނުކުރައްވާނުތޯއެވެ؟”\nއަޅުގަނޑުމެންގެ މައްޗައް ވާޖިބުވެގެންވަނީ އަޅުކަންކުރުމުގައި ހީވާގިވެ ދެމިތިބުމާއިއެކު އަޅުގަނޑުމެންގެ އަނބީންނާއި ދަރީން ހޭލައްވައި ހިތްވަރުދިނުމެވެ. ކީރިތި ﷲ އަޅުގަނޑުމެނަށް އަމުރުކުރައްވަނީ އަޅުގަނޑުމެން ނަފުސުތަކާއި އޅުގަނޑުމެންގެ އަހުލުވެރީން ނަރަކައިން ސަލާމަތް ކުރުމަށެވެ. ކަން މިހެން ހުރިއިރު އަޅުގަނޑުމެން އަޅުކަން ކޮށްލުމަކުން ނުފުދެއެވެ. އަޅުގަނޑުމެންގެ އަނބިދަރީން ލައްވާވެސް އަޅުކަން ކުރުވަންޖެހެއެވެ. ކީރިތިﷲ އެކަލޭގެފާނަށް ރުއްސުންލެއްވި ސައްޔިދިނާ ޢުމަރުފާނާއި މެދުގައި ވާރިދުވެގެން އައިސްފައިވެއެވެ. އެކަލޭގެފާނު ރޭގަނޑުގައި ކީރިތިﷲ އެކެލޭގެފާނަށް ތައުފީގު ދެއްވެވި ވަރަކަށް އަޅުކަން ކުރައްވައި އުޅުއްވައެވެ. އެކަލޭގެފާނުންގެ އަހުލުވެރީން ނަމާދަށް ހޭލައްވައެވެ.\nމިހެންކަމުން އަޅުގަނޑުމެން އެންމެންވެސް ވެހޭއިރު ފެންނަގަން އަވަސްވެގަންނަން ޖެހެއެވެ. މިއީ އެ މާތް މަސްވަރެވެ. އަޅުކަންކުރުމާއި ހެޔޮޢަމަލުކުރުމަށް ލިބިފައިވާ ރަނުގެ ފުރުސަތެއްކަމުގައި ދެކެމާތޯއެވެ.\nމާތްﷲ އަހަރެމެން އެންމެންގެ ފާފަ ފުއްސަވާ ރަޙުމަތް ލައްވާށިއެވެ. އާމީން!


HRCM ge member kamah kurimathilumah hulhuvaalaifi - AO News\nރައީސުލްޖުމްހޫރިއްޔާގެ އޮފީސް - ފޮޓޯ: ކޯޕޮރޭޓް މޯލްޑިވްސް\nހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރުސީއެމް)ގެ މެންބަރުކަމުގެ މަޤާމަށް ކުރިމަތިލުމުގެ ފުރުސަތު ހުޅުވާލައިފި އެވެ.\nރައީސް އޮފީހުން މިއަދު ކުރި އިޢުލާނެއްގައި ބުނެފައި ވަނީ އެޗްއާރުސީއެމްގެ މެންބަރުކަމުގެ މަޤާމު ހުސްވެފައިވާތީ، އެ ކޮމިޝަނަށް މެންބަރުން ޢައްޔަނުކުރެއްވުމަށްޓަކައި މެންބަރުކަމުގެ މަގާމަށް ކުރިމަތިލުމުގެ ފުރުޞަތު މިއަދުން ފެށިގެން ހުޅުވާލާފައިވާ ކަމަށެވެ.\nއެގޮތުން މެންބަރުކަމުގެ ފޯމު ބަލައިގަތުމަށް ހަމަޖެހިފައިވަނީ، 2020 އޮގަސްޓު 16، 17 އަދި 18 ވަނަ ދުވަހު ހެނދުނު 09:30 އިން މެންދުރުފަހު 12:30 އަށް، ރައީސުލްޖުމްހޫރިއްޔާގެ އޮފީހުން ކަމަށާއި، އެޗްއާރުސީއެމްގެ މެންބަރުކަމަށް ކުރިމަތިލުމަށް އެދޭ ފޯމު އެ އޮފީހުގެ ވެބްސައިޓުން ޑައުންލޯޑް ކުރެއްވޭނެ ކަމަށްވެސް އެ އިޢުލާނުގައި ބުނެފައި ވެއެވެ.\nއެޗްއާރުސީއެމްގެ މެންބަރުކަމަށް ކުރިމަތިލުމަށް ހުޅުވާލާފައިވާއިރު، އެޗްއާރުސީއެމްގެ މެންބަރުކަމުން އެ ކޮމިޝަނުގެ ނައިބު ރައީސް މުހައްމަދު ޒާހިދު ވަކިކުރަން ރައްޔިތުންގެ މަޖިލީހުން ވަނީ މިއަދު ފާސްކޮށްފަ އެވެ،\nއެޗްއާރުސީއެމްގެ މެންބަރުންގެ ގޮތުގައި ތިއްބެވީ ރައީސް ޔާމީންގެ ވެރިކަމުގައި އެޗްއާރުސީއެމް އަށް އައްޔަންކުރެއްވި ކޮމިޝަންގެ ރައީސް އައިމިނަތު އީނާސް އާއި ކޮމިޝަންގެ ނައިބު ރައީސް މުހައްމަދު ޒާހިދު އާއި މޫސާ އަލީ ކަލޭފާނާއި ނައިވީން އަބްދުﷲ އަދި އާއިޝަތު އަފްރީން މުހައްމަދެވެ. އެޗްއާރުސީއެމްގެ ރައީސްގެ މަގާމުގައި ހުންނެވި އައިމިނަތު އީނާސް އަދި މެމްބަރު އައިޝަތު އަފްރީންގެ އިތުރުން މޫސާ އަލީ ކަލޭފާނު މަގާމުން ވަކިކުރުމުގެ މަސައްކަތްވެސް މަޖިލީހުން ކުރިއަށް ގެންގޮސްފައިވާއިރު އެ ބޭފުޅުން ވަކިކުރުމުގެ މަރުހަލާ ކުރިއަށް ދަނިކޮށް ވަނީ އިސްތިއުފާ ދެއްވާފައެވެ.\nހިއުމަން ރައިޓްސް ކޮމިޝަން އޮފް ދަ މޯލްޑިވްސްރައީސް އޮފީސްއެޗްއާރުސީއެމް


Amihla gothun inthihaabah kurimathilee beyfulhaage form baathil kohfi\nއަމިއްލަ ގޮތުން އިންތިހާބަށް ކުރިމަތިލީ ބޭފުޅާގެ ފޯމް ބާތިލްކޮށްފި\nއަމިއްލަ ގޮތުން އިންތިހާބަށް ކުރިމަތިލެއްވި ނަސީރު.\nއަންނަ ސެޕްޓެމްބަރު މަހު ބާއްވާ ރިޔާސީ އިންތިހާބަށް ކުރިމަތިލާން ހުޅުވާލި މުއްދަތުގެ ތެރޭގައި، އެ އިންތިހާބުގައި ވާދަކުރަން އަމިއްލަ ގޮތުން ކުރިމަތިލެއްވި، ދަފުތަރު ނަންބަރު 6562، ހުސެއިން ނަސީރުގެ ފޯމް ބާތިލް ކުރަން އިލެކްޝަންސް ކޮމިޝަނުން ނިންމައިފި އެވެ.\nއޭނާގެ ކެންޑިޑެސީ ބަލައިނުގަންނަން އީސީ އިން ނިންމި ސަބަބާ ގުޅޭ ގޮތުން އެ ކޮމިޝަންގެ މެންބަރު އަހުމަދު އަކުރަމް ވިދާޅުވީ އޭނާގެ ފޯމް ބާތިލް ކުރީ އަމިއްލަ ގޮތުން އިންތިހާބަށް ނުކުންނަ ނަމަ، ހުށަހަޅަން ޖެހޭ 1،500 މީހުންގެ ސޮއިގައި މައްސަލަތަކެއް ހުރުމުން އާއި އޭނާގެ ރަނިންމޭޓަކަށް ހުށަހަޅުއްވާފައިވާ ޝޭހް ނަސްރުﷲ މުސްތަފާގެ ކުށުގެ ރެކޯޑްތަކެއް ހުރުމުން ކަމަށެވެ. އިންތިހާބަށް ކުރިމަތިލުމަށް އިލެކްޝަންސް އިން ހުޅުވާލި ފުރުސަތު މިއަދު ހަވީރު 4:00 އަށް ހަމަވާނެ އެވެ. އަކުރަމް ވިދާޅުވީ އެ ވަގުތުގެ ކުރިން ފޯމް އިސްލާހުކޮށް އަލުން ހުށަހެޅުމަށް ނަސީމަށް ފުރުސަތު ދޭން ނިންމާފައި ނުވާ ކަމަށެވެ.\nމިހާތަނަށް އިންތިހާބުގައި ވާދަކުރަން ކުރިމަތިލެއްވީ، އިދިކޮޅު އިއްތިހާދުގެ ކެންޑިޑޭޓް އިބްރާހިމް މުހައްމަދު ސޯލިހު އާއި ރަނިންމޭޓް ކާށިދޫ ދާއިރާގެ މެންބަރު ފައިސަލް ނަސީމް އެވެ. ދެން ކުރިމަތިލެއްވީ، ޕީޕީއެމްގެ ފަރާތުން މިހާރުގެވެސް ރައީސުލްޖުމްހޫރިއްޔާ، އަބްދުﷲ ޔާމީން އެވެ. އިބޫ އާއި ފައިސަލްގެ ކެންޑިޑެސީ ސައްހަ ކަމަށް އީސީ އިން ވަނީ ބަލައިގެންފަ އެވެ. ރައީސް ޔާމީން އިންތިހާބަށް ކުރިމަތިލައްވަން ފޯމް ހުށަހެޅީ އިއްޔެ އެވެ.\nއިލެކްޝަންސް ކޮމިޝަން ރިޔާސީ އިންތިހާބު 2018\nޕީޕީއެމްއަށް ފުލުހުންނާއި މުއައްސަސާތައް ގޯސްވެއްޖެ


Breaking: Humam merun faskurumah UN in Rajje ah amureh nerefi\nހުމާމު މެރުން ފަސްކުރުމަށް އދ.އިން ރާއްޖޭގެ މައްޗަށް އަމުރެއް ނެރެފި\nހުމާމު އޭނާގެ އާއިލާއާއެކު: ހުމާމު މަރަން ވަނީ ސުޕްރީމް ކޯޓުން ހުކުމްކޮށްފައި - އަވަސް ފޮޓޯ: މުހައްމަދު އަޒާން\nކުރީގެ މަޖިލިސް މެންބަރު އަދި ދީނީ އިލްމްވެރިޔާ ޑރ. އަފްރާޝީމް އަލީ އަވަހާރަކޮށްލި ކަމުގެ ކުށް ސާބިތުވެ ޝަރުއީ ތިން މަރުހަލާގެ ކޯޓުން ވެސް މަރަން ހުކުމް ކޮށްފައިވާ ހ. ލޮބީ ހުސެއިން ހުމާމު ނުމެރުމަށް އދ.އިން ރާއްޖެއަށް އަމުރުކޮށްފި އެވެ. އދ.އިން ރާއްޖޭގެ މައްޗަށް ވަގުތީ އަމުރެއް ނެރެފައިމިވަނީ ހުމާމުގެ ފަރާތުން އދ.ގެ ހިއުމަން ރައިޓްސް ކޮމިޓީއަށް ހުށަހެޅި މައްސަލައަކާ ގުޅިގެންނެވެ.\nހުމާމުގެ ގާނޫނީ ވަކީލް އަބްދުﷲ ހަސީން މިރޭ އަވަސްއަށް ވިދާޅުވީ، ހުމާމުގެ ފަރާތުން އދ. ގެ އެ ކޮމެޓީއަށް ހުށަހެޅި މައްސަލާގައި ބުނެފައިވަނީ ފަރުދީ އަދި ސިޔާސީ ހައްގުތަކާ ބެހޭ ބައިނަލްއަގުވާމީ މުއާހަދާ (އައިސީސީޕީއާރު)އާ ހިލާފަށް ހުމާމުގެ މައްޗަށް ޝަރީއަތް ހިންގާފައިވާ ކަމަށެވެ. އަދި ހުމާމުގެ ފަރާތުން އެ ކޮމެޓީގައި އެދިފައިވަނީ އެކަން ބަލައިދިނުމަށް ކަމަށް ހަސީން ވިދާޅުވި އެވެ. އައިސީސީޕީއާރް މުއާހަދާއަކީ ރާއްޖެ ބައިވެރިވާ މުއާހަދާއެއް ކަމުން އެ މުއާހަދާއަށް އަމަލުކުރުމަކީ ރާއްޖެއަށް ލާޒިމު ކަމެކެވެ.\nހަސީން ވިދާޅުވީ، މައްސަލާގައި ސަރުކާރުން ހަ މަސް ދުވަހުގެ ތެރޭގައި އދ.އަށް ޖަވާބުދާރީވުމަށް އަންގާފައިވާ ކަމަށެވެ. އަދި އެ މައްސަލަ އެ ކޮމެޓީން ބަލައި ނުނިމެނީސް ހުމާމު މަރައިގެން ނުވާނެ ކަމަށް ބުނެ އެ ކޮމެޓީން ވަނީ ރާއްޖޭގެ މައްޗަށް ވަގުތީ އަމުރެއް ވެސް ނެރެފަ އެވެ.\nއދ. އިން މީގެކުރިން ނެރުނު ބަޔާނުގައި ބުނެފައިވަނީ، ހުމާމަށް ޝަރީއަތުގެ މަޖިލީހުގައި ލިބެންޖެހޭ ހައްގުތައް ލިބުނު ކަމަށް ގަބޫލު ނުކުރާ ކަމަށެވެ. އަދި އޭނާގެ މައްޗަށް ހުކުމް އިއްވާފައިވަނީ ތަހުގީގު އެއްކޮށް ނުނިމެނީސްކަން ވެސް އދ.އިން ވަނީ ފާހަގަކޮށްފަ އެވެ. އަދި ޝަރީއަތް ބިނާކޮށްފައިވަނީ ހުމާމަށް މަޖުބޫރުކޮށްގެން ވެފައިވާ އިއުތިރާފެއްގެ މައްޗަށް ކަމަށް ވެސް އދ.އިން ވަނީ ބުނެފަ އެވެ.\nމީގެއިތުރުން ހުމާމުގެ މައްޗަށް ހިންގާފައިވަނީ އިންސާފުވެރި ޝަރީއަތެއް ނޫން ކަމަށާއި އެހެންކަމުން އޭނާގެ ޝަރީއަތް އަލުން ހިންގަން ޖެހޭ ކަމަށް ވެސް އދ.އިން ބުނެފައިވެ އެވެ. އަދި ޝަރީއަތް އަލުންކުރުމަށް ހުމާމު ނުމަރާ ބަހައްޓަންޖެހޭ ކަމަށް ވެސް ބުނެފައި ވެއެވެ.\nހުމާމުގެ މައްޗަށް މަރުގެ ހުކުމް ސުޕްރީމް ކޯޓުން އިއްވާފައިވަނީ އެ ކޯޓަށް އަފްރާޝީމްގެ ވާރިސުން ހުމާމު މެރުން ފަސްކޮށްދިނުމަށް އެދި ސިޓީއެއް ފޮނުވާފައިވަނިކޮށެވެ. ނުރަސްމީ ގަޑި ކަމަށް ބުނެ އެ ސިޓީ ބަލައިގެންފައެއް ނުވެ އެވެ.\nހުސައިން ހުމާމް މަރުގެ ހުކުމް ޔޫއެން\nމިސުރުގެ 75 މީހެއްގެ މަރުގެ ހުކުމް ބާތިލްކުރަން އދ. ގޮވާލައިފި


ކަނޑައެޅި އަދަދު ހަމަނުވޭ އެކަމަކު ކާމިޔާބު ޙައްޖެއް ކަނޑައެޅި އަދަދު ހަމަނުވޭ އެކަމަކު ކާމިޔާބު ޙައްޖެއް\nމިއަހަރުގެ ޙައްޖުވެރިން ވަދާއުގެ ތަވާފުގައި.- ފޮޓޯ: ހަރަމައިން\nމިއަހަރުގެ ޙައްޖުގެ އަޅުކަމުގައި ބައިވެރިކުރަން ނިންމި އަދަދަށް މީހުން ހަމަނުވިނަމަވެސް ޙައްޖުގެ އަޅުކަން ނިންމާލީ ކާމިޔާބުކަމާއި އެކުކަމަށް ސައުދީ ސަރުކާރުން ބުނެފިއެވެ.\nކޯވިޑްގެ ހާލަތާއި ގުޅިގެން މިއަހަރުގެ ޙައްޖުގައި ބައިވެރިކުރރަން ސައުދީ ސަރުކާރުން ނިންމީ 60،000 މީހުންނެވެ. އެއްވެސް މީހަކަށް އެޤައުމަށް އެތެރެވުމުގެ ފުރުސަތު ނުދީ ޙައްޖުގައި ބައިވެރިކުރީ ސައުދީ ރައްޔިތުންނާއި އެޤައުމުގައި އުޅޭ އެހެން ޤައުމުތަކުގެ ރައްޔިތުންނެވެ.\nސައުދީ ސަރުކާރުން އާއްމުކުރި ހިސާބުތައް ދައްކާގޮތުން މިއަހަރުގެ ޙައްޖުގެ އަޅުކަން ފުރިހަމަކުރީ 58.518 މީހުންނެވެ. މީގެތެރއިން 33،518 މީހުންނަކީ ސައުދީ ރައްޔިތުންނެވެ. ބާކީ ތިބި 25،000 މީހުންނަކީ އެ ޤައުމުގައި ދިރިއުޅޭ 150 ޤައުމެއްގެ މީހުންނެވެ. މި ފަހަރުގެ ޙައްޖުގެ އަޅުކަމުގައި ބައިވެރިވި މީހުންގެ ތެރެއިން 32،816 މީހުންނަކީ ފިރިހެނުންނެވެ. މަހްރަމަކާއި ނުލާ އަންހެނުންނަށް ފުރަތަމަ ފަހަރަށް ޙައްޖުގެ އަޅުކަމުގައި މިއަހަރު ބައިވެރިވިވެވުނުއިރު 25،702 އަންހެނުން ވަނީ މިއަހަރުގެ ޙައްޖުގެ އަޅުކަން ފުރިހަމަކޮށްފައެވެ.\nމިއަހަރުގެ ޙައްޖުވެރިން ބެޓެރި ސައިކަލްގައި ވަދާއުގެ ތަވާފުކުރަނީ.- ފޮޓޯ: ހަރަމައިން\nމިއަހަރުގެ ޙައްޖުވެރިން ޖަމްރާއަށް ހިލައުކުމުގެ ތެރެއިން.- ފޮޓޯ: ހަރަމައިން\nސައުދީ އަރަބިއްޔާއަށް އިގްތިސާދީގޮތުންނާއި އިޖްތިމާއި ގޮތުން އިސްލާހީ ބަދަލުތައް ގެނައުމަށް ވަލީ އަހްދު މުހައްމަދު ބިން ސަލްމާން ފައްޓަވާފައިވާ މަޝްރޫއުގެ ދަށުން މިއަހަރުގެ ޙައްޖުގެ އަޅުކަމުގައި ސަލާމަތީ ކަންކަން ބަލަހެއްޓުމުގައި އަންހެން ސިފައިންވެސް ވަނީ ހަރަކާތްތެރިވެފައެވެ. އަދި ދުރަތަމަ ފަހަރަށް މަހްރަމަކާއި ޙައްޖަށް އަންހެނަކު ދިޔުމުގެ ފުރުސަތުވެސް ސައުދީން މިއަހަރުވަނީ ދީފައެވެ.\nކޯވިޑާއި ގުޅިގެން މިދިޔަ އަހަރުގެ ޙައްޖުގެ އަޅުކަމުގައި 10،000 މީހުން ބައިވެރިވާނެކަމަށް ބުނި ނަމަވެސް އެއަހަރު ޙައްޖުވީ އެންމެ 1000 މީހުންނެވެ.\nVIDEO: Tawaaf Al Wada (The Farewell Tawaaf) Timelapse#Hajj pic.twitter.com/qspYMtBZYH\n— Haramain Sharifain (@hsharifain) July 22, 2021\nޙައްޖުގެ އަޅުކަމުގެ ކަންކަން ނިންމާލުމަށްފަހު އުމްރާއަށް އަލުން ހުޅުވާލުމަށް ސައުދީ ސަރުކާރުން އަންނަނީ ތައްޔާރުވަމުންނެވެ. މާދަމާއިން ފެށިގެން ސައުދީ ރައްޔިތުންނަށް އުމްރާއަށް ހަރަމް ހުޅުވާލާނެއެވެ.\nސައުދީގެ ކޯވިޑް ނަމްބަރުތަކަށް ބަލާއިރު މިދިޔަ 24 ގަޑިއރުގެތެރޭގައި އެޤައުމުން 1256 މީހަކުވަނީ ބައްޔަށް ޕޮޒިޓިވްވެފައެވެ. އޭގެތެރެއިން 244 މީހުން ޕޮޒިޓިވްވީ މައްކާއިންނެވެ. މީ އެޤައުމުގެ ވަކިވަކި ރަށްތަކަށް ބަލާއިރު އިއްޔެ ދެވަނައަށް އެންމެ ގިނަ މީހުން ޕޮޒިޓިވްވީވެސް މައްކާއިންނެވެ. އެޤައުމުން މިހާތަނަށް 516،949 މީހުންނަށް ކޯވިޑްޖެހި މި ބަލީގައި 8155 މީހުންވަނީ މަރުވެފައެވެ. ވެކްސިން ރޭޓަށް ބަލާއިރު 24.06 މިލިއަން މީހުންވަނީ ވެކްސިން ފުރިހަމަކޮށްފައެވެ.


ސްކޫލް ހެތްލް އޮފިސާރ\nއިރުޝާދިއްޔާ ސްކޫލް ، ސ. މަރަދޫ، މަރަދޫފޭދޫ\nޞިއްޙީގޮތުން ކުއްލި ފަރުވާ ދޭންޖެހޭ ކުދިންނަށް އެފަދަ ފަރުވާ ދިނުމާއި ރެކޯޑްކޮށް ބެލެހެއްޓުން.\nސްކޫލްގައި ހިންގޭ ހެލްތް ޕްރޮގްރާމްތައް ކޯރޑިނޭޓް ކުރުމާއި ރިކޯރޑްކޮށް ޔައުމިއްޔާއަށް ދިނުން.\nކުދީންގެ ޞިއްޙަތާއި ބެހޭގޮތުން އަޅަންޖެހޭ ފިޔަވަޅެއް އޮތްނަމަ މެނޭޖްމެންޓްގެ މަޝްވަރާގެ މަތިން ފިޔަވަޅުއެޅުން. (މީގެ ތެރޭގައި ކުދީންނަށް ޞިއްޙީ ފަރުވާދިނުމުގައި ސްޓޮކަށް ހޯދާފައިވާ ތަކެތީގެ އިތުރަށް އެއްޗެއް ބޭނުންވާނަމަ އެއްޗެއް ހޯދުން).\nސްޕޯރޓްސް އަދި އެކްސްޓްރާ ކަރިކިއުލަރ އެކްޓިވިޓީސްތަކުގައި ކުދީންނަށް ބޭނުންވާ ފަސްޓް އެއިޑްސްގެ ކަންތައް ހަމަޖެއްސުމާއި، އެފަދަ އެކްޓިވިޓީސްތަކަށް ޙާޒިރުވެ ހުރުން.\nސްކޫލްގައި ބޭނުންކުރެވޭ ބޯފެން ރައްކާތެރިގޮތުގައި ބޭނުން ކުރެވޭތޯ ބެލުން.\nސްކޫލްގައި ފާޚާނާގެ ކަންތައް ހުރީ ޞިއްޙީ ގޮތުން އެކަށީގެންވާ ފެންވަރެއްގައިތޯ ބަލައި އެކަމާ ބެހޭ މަޢުލޫމާތު މެނޭޖްމެންޓަށް ހުށަހަޅައި އެކަންތައް ރަގަޅު ކުރުމަށް މަސައްކަތް ކުރުން.\nކުދީންގެ ޞިއްޙީ ޚިދުމަތް ފުރިހަމަ ކުރުމަށްޓަކައި ބެލެނިވެރިންގެ ހޭލުންތެރިކަން އިތުރުކުރުމަށް\nޕްރިންސިޕަލްގެ މަޝްވަރާގެ މަތިން ކަންތައްތައް ރާވާ ހިންގުން.\nމީގެ އިތުރަށް ޕްރިންސިޕަލް ނުވަތަ ސްކޫލްގެ ވެރިޔަކު، ސްކޫލްގެ މަސައްކަތާއި ގުޅިގެން އަންގަވާ ކޮންމެ ކަމެއް ޤާބިލިއްޔަތުތަންދޭ މިންވަރަކުން، އެކަމެއް ވީ އެންމެ ރަގަޅަކަށް ކުރުން.\nމުވައްޒަފަކު ޗުއްޓީ ނަގައި، ނުވަތަ ސަލާމުގައި ހުރެއްޖެނަމަ، އިސްކޮށް ހުންނަވާ ވެރިއެއްގެ ލަފާގެ މަތިން ހަވާލުކުރެވޭ މަސައްކަތްކުރުން.\nސްކޫލުން ކުރިއަށް ގެންދާ ޚާއްޞަ މަސައްކަތުގައި ބައިވެރިވުމާއި އޮފީހުގެ މަސައްކަތުގެ ދާއިރާގެ ތެރެއިން ޙަވާލުކުރެވޭ އެހެނިހެން ކަންތައް ކުރުން.\n1. މަޤާމުގެ މަސައްކަތާގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ޙާސިލްކޮށްފައިވުން.\nފުރިހަމަ ކުރައްވާފައިވާ ސިވިލްސާވިސްގެ ވަޒީފާއަށް އެދޭ ފޯމު(ފޯމް މިސްކޫލުގެ އޮފީހުން ލިބެންހުންނާނެއެވެ. www.csc.gov.mv އިން ޑައުންލޯޑް ކުރެވޭނެއެވެ.)\nވަޒީފާއަށް އެދޭ ފޯމު އިރުޝާދިއްޔާ ސްކޫލް ގެ ކައުންޓަރުން ލިބެން ހުންނާނެއެވެ. އަދި ސިވިލްސާރވިސް ކޮމިޝަންގެ www.csc.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 18 ސެޕްޓެމްބަރު 2019 ވާ ބުދަ ދުވަހުގެ 14.00 ގެ ކުރިން، އިރުޝާދިއްޔާ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީ-މެއިލް އެޑްރެހަކީ،\n[email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 19 ސެޕްޓެމްބަރު 2019 އާއި 25 ސެޕްޓެމްބަރު 2019 އާ ދެމެދު، އިރުޝާދިއްޔާ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމަޤާމަށް އައްޔަން ކުރުމަށް، ވަޒީފާއަށް އެދިފައިވާ މީހާއަށް ކްރައިޓީރިއާގެ ހުރިހާ ބަޔަކުން ލިބުނު ޕޮއިންޓުގެ ޖުމުލަ އިންސައްތަ، %45 (ސާޅީސްފަހެއް އިންސައްތަ) އަށްވުރެ މަތިވާންޖެހޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6891601 ނަންބަރު ފޯނާއެވެ. އެވެ. އީ-މެއިލް ކުރާނީ [email protected] އަށެވެ.\n09 ސެޕްޓެމްބަރު 2019\nސުންގަޑި: 18 ސެޕްޓެންބަރު 2019 1400\n- School Health Officer


Barulamaanee nizaameh kamunudhanee keevvegen?\nބަރުލަމާނީ ނިޒާމެއް ކަމުނުދަނީ ކީއްވެގެން؟\nރައީސް އިބްރާހިމް މުހައްމަދު ސޯލިހު އަދި ކުރީގެ ރައީސް މުހައަމަދު ނަޝީދު -- ފޮޓޯ: އަވަސް އާކައިވް\nރާއްޖޭގެ ސިޔާސީ މައިދާނުގައި ހިނގަމުންދާ ބޮޑެތި ކޯޅުންތަކާހެދި ދޭތެރެދޭތެރެއިން ބަރުލަމާނީ ނިޒާމެއްގެ ވާހަކަ މިދަނީ ފެންމަތިވަމުންނެވެ. ބަރުލަމާނީ ނިޒާމަކީ ކޮންގޮތަކަށް އުފެދިގެން، ކޮން ކަމަކަށް އުފެއްދި ކޮން ބޭނުމެއްގައި ކުރެވޭ ކަމެއްކަން އެނގުން މިހާރު އެބަ މުހިންމުވެ އެވެ.\nއެންމެ އިހުގެ ޒަމާނަށްފަހު ދެން އައި ޒަމާންތަކުގައި ރަސްރަސްކަލުންނާއި ރަނިރަނިކަނބަލުންގެ ވެރިކަންތަކުގެ ދައުރު ދިގުވެ ރައްޔިތުންގެ މިނިވަންކަމަށާއި ހައްގުތަކަށް ބާރު ފޯރުވައި ހުދުމުހުތާރު ގޮތްތައް ބާރުގަދަކޮށް އަދުލު އިންސާފު ނުލިބި ވެރިކަންތަކުގެ އަނިޔާވެރިކަން ރައްޔިތުންނަށް ބޮޑުވުމުގެ ނަތީޖާއަކީ އެފަދަ ވެރިންތަކުގެ ބާރު ކުޑަކުރުމަށް އެއިރުގެ ރައްޔިތުންތައް ނިކުމެ ވެރިކަމުގެ ބާރު ޖަވާބުދާރީ ކުރެވޭނެ ގޮތް ހެދުމެވެ.\nމިގޮތުން ރަސްރަސްކަލުން ތިބި ގައުމުތަކުގައި ރައްޔިތުންގެ ހައްގުތައް ކަށަވަރު ކުރުމަށް ރަސްކަލުންނަށް ލަފާ ދިނުމަށް އިތުރު ކައުންސިލްތައް ނުވަތަ އެސެމްބްލީތައް އެކި ޒަމާންތަކުގައި ރައްޔިތުން އުފެއްދި އެވެ. މިފަދަ ބަދަލުތައް ޔޫރަޕާއި، އެމެރިކާ އަދި އެފްރިކާއާއި އޭޝިއާގައި ވެސް އެންމެ ބޮޑަށް އައީ 16 ވަނަ ގަރުނުން ފެށިގެންނެވެ. އެފަދަ އެސެމްބްލީތަކުން ރަސްރަސްކަލުންގެ ބާރު ކުޑަކޮށް ރައްޔިތުންގެ ހައްގުތައް ކަށަވަރު ކުރެވޭނެ ބާރުތައް މަޑުމަޑުން ހޯދުނެވެ. އެހެންކަމުން ބަރުލަމާނީ ނިޒާމުތައް ބޮޑަށް ގެނެވިފައި މިވަނީ ރަސްކަމުގެ ބާރު ނަހަމަ ގޮތަށް ބޭނުން ކުރަން ފެށުމުން އެފަދަ ގައުމުތަކުގަ އެވެ.\nއިނގިރޭސި ވިލާތުގައި މިއަދުވެސް އެއޮތީ އެގޮތަށް ރަސްކަމުގެ ބާރު ހަނިކޮށް އެހެން ނަމަވެސް މުޅިން ރައްޔިތުންނަށް ބާރު އަދިވެސް ހިންގުމަށް ގެނެވިފައިނުވާ ބަރުލަމާނީ ނިޒާމެކެވެ.\nއެމެރިކާއަކީ ރަސްކަމެއް ނެތި ގެނެސްފައިވާ ރައްޔިތުންގެ ޑިމޮކްރަސީއެއް ކަމަށްވުމުން އެމެރިކާގައި އެފަދަ ބަރުލަމާނީ ނިޒާމެއްނެތި ރައްޔިތުންގެ ބާރުވެރި ޖުމްހޫރިއްޔަތެއް އުފައްދައި އެދަނީ ޑިމޮކްރަސީ ހިންގަމުންނެވެ. ހުދުމުހުތާރު ކަމަށް އެންމެ ޖާގަ ކުޑަ ވެރިކަމެއް މިއަދު ހިނގަމުން އެދަނީވެސް އެމެރިކާގަ އެވެ.\nރާއްޖޭގައި ވެސް ރައްޔިތުން ދެވަނަ ފަހަރަށް ޖުމްހޫރިއްޔަތަކަށް ބޭނުން ވެގެން 1968 ގައި އެވަނީ ދެވަނަ ޖުމްހޫރިއްޔަތެއް އުފައްދާފަ އެވެ. އަދި އެޑިމޮކްރަސީ އިތުރަށް ވަރުގަދަ މިވަނީ މިދިޔަ ދުވަސްތަކުގައި ކުރަން މަސައްކަތްތަކެއްކޮށް 2007 ގައި ރައްޔިތުންނަށް ހައްގުތައް ކަށަވަރުކޮށްދޭ ގާނޫނުއަސާސީއެއް ގެނެސްފަ އެވެ. އެހެންކަމުން ހިނގަމުން މިގެން ދެވެނީ އެމެރިކާއާއި ގާތްކުރާ ޑިމޮކްރަސީ އެކެވެ. ހުދުމުހުތާރުވުމަށް މި ނިޒާމުން ޖާގަ ނުދޭތީ ރާއްޖޭގެ މިހާރުގެ މިއޮތް ނިޒާމުގައި މައްސަލަތަކެއް ހުރިކަމަށް ބުނާބަޔަކު ބުނަނީ ހުދުމުހުތާރު ނުވެވިގެންވާ އުނދަގުލުން ކަމުގައި ރައްޔިތުން ދެކެއެވެ.\nމިހާތަނަށް ދުނިޔެ އައި އިރު ޑިމޮކްރަސީތައް މިގެނެވުނު އެއްވެސް ގައުމެއްގައި ރިޔާސީ ނިޒާމުން ބަރުލަމާނީ ނިޒާމަށް ނުވަތަ ބަރުލަމާނީ ނިޒާމުން ރިޔާސީ ނިޒާމަކަށް މިއިން އެއްވެސް ކޮޅަކުން އަނެއް ކޮޅަަކަށް ބަދަލު ގެނެވިފައި ނުވެއެވެ. ސަބަބަކީ މިއިން ކޮންމެ ނިޒާމެއްގައި ވެސް ގާނޫނުއަސާސީގައި ރައްޔިތުންގެ ހައްގުތަކާއި މިނިވަންކަން ކަށަވަރުކޮށްދެވިފައިވާތީއާއެކު އަދި މަސައްކަތް ކުރަނީ ވެސް ރައްޔިތުންގެ ހައްގުތައް ކަށަވަރު ކުރުމަށް ކަމަށްވާތީ، މިފަދަ އެއް ނިޒާމުން އަނެއް ނިޒާމަކަށް ބަދަލު ކުރަން އުޅުމަކީ ވަކިބަޔަކު ހުދުމުހުތާރު ވެރިކަމެއް ގެނައުމަށް ނުވަތަ އަނިޔާވެރި ވެރިކަމަކަށް މަގުފަހި ކުރާނެ ކަމަކަށްވާތީ އެވެ. އެހެންކަމުން ދުނިޔޭގެ އެއްވެސް ގައުމެއްގައި ރިޔާސީ ނިޒާމުން ބަރުލަމާނީ ނިޒާމަށް ނުވަތަ ބަރުލަމާނީ ނިޒާމުން ރިޔާސީ ނިޒާމަށް ބަދަލު ނުކުރަނީ މި ސަބަބާ ހެދި އެވެ. އެހެން ބަދަލުކޮށްފިނަމަ ދިގު މުއްދަތެއްގެ ސީދާ ހުދުމުހުތާރު ވެރިކަމަކަށް މަގުފަހިވެގެންދާނެތީ އެވެ.\nވެރިކަން ހިންގުމުގެ ނިޒާމު ބަދަލު ކުރުމަށް އެކަކު އެކަނިމާއެކަނި ނިޒާމު ބަދަލުކުރަން ޖެހޭ ވާހަކަ ދެއްކުމަކީ ވެސް ނުރައްކާތެރި ކަމެކެވެ. އެހެނީ މިފަދަ ކަމަކަށް ރައްޔިތުން ބޭނުންވާނަމަ އެވާހަކަ ދައްކަން ޖެހެނީ ގައުމުގެ އެއްމެހާ ރައްޔިތުންނަށް ވާންޖެހެނީ ވެސް އެފަދަ ހުދުމުހުތާރު ކަމަކަށް މަގުފަހިވިޔަ ނުދިނުން ކަށަވަރު ކުރުމަށް ކަމަށްވާތީ އެވެ. އެހެންކަމުން މިހާރު އޮތް ނިޒާމުން އެހެން ނިޒާމަކަށް ބަދަލުކުރަން ރައްޔިތުންގެ ހިޔާލު މިވަގުތު ހޯދަން ރައްޔިތުން ބޭނުންވާ ކަމަކަށް އެއްގޮތަކަށް ވެސް ރައްޔިތުން ނުދެކެއެވެ.\nބަރުލަމާނީ ނިޒާމަކުން ރައްޔިތުންނަށް އުނިވެގެން ދާނެ ހައްގުތަކާއި އެ ހައްގުތަކަށް ހުރަސް އެޅިގެންދާނެ މިންވަރު ބަލާލުން ވެސް މުހިންމެވެ. ފުރަތަމަ ކަމަކަށް ބަރުލަމާނީ ނިޒާމަކަށް ބަދަލު ކުރުމުން ރައްޔިތުންނަށް އުނިވެގެން ދާނެ އެންމެ ވަރުގަދަ ހައްގަކީ ސީދާ ގައުމުގެ ރައީސު ހޮވުމަށް ރައްޔިތުންނަށް ލިބިދީފައި އޮތް ހައްގު ނުވަތަ ބާރު ރައްޔިތުންގެ އަތުން ގެއްލުމެވެ.\nބަރުލަމާނީ ނިޒާމެއްގައިނަމަ ރައިސް ހޮވާނީ ނުވަތަ ބޮޑުވަޒީރު ހޮވާނީ މަޖުލިހުން ކަމަށްވާތީ އެވެ. މަޖުލިހުގެ މެޖޯރިޓީ ހޯދާ ޕާޓީއަކުން އެމީހުން އައްޔަން ކުރާ މީހަކީ އެއީ ވާނީ ގައުމުގެ ރައީސް ނުވަތަ ބޮޑު ވަޒީރަށެވެ. މީގެ އިތުރުން ވަޒީރުން ވާނީ މަޖުލިސް މެންބަރުންނަށެވެ. އެހެންކަމުން މަޖިލިހާއި ވަޒީރުންގެ މަޖިލިސް އޮންނާނީ ހެޔޮވަރުވަރަކަށް ރަނގަޅަށް މަސްހުނި ވެފައެވެ. މީގެ އިތުރުން ރަމްޒީ ބާރުތަކަކާއެކު ގައުމުގެ ރައީސެއް ގާއިމްކުރުމާއެކު ބައެއް ފަހަރަށް ރަމްޒީ ވަޒީރުންގެ މަޖިލިހެއް ވެސް ގާއިމް ކުރެވޭތީ އެއީވެސް އެއްބާވަތެއްގެ އެއްކަމެއް ކުރާ މުއައްސަސާތަކެއްގެ ތަކުރާރުވުމަކަށް ވުމުގެ ބުރަ ވެސް ބޮޑެވެ.\nތިން ބާރު ވަކިން އޮންނަ ސިޔާސީ ނިޒާމެއް ޖަވާބުދާރީ ކުރުވައި ރައްޔިތުންގެ ހައްގުތައް ކަށަވަރުކުރެވޭލެއް މާ ފުރިހަމައެވެ. ބަރުލަމާނީ ނިޒާމުގައި އަންނަ މި މަސްހުނި ކަމުން ރައްޔިތުންގެ ހައްގަށް ހުރަސްތައް ކުރިމަތި ކުރެއެވެ. އެހެނީ ގާނޫނު ހެދުމުގެ ބާރު ވަކި ބަޔަކަށް އޮވެފައި ރައީސާއި ވަޒީރުންގެ ވަކި ބާރެއް އޮވެފައި އަދި އަދުލުއިންސާފުގެ ބާރު ވަކިން އޮތުމަކީ ރައްޔިތުންގެ ހައްގު ކަށަވަރު ކޮށްދިނުމަށް އެއްބާރު އަނެއްބާރުން ޖަވާބުދާރީ ކުރުވުމަށް އެޅިގެންދާ ބާރަކަށްވާކަމެވެ.\nވަޒީރުންގެ މަޖިލިހާއި ރައްޔިތުންގެ މަޖިލިސް އެކައްޗަކަށްވެ މަސްހުނިވުމުން ދައުލަތް ހިންގުމުގެ ބާރު ހުދުމުހުތާރު ކަމަށް ފުރޮޅިގެން ދިއުމުން ގައުމުގެ މިނިވަން ކަމަށާއި، އަދުލު އިންސާފުވެރި ކަމަށާއި ރައްޔިތުންގެ ހައްގުތަކަށް ނުރައްކާތެރިކަން ކުރިމަތި ކުރުވައެވެ.\nމީގެ އިތުރުން މިހާރުވެސް މަޖިލިހަށް ދިމާވާ ތައުލީމީ މީހުން ނޫން މީހުން ހޮވުމުގެ މައްސަލަ ވަޒީރުންގެ މަޖިލިހަށްވެސް ކުރިމަތިވުމާއި އެއްވެސް ހުނަރެއް ތައުލީމެއް ނެތް މީހުން ވަޒީރުންނަށް ވުމަށް މަގުފަހިވުން އެއީ ގައުމުގެ ކުރިއެރުމަށް އެޅޭނެ ހުރަހެވެ. އެފަދަ ފަރާތްތަކުން ޓެރަރިޒަމް ހިންގުމާއި މަޖުލިހުގައި އަނިޔާވެރިކަންކަން ހިންގުން ކުރިމަތި ކުރުވައެވެ.\nއަދި ހަމަ މަޖުލިސްތެރެއިން ވެރިކަމާ ތަޅާފޮޅުމާއި، އިތުބާރު ނެތްކަމުގެ ވޯޓު ފަސޭހައިން ނެގުމާއި މަޖިލިސްތެރޭ އިންތިހާއަށް ކޮރަޕްޝަން ހިންގުމާއި، މަޖުލިސް އަޣުލަބިއްޔަތުން އަނިޔާވެރިކަން ދެއްކުމާއި އަނިޔާވެރިކަން ހިންގުން މިއީ ބަރުލަމާނީ ނިޒާމުން ކުރިމަތި ކުރުވާ މައްސަލަތެކެވެ.\nރާއްޖެފަދަ ގައުމެއްގައި މިހާތަނަށް ވެސް މިފަދަ އެތައް މައްސަލަތަކެއް މަޖުލިސްތެރޭ ހިނގައިގެންދިޔަތަން މިވަނީ ދެކި އަދި ދަނީވެސް ދެކެމުންނެވެ. އެހެންކަމުން ކޮރަޕްޝަންގެ އަމަލުތަކާއި ސަރުކާރުތައް ވައްޓާލުމާއި މިފަދަ ނުރައްކާތައް އެއީ ރާއްޖެފަ ދަ ގައުމަކަށް ރައްޔިތުންނަށް އިންތިހާއަށް ހަރަދު ބޮޑު ބުރަ ބޮޑު އަނިޔާވެރި މައްސަލައަކަށް ބަރުލަމާނީގެ ނިޒާމު ވެގެންދާނެކަން ފާއިތުވި ކުރު މަޖުލިހުގެ މާޒީންވެސް ވަނީ ދައްކާފައެވެ.\nރިޔާސީ ނިޒާމެއްގައި އޮންނަނީ ސަރުކާރު ހިންގުމުގެ ބާރާއި، ގާނޫނު ހެދުމުގެ ބާރާއި އަދި އަދި އަދުލު އިންސާފުގެ ބާރާއިއެކު މި ތިން ބާރު ވަކިން، އެއްބަޔަކު އަނެއްބަޔަކު ޖަވާބުދާރީ ކުރެވޭ ގޮތަށެވެ. ރާއްޖޭގައި މިވަގުތު މިއޮތީ އެފަދަ ރިޔާސީ ނިޒާމެއްގެ ސިފައެވެ.\nވަޒީރުންގެ މަޖިލިހަށް ގެނެވޭނީ ރައީސަށް ފެންނަ ތައުލީމީ ގާބިލް ބައެކެވެ. ގައުމުގެ ސުލްހަމަސަލަސްކަމާއި އަސްކަރީ ބާރުވެރިކަމުގެ އިންސާފުވެރިކަން ވެސް ރިޔާސީ ނިޒާމުގައި ފުރިހަމައެވެ. މިވަރުން ވެސް ރާއްޖޭގަ މިހާރު މިއޮތް ނިޒާމުން ވެސް ރައްޔިތުންނަށް ލިބިދެވޭ ހައްގުތައް ކަށަވަރު ކޮށްދިނުން ކޮންމެވެސް މިންވަރަކަށް ހުރަސް އަޅަމުން ދާއިރު، ބަރުލަމާނީފަދަ މިތިން ބާރުގެ މަސްހުނި ނިޒާމެއް ގެންނަން ރައްޔިތުން ބޭނުމެއް ނުވާނެ އެވެ. އެއީ ބަރުލަމާނީ ނިޒާމުގެ ބިރުވެރި ސިފަތަކާހެދި އެވެ.\nރައީސް އިބްރާހިމް މުހައްމަދު ސޯލިހުއެއީ ސިޔާސީ ކަންކަމުގެ ތަޖުރިބާ ލިބި ވަޑައިގެން ހުންނެވި ރައްޔިތުންގެ ހައްގުތަކަށް ލޯބިކުރައްވާ ބޭފުޅަކަށް ވުމުން އެމަނިކުފާނުވެސް މިވަނީ ސާފުކޮށް ނިޒާމުގެ ވާހަކަ ނުދެއްކުމަށް އެދިވަޑައިގެންފަ އެވެ. އެހެންކަމުން ރައީސްގެ އެ އެދިވަޑައިގަތުމަށް ބޯލެނބުމަކީ ޑިމޮކްރެޓިކް އަދި ރައްޔިތުން ރުހޭނެ އެއްބައެއް އަނެއްބައެއްގެ ސުލްހައަށް ވެސް ކޮށިގެންދާނެ މަގެކެވެ.\nރާއްޖޭގެ މިކުރު ސިޔާސީ ބަދަލުގެ ތަޖުރިބާއަކީ ވެސް ރައްޔިތުންނަށް އެތައް ހައްގުތަކެއް ލިބި ކޮރަޕްޝަން ފަދަ ބޮޑެތި ކަންކަން ބެލުމަށް މަގިފަހވެފައި މިވާ މިންވަރެވެ. ދެހާސް އަށެއްގެ ފަހުން އައި ސަރުކާރުގައި ހިނގާފައި ހުރި ކޮރަޕްޝަން އެތަކެއް މައްސަލައެއްގެ ތަހުގީގު ކުރެވި އިންސާފު މިވަނީ ހޯދުމުގެ މަގުމަތީގަ އެވެ. އަދި ހަމަ އެހެންމެ 2013 ގައި ގެނެވުނު ވެރިކަމުގައި ހިނގާފައިވާ ކޮރަޕްޝަންގެ މައްސަލަތައް ވެސް މިވަނީ ތަހުގީގު ކޮށް އަދުލުއިންސާފުގެ މަގަށް އަނބުރާފަ އެވެ. އަދި 2018 ގައި ރައްޔިތުންގެ ހައްގުން ކަށަވަރުކުރެވުނު ސަރުކާރުން ވެސް މިދިޔަ ކުރު މުއްދަތުގައި ހިނގި ހިނގަމުންމިދާ ކޮރަޕްޝަން ތަހުގީގު ކުރެވި އިންސާފުގެ މަގަށް މިދަނީ އަނބުރާލެވެމުންނެވެ.\nއެހެންކަމުން ސަރުކާރުގެ ކަންކަމަށް މިފާރަވެރި މިކުރެވެނީ މިހާރުގެ ނިޒާމުގެ ތެރެއިން ކަމަށްވާއިރު، ކޮރަޕްޝަންފަދަ ކަންކަން ތަހުގީގު ނުކުރެވޭނެ ނުވަތަ ނުބެލޭނެ، ތިން ބާރު އެއްވެފައިވާ މަސްހުނި ބަރުލަމާނީ ނިޒާމެއް ރައްޔިތުން ދުވަހަކު ވެސް ބޭނުމެއް ނުވާނެކަމަށް ސާފުކޮށް މިދަނީ ރައްޔިތުން ބުނަމުންނެވެ.\nގާނޫނު އަސާސީގައި ރައްޔިތުންނަށް ސީދާ މުތުލަގު ގޮތުގައި ދެވިފައިވާ ހައްގުތައް ނުވަތަ ބާރުތައް ޝަރުއީ ނިޒާމުން ކަށަވަރު ކޮށްދިނުމުގެ މުހިންމު މަސްއޫލިއްޔަތު ހަވާލުވެފައި އޮވެމެ އެކަން ހަނިވަމުންދާ ދިއުން ހުއްޓުމަކަށް ގެނެވޭނީ އަދުލުއިންސާފުގެ ދާއިރާގެ މަސްއޫލިއްޔަތު ފުރިހަމައަށް ގައުމަށްޓަކައި އަދާ ކޮށްގެންނެވެ. ޕަބްލިކް އިންޓަރެސްޓްގައި މަސައްކަތް ކުރައްވާ ފަރާތްތަކުން މިފަދަ މައްސަލަތައް ކޯޓުތަކަށް ހުށަހަޅަންޖެހެ އެވެ. ރައްޔިތުންނަށް އެކަން މިއަދަށްވުރެ ފުރިހަމައަށް އަސާސީ ހައްގުތައް ކަށަވަރު ކޮށްދިނުމަކީ ރާއްޖޭގެ ޑިމޮކްރަސީއަށް މިވަގުތު އެޅިގެންދާނެ ހަރުދަނާ ފިޔަވަޅަކަށްވާނެ އެވެ.\nބަރުލަމާނީ ނިޒާމް ޕޮލިޓިކްސް\nބަރުލަމާނުން ސަރުކާރުގައި ތަޅު އެޅުވީތަ؟


MDP ah majilis majority libijje nama raajjeygai budhufahlhi alhaane: Gasim - The Press\nSunday, June 16, 2019 30 °C broken cloudsLast Updated 39 seconds ago\nއެމްޑީޕީއަށް މަޖިލިސް މެޖޯރިޓީ ލިބިއްޖެ ނަމަ ރާއްޖޭގައި ބުދުފައްޅި އަޅާނެ: ގާސިމް\nނަޙްފާ މުޙައްމަދު 25 March 2019, 16:50\nގާސިމް އަދި ރައީސް ނަޝީދު (މ) ބައެއް ސަޕޯޓަރުންނާއެކު / ފައިލްފޮޓޯ\nއެމްޑީޕީއަށް މަޖިލިސް މެޖޯރިޓީ ލިބިގެން ހިނގައްޖެ ނަމަ ރާއްޖޭގައި ބުދުފައްޅި އަޅާނެ ކަމަށް ޖުމްހޫރީ ޕާޓީގެ ލީޑަރު ގާސިމް އިބްރާހީމް ވިދާޅު ވެއްޖެއެވެ.\nއއ. ހިމަންދޫގައި ގާސިމް މިހެން ވިދާޅުވެފައި އޮތް ވީޑިއޯއެއް ސޯޝަލް މީޑިއާ ގައި މިހާރު ދައުރުވަމުން އެބަ ދެއެވެ.\nވީޑިއޯގައި ގާސިމް ވިދާޅުވެފައި ވަނީ، މިއަދު އެމްޑީޕީއަށް މެޖޯރިޓީ ލިބިއްޖެ ނަމަ ރާއްޖޭގައި ތަފާތު ދީން ތަކުގެ މީހުން ދިރިއުޅޭނެ ފުރުސަތު އޮންނާނެ ކަމަށެވެ.\n"މިއަދު އެމްޑީޕީއަށް ދިވެހި ރާއްޖޭގެ ޕާލިމެންޓްގެ މެޖޯރިޓީ ލިބިގެން ހިނގައްޖެ ނަމަ ކިހިނެއްތޯ ވާނީ. މި ރާއްޖޭގައި ބުދު ފައްޅި އަޅާނެ. މި ރާއްޖޭގައި ޓެމްޕަލް ހަދާނެ. މި ރާއްޖޭގައި ތަފާތު ދީންތަކުގެ މީހުން ދިރިއުޅުމުގެ ފުރުސަތު ލިބިގެން ދާނެ. ދެން އަޅުގަނޑުމެން ޖެހޭނީ ހަނގުރާމަ ކުރަން" ގާސިމް ވިދާޅުވިއެވެ.\nމަޖިލިސް އިންތިހާބާ ދިމާކޮށް އެމްޑީޕީއާ ޖޭޕީ އާ ދެމެދު އުފެދިފައިވަ ނުތަވަސް ކަމާ ގުޅިގެން، މީގެ ކުރިން ވެސް ގާސިމް ވަނީ އެތަށް ފަހަރަކު އެމްޑީޕީ އަށް ފާޑުވިދާޅުވެ ވާހަކަ ދައްކަވާފައެވެ. އަދި ޖޭޕީން ވަނީ އިދިކޮޅު ޕީޕީއެމްއާ ގުޅިގެން މަޖިލީހުގައި ވާދަ ކުރުމަށް ވެސް ނިންމަފައެވެ.\nގާސިމް ކުރިން ވިދާޅުވީ، ޖޭޕީން މިގޮތަށް (ޕުރޮގްރެސިވް ކޮންގްރެސް އާ ގުޅިގެން) މަޖިލީހުގެ އިންތިހާބަށް ނުކުންނަން މަޖުބޫރުވީ، އެމްޑީޕީން "ވައުދު އުވާލާ" ހިޔާނަތްތެރިވެ މަކަރު ވެރިވެ އަނިޔާ ވެރި ވުމުން ކަމަށެވެ. އަދި އެހެން ނޫންނަމަ ޖޭޕީއިން ކުރިމަތިލީހީ 22 ގޮނޑިއަކަށް ކަމަށްވެސް ގާސިމް ވަނީ ވިދާޅުވެފައެވެ.\nގާސިމްގެ މިވާހަކަތަކަށް އެމްޑީޕީން އަދި އެއްވެސް ރައްދެއް ނުދެއެވެ.


ދިވެހި ޤައުމީ ދިފާޢީ ބާރާއި އެމެރިކާގެ އަސްކަރިއްޔާއިން ގުޅިގެން ކުރިއަށް ގެންދާ އެކްސަރސައިޒް ލެންޓަރން މެޓަލް ސީރީޒްގެ ފުރަތަމަ ޓްރެއިނިންގ އެކްސަރސައިޒް ނިންމުމުގެ ރަސްމިއްޔާތު މިނިސްޓަރ އޮފް ޑިފެންސް ޝަރަފުވެރިކޮށްދެއްވުން - GOV.MV\nޚަބަރު ދިވެހި ޤައުމީ ދިފާޢީ ބާރާއި އެމެރިކާގެ އަސްކަރިއްޔާއިން ގުޅިގެން ކުރިއަށް ގެންދާ އެކްސަރސައިޒް ލެންޓަރން މެޓަލް ސީރީޒްގެ ފުރަތަމަ ޓްރެއިނިންގ އެކްސަރސައިޒް ނިންމުމުގެ ރަސްމިއްޔާތު މިނިސްޓަރ އޮފް ޑިފެންސް ޝަރަފުވެރިކޮށްދެއްވުން\nއެކްސަރސައިޒް ލެންޓަރން މެޓަލް އަކީ ދިވެހިރާއްޖެއާއި އެމެރިކާޔާ ދެމެދު ޒަމާނުއްސުރެ އޮންނަ ގާތް އަދި ވަރުގަދަ އަސްކަރީ ގުޅުމުގެ މައްޗަށް އޮތް ހެއްކެއް - މިނިސްޓަރ މާރިޔާ\nޝާއިޢުކުރީ :3ސެޕްޓެމްބަރު 2021\nއެންމެފަހުން އަދާހަމަކުރީ :6ސެޕްޓެމްބަރު 2021\nދިވެހި ޤައުމީ ދިފާޢީ ބާރާއި އެމެރިކާގެ އަސްކަރިއްޔާއިން ގުޅިގެން ކުރިއަށް ގެންދާ އެކްސަރސައިޒް ލެންޓަރން މެޓަލް ސީރީޒްގެ ފުރަތަމަ ޓްރެއިނިންގ އެކްސަރސައިޒް ނިންމުމުގެ ރަސްމިއްޔާތު، މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީ ޝަރަފުވެރިކޮށްދެއްވައިފިއެވެ.\nހުކުރުދުވަހު ހަވީރު، ލ.ކައްދޫގައި ހުންނަ އެމްއެންޑީއެފް ސެންޓްރަލް އޭރިޔާ ކޮމާންޑުގައި ބޭއްވި މިރަސްމިއްޔާތުގައި، ޗީފް އޮފް ޑިފެންސް ފޯރސް މޭޖަރ ޖެނެރަލް ޢަބްދުﷲ ޝަމާލާއި، ޔޫ.އެސް އާރމްޑް ފޯރސަސް ކޮންޓިންޖަންޓުގެ ޓީމް ކޮމާންޑަރ ކެޕްޓަން ބެންޖަމިން ޒެއިސް އާއި ކޮންޓިންޖަންޓުގެ އޮފިސަރުން ބައިވެރިވެވަޑައިގެންނެވިއެވެ.\nމިނިސްޓަރ މާރިޔާގެ ވާހަކަފުޅުގައި އެކަމަނާ ވަނީ، އެކްސަރސައިޒް ލެންޓަރން މެޓަލް އަކީ ދިވެހިރާއްޖެއާއި އެމެރިކާޔާ ދެމެދު ޒަމާނުއްސުރެ އޮންނަ ގާތް އަދި ވަރުގަދަ އަސްކަރީ ގުޅުމުގެ މައްޗަށް އޮތް ހެއްކެއްކަން ފާހަގަކުރައްވައި، ދެޤައުމުގެ ދެމެދުގައި މިދިޔަ އަހަރު ސޮއިކުރި ޑިފެންސް ފްރޭމްވަރކް އެގްރީމެންޓުގެ ސަބަބުން ދިފާޢީ ރޮނގުން ދެޤައުމުގެ ގުޅުން އިތުރަށް ވަރުގަދަވެފައިވާކަމަށް ވިދާޅުވެފައެވެ.\nއެކްސަރސައިޒް ލެންޓަރން މެޓަލްގެ ދަށުން އެމެރިކާގެ އަސްކަރިއްޔާގެ 11 އޮފިސަރުންގެ ޓީމުންވަނީ އެމްއެންޑީއެފްގެ ޖުމްލަ 36 ސިފައިން ތަމްރީނުކޮށްދީފައެވެ.\nމި ޖޮއިންޓް އެކްސަރސައިޒްގައި ދަސްކޮށްދިން މުހިންމު ހުނަރުތަކުގެ ތެރޭގައި ކޮމްބެޓް މާރކްސްމަންޝިޕް، ކައުންޓަރ-އައި.އީ.ޑީ އަދި މެރިޓައިމް އިންޓަރޑިކްޝަން އޮޕަރޭޝަންސް ހިމެނެއެވެ.\nމީގެ އިތުރުން، މި އެކްސަރސައިޒްގައި ހިއުމަން ރައިޓްސްގެ ބައެއް ހިމަނާފައިވެއެވެ. ރައީސުލްޖުމްހޫރިއްޔާ އަދި ސިފައިންގެ އެންމެ މަތީ ވެރިޔާ އިބްރާހީމް މުޙައްމަދު ޞާލިޙްގެ ސަރުކާރުން އިންސާނީ ޙައްޤުތައް ރައްކާތެރިކުރުމަށް އަޙައްމިއްޔަތުކަން ދެއްވާތީއާއި، ދިވެހި ޤައުމީ ދިފާޢީ ބާރު "ޑިމޮކްރަޓައިޒް" ކުރުމަށް މަސައްކަތްކުރަމުން ގެންދާތީ، ސިފައިންނަށް ހިއުމަން ރައިޓްސްގެ ރޮނގުން ޢިލްމާއި ހޭލުންތެރިކަން ދިނުމަކީ ވަރަށް މުހިންމު ކަމެއްކަން މިނިސްޓަރ މާރިޔާ ވަނީ ފާހަގަކުރައްވާފައެވެ.\nމިނިސްޓަރ މާރިޔާގެ ވާހަކަފުޅުގައި، އެކަމަނާ ވަނީ، މިދިޔަ ބުރާސްފަތިދުވަހު، އަފްޣާނިސްތާނުގެ ވެރިރަށް ކާބުލް އަށް ދިން ބޮމުގެ ޙަމަލާތަކުގައި މިދުނިޔެ ދޫކުރި އެމެރިކާގެ ސިފައިންނާއި ޒަޚަމްވި ސިފައިންގެ އާއިލާތަކަށް ތައުޒިޔާ ވިދާޅުވެފައެވެ.\nއަދި 2004 ވަނަ އަހަރު އަފްޣާނިސްތާނުން ފާސްކުރި ޤާނޫނު އަސާސީން އެޤައުމުގެ އަންހެނުންނަށް ކަށަވަރުކޮށްދީފައިވާ ޙައްޤުތައް، އޭގެ އެންމެ ފުރިހަމަ ގޮތުގައި، ރައްކާތެރިކޮށްދީ، ފޯރުކޮށްދިނުމަށް، އެޤައުމުން ފަށާފައިވާ މަސައްކަތް ހުއްޓުމެއްނެތި ކުރިއަށްދާނެކަމަށް އުންމީދުކުރައްވާކަމަށް އެކަމަނާވަނީ ވިދާޅުވެފައެވެ.


New Dhivehi Observer | މުހައްމަދު ޒާހިރު (އޯކޭ ޒާހިރު) ޤާނޫނާއި ހިލާފަށް ހައްޔަރު ކޮށްގެން ދޫނިދޫގައި!\nEnglish\tމުހައްމަދު ޒާހިރު (އޯކޭ ޒާހިރު) ޤާނޫނާއި ހިލާފަށް ހައްޔަރު ކޮށްގެން ދޫނިދޫގައި! 08 އޮގަސްޓް 2012 21:39 | 38 ކޮމެންޓް -އިބްރާހިމް އަލީ-\nމުހައްމަދު ޒާހިރު (އޯކޭ ޒާހިރު) އޭނާގެ ގޭގައި ހުއްޓާ ކޯޓު އަމުރެއްގެ ދަށުން ފުލުހުންވަނީ ހައްޔަރު ކޮށްގެން ގެންގޮސްފައެވެ. ފުލުހުން ހޯދާފައިވާ ކޯޓު އަމުރުގައި ބުނަނީ އޭނާ ހައްޔަރު ކުރުމަށް ބޭނުންވާ ސަބަބަކީ ކުއްޖަކާއި ދިމާލަށް އެއްދުވަހަކު ‘ބާޣީ ޝަހީމް ކޮބާހޭ’ ބުނެ ބިރު ދައްކައިގެން އެކުއްޖާގެ ‘ކަރާމަތަށް’ އަރައިގެން ކަމަށާއި އަދި ޒާހިރު އެނޫން ބައެއް ދުވަސް ދުވަހު ޝަހީމްގެ ކައިރީގައި ބާޣީ ޝަހީމޭ ކިޔާފައިވާކަމަށް ހެކި ބަސްލިބިފައިވާތީ، އޭނާއަކީ މުޖުތަމަޢަށް ހުރި ނުރައްކަލަށް ވާތީ ދޫކޮށްލާފައި ބެހެއްޓުމަކީ ރަނގަޅު ކަމަކަށް ނުވާތީ ކަމަށެވެ.\nމިއަދު ކޯޓަށް ޒާހިރު ކޯޓަށް ގެންގޮސް އޭނާގެ ބަންދުގެ މުއްދަތުވަނީ5ދުވަހަށް އިތުރު ކޮށްފައެވެ.\nބާޣީ ޝަހީމް އަކީ މަޝްހޫރު ވާން ވަރަށް ބޭނުންވާ މީހެކެވެ. އަދި، އެހެން މީހުންގެ ސަމާލުކަން ހޯދަން އަބަދުވެސް ބޭނުންވާ މީހެކެވެ. ދޭތެރެ ދޭތެރެއިން އޭނާ ދަނީ ހަވީރު ނޫހަށާއި ސަން އަށް ގުޅައި އެހެން މީހުންގެ ހަމްދަރުދީ އާއި ސަމާލުކަން އޭނާއަށް ލިބޭފަދަ ވާހަކަތައް ދައްކައި އެވާހަކަތައް ނޫހުގައި ލިޔެދިނުމަށް އެދެމުންނެވެ. އެގޮތުން މިފަހުން އޭނާވަނީ ނޫސްތަކަށް ގުޅާފައި އޭނާގެ ކޮޓަރީގެ ތަޅު ހަލާކުކޮށްގެން ބަޔަކު ވަންނަން އުޅޭ ކަމުގެ މައުލޫމާތު ފަތުރާފައެވެ. އަދި އޭނާއަށް ހަމަލާ ދިނުމަށް އޭނާގެ ގެޔަށް ބަޔަކު ވަންނަން އުޅެނީ ކަމަށް ބުނެވެސް މަޢުލޫމާތު ފަތުރާފައި ވެއެވެ. އަދި އޭނާގެ ކާރު ހުއްޓުވައި ބަޔަކު އޭނާއަށް ހަމަލާދޭން އުޅުނު ކަމަށްވެސް މައުލޫމަތު ފަތުރާފައިވެއެވެ.\nއެހެން މީހުންގެ ސަމާލުކަން ހޯދުމަށް ބާޣީ ސޭކް ޝަހީމް ކުރަމުންދާ މަސައްކަތްތަކުގެ އެންމެ ފަހުގެ ޝިކާރައަށް ވެފައި މިވަނީ އޯކޭ ޒާހިރެވެ.\nރާއްޖޭގެ ކްރިމިނަލް ކޯޓު ފާހަގަ ކޮށްލެވެނީ މިފަދަ ދެއުޅިއެއް ނުވާ ކަންތައް ބޮޑު ކޮށްލާއި އެކަންތައްތަކީ ޤައުމީ ސަލާމަތް ހުރި ނުރައްކަލެކޭ ކިޔައި ސިޔާސީ ނިންމުންތައް ނިންމާ ކޯޓެއްގެ ގޮތުގައެވެ. އަދި، ހަޤީޤީ މުޖުރިމުންނަށް މާފު ދީ ދޫކޮށްލަމުންދާ ވެސް ކޯޓެއްގެ ގޮތުގައެވެ.\nމިފަދައިން ކިތަންމެ ބަޔަކު ހައްޔަރުކޮށް ބަންދު ކުރަމުން ދިޔަ ކަމުގައިވިޔަސް ބާޣީން ނަކަށް އެނޫން ނަމެއް ނުކިޔޭނެއެވެ. މިއަދުވެސް މާދަމާވެސް ޝަހީމް މެން ފަދަ ބާޣީން ނަށް ހަމަ ކިޔައި އުޅޭނީ ބާޣީ ޝަހީމެވެ.\nދީނީ ޝޭހް ޝަހީމް ޒަކާތު ފައިސާ ނަހަމަ ގޮތުގައި ބޭނުން ކުރާ ކަން ‘އެންޑީއޯ’ އަށް އެނގިއްޖެ\n38 ކިޔުންތެރިންގެ ޚިޔާލު\tަަަައަބްޅޯ Reply\nAugust 8, 2012 at 9:48 pm\tބާޢީ ކިޔާކޮންމެ މީހަކު ހައްޔަރުކުރަންޏާ 50000 ރައްޔިތުން ހައްޔަރުކުރަން ޖެހޭނެ!\nAugust 8, 2012 at 10:36 pm\tބާާާަަޢީ ބާޢީ ބާޢީ ސަހީމް ބާޢީ ބާޢީ ބާޢީ ބޮނަކުއާ ބާޢީ ބާޢީ ބާޢީ އޯމައިގޯޑް\nAugust 8, 2012 at 11:19 pm\tބާަގީ ބާގީ\nDhuvaafaru Dhandahelu Reply\nAugust 8, 2012 at 11:26 pm\tބަޣާވާތެއްކޮށްފަވާ ޤައުމުތަކުން އަބަދުވެސް ފެނިގެންދާނީ އަނދިރިކަމެވެ. ކަޅުކަމެވެ. ޖަރީމާތަށް ފުލުފުލުން ބާޣީންގެފުށުން ފެނިދެއެވެ. ތާއަބަދު ރައްޔިތުން ތިބެންޖެހޭނީ ބިރުވެރިކަމެއްގެތެރޭގައެވެ. ބަޣާވާތުގެ ސަރުކާރުގެ ބޮޑުން އޮޕަރޭޓްކުރާ ގޭންގުތަކުން ރައްޔިތުންނަށް އަނިޔާވެރިކަން ހައްދުފަހަނަ އަޅާދެއެވެ. ސިޔާސީ މަންފާއަކަށްޓަކައެވެ. ސަރުކާރާއި އިދިކޮޅު ފަރާތްތަކުގެ ދޫބުރިކުރުމުގެ މަސައްކަތްތަށް ފެށިގެން ކުރިއަށް ދާނެއެވެ. ސަރުކާރުގެ ޕުރެޕެގެންޑާ ނުފަތުރާ ޓީވީތަށް ބަންދުކުރުމަށް ގޮތްގޮތަށް މަސައްކަތްފަށާފައިވާކަން ފާހަގަކުރަމެވެ. އެޓީވީތަކުގެ ނޫސްވެރިންނާއި ކެމަރާމަނުންނާއި އަދި ފުޓޮގުރާފަރުންނަށް އެކިގޮތްގޮތުން ނުރައްކާތެރި އިންޒާރުތަށްދީ ދަތިކުރުމުގެ ފިޔަވަޅުތަށް ނަހަމަގޮތުން އަޅައި ފުރައްސާރަކޮށް ޖާނަށް ގެއްލުންދިނުމުގައި އަވަދިނެތި އުޅޭކަން ފާހަގަކުރަމެވެ. މިހެން މިމަގުން ބަޣާވާތުގެ ސަރުކާރުތަކުން މަސައްކަތްކުރަނީ ބޭރުދުނިޔެއަށާއި އެ ޤައުމެއްގެ ރައްޔިތުންނަށް ސަރުކާރުން ހިންގަމުންދާ ނޭއްގާނީ ޖަރީމާތަށް ފޮރުވުމަށްކަމަށް ތަޖުރިބާ ކާރުން ފާގަކުރެއެވެ.\nމިއަދު މި ޤައުމުންވެސް ފެނިގެން ދަނީ ކަޅުކަމާއި އަނދިރިކަމެވެ. ބަޣާވާތުގެ ހުރިހާ ސިފަތަކެއް އޭގެ އެންމެ ފުރިހަމަ ކަންމަތީ ފެންނަމުން ހާމަވަމުން އަދި ބޭޒާރުވަމުންކަން ޔަގީންވެ ކަށަވަރުވެއެވެ.\nAugust 8, 2012 at 11:39 pm\tމައްސަލަ ހުށަހެޅީވެސް ޟަހީމް ހެއްކަކީ ވެސް ޟަހީމް. މީކޮންކަހަލަ ޟަރީޢަތެއް. ސީން ކިޔަވައިގެން ތިބޭ ކަމަށް ދަޢުވާ ކުރާ ޖާހިލަކަށްވުރެވެސ ދަޟުދަރަޖައިގެ ޢަމަލު ކުރާ މުޖުތަމަޢުގަ ބަދުނާމް ވެފައިވާ ޟަހީމް މީހުންގެ ކަރާމާތަށް އަރައިގަންނަނީ ސަރުކާރުގެ ތެރޭން. މިގައުމުގެ އަދާލަތު މި އޮތީ ހިތާމަ ކުރަންޖެހޭ ހާލަތުގަ. އަޅުގަނޑު ގާޒީން ތަކަށް މި ގޮވާލަނީ، ކަލޭމެން ނަރަކައިގެ ޢަޒާބު ދެކެ ބިރުވެތިވެ އިންސާފާ އަދުލަށް ހުކުމް ގާއިމް ކުރާށެވެ. މިހާރު މިއޮތީ ކަލޭމެން ދަށުވެފާ ތިބި މިގައުމުގެ ޚާއިނުން އަތްދަށުން ސަލާމަތް ވާނޭ ވަގުތު އައިސްފައެވެ. ކުރެވިފައިވާ ކުށަށް ތައުބާވެ، ކަލޭމެން ބްލެކް މެއިލް ކުރާ ކުރީގެ ބޮޑުންގެ އަޓްދަށުން ސަލާމަތްވެ، ﷲ ގެ މަގަށް ހުކުމް ކުރާށޭވެ. މިވަގުތު ގެ ބޭނުން ނުހިފައިފި ނަމަ މުޅި އުމުރަށް އަދި ގިޔާމަތް ދުވަހުވެސް ހިތާމަ ކުރަންޖެހޭނެއެވެ.\nAugust 8, 2012 at 11:55 pm\tގަންޖާ ބޯއޭ ގޮވިމީހާ ކޯޓަށް ހާޒިރު ކުރުމުން ބުނީ ކޮންމެ މީހަކަށްވެސް ދުލާ ގަލަަމުގެ މިނިވަންކަން އޮންނާނެ ކަމަށެވެ! ވިމާ މީނާ2ގަޑި އިރު ތެރޭގައި ދޫކޮށްލުމަށެވެ! ފުލުހުންނަށް ޖެހުނީ ދޫނިދޫ އާއި ހަމައަށް ނުގެން ގޮސް ދޫކޮށްލަންށެވެ!\nAugust 9, 2012 at 4:21 am\tރުނޑި ފަނޑިޔާރުންނޭވޭ! އޯކޭޒާހިރަކީ މުޖުތަމައަށްހުރި ނުރައްކަލަކަށް ބުނާއިރު އެފަދަ\nނުރައްކާމީހަކު،ޖެހޭނީ އުމުރުގާވެސް ހައްޔަރުގާބަހަޢްޓަންނޫންތޯ؟ ރުނޑިފަނޑިޔާރުއޭ! ގޮޅާބޯ\nމައުމޫނު ފިސްތޯލަހިފައިގެން ހުރެއޭ ތިމަންނާ މިހުވާކުރީ! މިހެންބުނަމުންދާއިރު މީނާއަކީ\nގައުމީ ސަލާމަތައް ހުރިނުރައްކަލެއްނޫންތަ! ކަލޭ މިގޮޅާބޯ މައްޗަށް ހުކުމް ނުކޮށް ހުރުމުން، ކަލޭގެ މައްޗަށް އަހުރެން ހުކުމް މިކުރަނީ ކަލެއަކީ މިފަދަ ނުރައްކާ މީހުން\nމުޖުތަމައަށް ދޫކޮށްލާފާ ބަހައްޓާ މީހަކަށްވާތީ! ކަލެއަށްވެސް މިއަދުން ފެށިގެން “ބޮޑުބާގީ” މިގޮތަށް ކިޔަން އަހުރެން މައިބަދަ އުމަރު ބުނެ އަމުރުކޮށްފިން!،،،\nއަދި މިގާޒީ ގެނަން ބާގީ ގެނަމަށް ބަދަލު ކުރުމަށްވެސް އަމުރުކޮށް ހުކުމް ކޮށްފިން!،،\nAugust 9, 2012 at 4:47 am\tމަހަމަ ކޮސްވެ އަންތަރީސް ވެއްޖެ! މިބާގީ ފަނޑިޔާރުން ހައްޔަރު ކުރުމުގެ ކޯޓް އަމުރު ނެރުމުގާމިބުނަނީ މީނާ އަކީ ގައުމީ ސަލާމަތަށް ހުރިނުރައްކަލެކޭ ބުނެ ހުކުމްކޮށް\nބަންދު ކުރާއިރު!5ދުވަސް ނުވަތަ 10 ދުވަސް ފަހުން ހަމަ މިމީހާ ގައުމީ\nސަލާމަތަށް ހުރި ރައްކަލަކަށް ވާނެބާ!، މަހަމަ ކޮސްވެބއަންތަރީސް ވަން!،، މީ ކޮން\nތާކުން ކޯންޗެއް ކިޔަވައިގެން ތިބި ބާގީގާޒީން ނެއްތަ!!!\nAugust 9, 2012 at 5:15 am\tކީރިތި ރަސޫލާގެ ކާޓޫނުކުަރަހާ ކީރިތިގުރުއާނަށް ގޮންޖެހި އެމެރިކާގެ ޔަހޫދީ ރަޑަފިންނަށް ބައާވާތުގެ ބުރުސޫރަ ރީތިކުރަން މަހަކު ދެލައްކަ ޕައުންޑު ހަރަދުކުރާ ސަހީމުގެ ނިމުންއޮތީ ކިހިނެއްބާ ؟ އޭ ހައްދަވާ ބޮޑުކުރެއްވި ރަސްކަލާކޮ އިސްލާމްދީނާއި ކީރިތި ގުރުއާނަށް ފުރައްސާރަކުރި މީހުނާ ބައިވެރިވި އަނިޔާވެރި އިސަލާމިކު މިނިސްޓްރީ ގެ ހިންގަން ހަވާލުވެހުރި ސަހީމް އާއި އެނާގެ ބައިވެރިންނަށް ފިރުއައުނާއި ހާމާނަށް ފޮނުވިވަރުގެ ގަދަފަދަ ކޯފާއެއް ފޮނުއްވާންދޭވެ…އާމީން. މުނައްވަރު Reply\nAugust 10, 2012 at 2:32 am\tއާމީން…..އާމީން…….އާމީން……\nAugust 9, 2012 at 10:13 am\tބާާާަަޢީ ބާޢީ ބާޢީ ސަހީމް ބާޢީ ބާޢީ ބާޢީ\nAugust 9, 2012 at 12:41 pm\tސަހީމް މެންނާހެދި މުޅި ދިވެހި ޤައުމު މިދަނީ ހަލާކު ވަމުން.ދަންނަ ބޭކަލުންނޭ ކިޔާގެން މުޅިންވެސް ހަދަނީ ދޮގު..ހުރިހާ ކަމެއް ރައްޔިތުންނަށް އޮޅުވާލަނީ.ބާޤީ ސަހީމް.\nAugust 9, 2012 at 8:41 pm\tސަހީމް ވެސް ކާރެއްތަ ދުއްވަނީ.. އޭނަ ދުއްވަންވާނީ ޖަމަލެއް ނު.\nAugust 9, 2012 at 9:51 pm\tބާޣީ ބާޣީ ބާޣީ ތިން ފަހަރު ކީތްކުރަންތޯ ތިންސައްތަ ފަހަރު ވެސް ހައްޤު.\nAugust 10, 2012 at 2:35 am\tބާޣީ ބާޣީ ބާޣީ…….ތީ ހަމަ ބާޣީ ބާޣީ ބާޣީ……\nAugust 10, 2012 at 3:03 am\tބާގީ\nAugust 10, 2012 at 3:03 am\tބާޢީ\nAugust 10, 2012 at 3:48 am\tހަމަ ބާގީ ސަހީމް\nAugust 10, 2012 at 6:31 am\tބާޣީ ކިޔާއިރު ތިކި އިންނާނީ އަލިފުގެ މަތީގަ. މިކަން ހުރިހާ ބޭފުޅުންވެސް ހަނދާނުގައި ބެހެއްޓެވުން އެދެން. އެހެންކަމުން އަޅުގަނޑު ދަންނަވާނީ ޝަހީމު އަކީ ހަމަ ބޮޑު ބާޣީ އެކޭ.\nAugust 10, 2012 at 10:06 am\tހިލޭއަންހެނުން ތަޅަމުން ދުވާ މީހެން\nMarch 11, 2013 at 10:32 am\tައަޅުގަޑު ދެކެނީ ހުރިހާ ހަމަނުޖެހުމެއް ސިފައިންނާއި ފުލުހުން ލައްވާ ކުރުވިމޭހަކީ ނަޝީދު އާއި އެއިރުގެ ކެބިނެތު މިނިސްޓަރުން ފުލުހުން މިހާރުން މިހާރައްވެސް އެބޭފުޅުން އެކަންކުރި ސަބަބު ހޯދާ ފިޔަވަޅު އަޅަންޖެހޭ\nމައިބަދަ އުމަރު Reply\nAugust 10, 2012 at 11:25 am\tހަމަ ކިޔޭނީ ބާގީ! ބާގީ ބާގީ! ގާޒީއެކޭ ނުކިޔޭނެ! ބާގީން ވާނީ ހަމަ ބާގީންނަށް،!\nދީން ކިޔަވައިގެން ތިބެ ބޮޑުބާގީއަކަށްވީ ކީއްވެތޯ؟؟؟؟؟؟؟؟؟؟؟؟؟؟؟؟؟؟\nAugust 10, 2012 at 3:11 pm\tގައުމުގައި މިހާރު ތިބީ ހުސްބާޤީންނެއް ނޫން އެބައިގަނޑު ވަރަށް މަދުވާނެ އެމީހުން ފެންނާނެ މުޒާހަރާތަކުގައި މީހުންނަށް އަނިޔާކުރުމުގައި އަވަދިނެތި އުޅޭނެ . ބައެއް ބާޤިންތަށް ރާއްޖެތެރޭ ޕޮލިސް ސްޓޭސަންތަކުގައި ގޮސް ތިބީ މާލެ ނާންނަށްވެގެން ތިމާމެންގެ ގެދޮރުކަމަށް އެތަންތަނަށް ވެރިވެގެން އެތިބެނީ. ފިލާގެން ތިއްބަސް ބާޤިން ވާނީ ހަމަ ބާޤިންނަށް\nAugust 10, 2012 at 4:21 pm\tތި ޝަހީމު މިހާރު ތީ ފީކުދާންޏަކަށްވެސް ރައްޔަތުން ނުބަލާ ޅާއެއް.\nތި ޅާ ގެންގުޅެން ވާނީ އެހެން މީހުނާ ވަކިން. މަސާޖު ޕާލާތަކުގައި މަސާޖު ކުރުވަ ކުރުވާ މިހާރު އެޅާގައި ގާ ނެތްކަމެއް ކޮބާ؟؟؟\nAugust 10, 2012 at 7:25 pm\tދެންކޯނީގެ ތަހްޤީގު ނިމޭދުވަހަށް ކެތްކޮށްލާ!ސިފައިންނާއި އެ،މްއެންޑީއެފްގެ ހުރިހާސިފައިންނަކީ ޢާއްމުންނަށް އަނިޔާކުރާބައެއްނޫން!.އެދުވަހަކީ އެމީހުން ބާޣީންނާއިދެކޮޅަށް ނިކުންނަދުވަސް. ރާއްޖެތެރޭގައިވާ ހުރިހާ ސިފައިންނާއި ފުލުހުން ކޯނީީގެ ރިޕޯޓްނެރޭ ދުވަހަށްޓަކައި މާލެ ގެނައުމަކީ ތިމާމެން ފޭހި އިލޮށިގަނޑު އަމިއްލައަށް ހެރޭދުވަސް.\nAugust 10, 2012 at 8:35 pm\tމުޖުތަމައުއަށް ނުރައްކާ ތެރިމީހެއްވީއާ ދެން އެބޭފުޅާ ބަހައްޓަވާނީ އުމުރައްޖަލުގައިތާ . އެކަމަކު ޝަހީމު ވާނީ ހަމަބޮޑުބާޣީ އަކަށް.\nAugust 10, 2012 at 9:24 pm\tދީން ކިޔަވާގެންތިބެ ދީންވިއްކާލި ބޮޑު ބާޢީ ސޭހު ސަހީމު ބާޢީ ބާޢީ ބާޢީ ރާބޯ ސަހީމު\nAugust 11, 2012 at 4:45 am\tދުނިޔޭން މޮޔަވަންދެން ބާގީންނޭ ބާގީއޭވެސް ގޮވާނެ އަދި …އަމިއްލަ ދަރިންވެސް ބާގީއޭ ގޮވާނެ ދުވަސް ވެސް އަންނާނެ.\nAugust 11, 2012 at 7:35 am\tކޮބާ މިސްކިތު ފަންޑް ވެސް އެއޮތީ ނަހަމަ ގޮތުގައި ބޭނުންކުރާނެކަމަށް އިޢުލާން ކޮށްފައި، އެއީ 10 ބުރި އިމާރާތެއް ހަދަން އެއްކުރި ފައިސާއެއް ނޫން، އެއީ މިސްކިތްތައް މަރާމާތަށް ދިވެހިން ހޭދަކުރި ފައިސާ، ދެން ރޯދަ މަސްނިމުނިއިރު މިސްކިތްތައް މަރާމާތު ވީވަރު މިހިރީ މާލޭގެ މިސްކިތްތަކަށް ބަލައިލީމާ ފެންނަން، ކިހިނެއް ރާއްޖޭތެރޭގެ މިސްކިތަކަށް ފައިސާފޮތްޗެއް ދޭނީ.\nދެން މިލާރިން އެއްގޮތަކަށް ވެސް މި ބާޢީ ހަރާންކޯރު ސަހީމް ބޭނުންގޮތަކަށް ޚަރަދު ވިޔަދީގެން ވެސް ނުވާނެ، މިލާރި ހުންނަންވާނީ މީނަގެ އަތްނުފޯރާގޮތަށް ފިނޭންސް ގެ އެކައުންޓެއްގައި ކޮންމެވެސް ބޭންކްއެއްގައި، ޒަކާތުގެ ފަންޑްއަކީވެސް މިގޮތްށް ހުންނަން ޖެހޭ ފަންޑެއް، މިއީ އިސްލާމިކް މިނިސްޓްރީގެ ބޭނުންގޮތަކަށް ޚަރަދު ކުރެވޭނެ ލާރިއެއް ނޫން، މިބެލެވޭނީ ހަމަ ބަޖެޓް ނުވަތަ މާލިއްޔާގެ ލާރިގޮތުގައި، ހިގަންޖެހޭނީ މާލިއްޔާގެ ގަވާއިދު ތަކާއި ގާނޫނުތައް،\nAugust 11, 2012 at 11:29 am\tބޮޑު ބާގީ ސަހީމް އަށް ބުނެލަން ބޭނުމީ! ކަލޭމެންކުރީ ހަމަ ބަގާވާތް! ބާގީ އޭ ބުނީމާ ، މިރޯދަމަހު އަޅުކަމުގެ ދުވަސްވަރު، ފަހުދިހައިގެ ތެރޭޭގައި، އޯކޭ ޒާހިރުބެ\nއެހުރީ ޖަލަށްލާފަ! ކަލޭގެހުރި އަނިޔާވެރިކަން ދެކިބަލަ! ކޮންމެރެޔަކު، ދަމުނަމާދަށްގޮސް\nމީހުންނަށް ކަންދައްކަން ރޮއެ ރޮއެފާ ތިޔަކުރަނީ ކޮންކަމެއް! ﷲ ހުރިހާކަމެއް ދެނެވޮޑި\nގެންވޭ!ޒާހިރުގެ އާއިލާއެއްވެސް އޮންނާނެ! ޒާހިރަކީވެސް މާތް ﷲ އަށް އަޅުކަންކުރާ\nﷲގެ އަޅެއް! މިއީ ރަމްލޯންމަސް! ކަލޭ ހަނދާން ކޮށްގެން ހުންނާތި މީހުންނަށް ތިޔަދޭ\nއަނިޔާ! ކަލެއަކީ ބާގީ އެއްކަން މިގައުމުގެ ކުދިބޮޑު އެންމެން ދަންނާނެ، އެހެންވީމާ\nއަނގައިން ބުނާއެއްޗަކުން ސަރީއަތުން އަދަބު ނުދީ ޖަލުގައި ބަހައްޓައިގެން އަނިޔާކުރަނީ\nއެއީތަ ﷲ ގެ އަމުރުފުޅަކީ! ބޮޑުބާގީ ބުނެބަލަ!!!!!!!!!!!!!!\nAugust 13, 2012 at 2:17 pm\tބާޢީ ޝަހީމު…… ބާާޢީ ފަހަރި އިމްރާން…….(ބާޢީ އިލްޔާސް މިދިޔަ އަހަރުގެ(27.05.2011) އިލްޔާސް ދޮށީ އަންހެން ދަރިފުޅު ކާވެނި ޕާޓީއައް ޚަރަދު ކުރަން 60000ރ ދިން ފަރާތަކީ ބާޢީ ޤާސިމް)\nAugust 14, 2012 at 2:19 am\tސަހީމަކީ ހަމަފައްކާ ސައިތޯނެއް. އެހެންމިބުނީ އޭނަ މީހުން މަގުފުރައްދާ މީހަކަށްވާތީ.\nއިންސާނުްތެރޭގައިވެސް ސައިތޯނުން އުޅެއެވެ. އެއީ ނުބައި ވަސްވާސްދޭ ސައިތޯނެކެވެ.\nAugust 14, 2012 at 8:32 pm\tބާގީ ބާގީ ބާގީ ބާ ގީ ބޮނަކުއާ ބާގީ ދެންލަލަލަލަލާ\nAugust 24, 2012 at 7:06 am\tއަދާލަތު ކުންފުނީގައި ކުރިޔައްކުޅުއްވާބޭފުޅުންގެވިސްނުންފުޅުތިޔަހުންނަވަނީ ކުރަފީގެ ވިސްނުންފުޅުވެސް ހުންނަކަހަލަގޮތަކަށެވެ އެއީ ކުރަފިވެސް ވަރައްހިކުމަތްތެރިކަމާއި ވިސްނުންތެރިކަމާއިއެކު ހަކުރުފުޅިޔައް އެރުއްވާނެ އެކަމަކު ނިކުންނާކަށް ނޭގޭނެ މީހަކު ފުޅިންނަގާބޭރައްލީމަދެންފިސާރިބާރައް ދުވެފިލަންއުޅޭނެ ނެގިމީހާގެ އަތްދަށުންސަލާމަތްވާށޯ އެދުވަނީ އަދާލަތު ކުންފުނީގެ އެންމެ އިސްވެރިޔާ(މުދިގާޑް)ސޭކުއިމުރާން ފަންނުވެރިންގެ ޤަލަމުން ރާއްޖެ އިސްލާމްކުރިގޮތް ދައްކާލުމުގެ މާރުޒެއް ބާއްވާއިރު އެހެންބަޔަކު ބާއްވައިފާނެ މައުޒަކައް ކުޑަކޮންވެސް ވިސްނާނުލައްވަވައެވެ އަޅުގަދުވެސް އެބަވިސްނަން ފަންނުވެރިންގެ ޤަލަމުން ކުރަހަިގެން މައުރުޒެއް. އެއީ އަދާލަތުކުންފުނީގެ މިއަދުގެ ގެރިން ފިރިހެންކުޅިކުޅެންތިބެވިދާނެ ގޮތްގޮތައް ފާޑުފާޑަށް ކުރަހާ މައުރުޒުކުރުމެވެ ފިރިހެންކުޅިކުޅެވިދާނެގޮތްގޮތައް ކުރެހުމަކުން އަދިމިހާތަނަން ބަޔަކުނުކުރާމޮޅުކަމެއް އެންމެފުރަތަމަ ކުރާމީހުންގެ މަގާމްގަ މަގާމްވާންއަހަރެންބޭނުންވާތީއެވެ އަނެއްކޮޅުންބަޔަކުހަރާފާނެ ދަގަދަކަށްމިއަދަކު ނުވިސްނާނަން އެއީ އަހަރެންނަކީ ދީންދަންނަޖާހިލެއްނޫން ހަމައެކަނި ތުގުޅިލީތޮށިގަޑެންއަހަރެންގެއޮތީ ދީންދަންނަނަމަ ބޯޅައިން ބޯޅަޔަކުނުޛަހާނެ\nAugust 27, 2012 at 10:11 am\tމީހުންނަށް ފުރައްސާރަކުރުމާއި އެއްޗެހި ކިއުމަކީ ކަލޯމެންގެ އާދަ! ތިމާއަށް ހެޔޮކަމެއް ނުކުރެވޭ އިރު ހުތުރުބަހުން މީހުންނަށް އެއްޗެހިކިޔާ މަލާމާތްކުރުމަކީ ފައިދާކުރާނެކަމެއްބާ؟ ކާކަށް އެނގޭނީ މަރުވާނީ ކޮންއިރަކުންކަން. ދުނިޔެއަކީ ތިމާ ހިތުހުރިގޮތަކަށް އުޅެންހުރިތަނެއްކަމަކަށް ނުފެނޭ. ބާޣީ އެއް ވިއްޔާ އެބާޣީއަށް ޙައްޤު އަދަބު މަރުވުމުން ލިބޭނެ. ރާބޯމީހެއްވިއްޔާ އެ އަދަބުވެސް ލިބޭނެ. އަންހެނުންގެ ޢިއްޒަތަށް އަރައިގަންނަމީހެއްނަމަ އެ އަދަބުވެސް ލިބޭނެ. އެކަމަކު މިއީ ޙަޤީޤަތަކަށް ނުވާނަމަ މީސްމީހުން ނުކުރާ ކަންތައްތައް ބޮލުގައި އަޅުވައި މީހުންގެ ޝަޚްޞިއްޔަތު ފަނާކުރުމަށް މަސައްކަތް ކުރާމީހުންނަށް މާތްކަލާނގެ ރަނގަޅުމަގެއް ނުދައްކަވާނެ. އެފަދަމީހުންގެ ލޯތަކާއި ކަންފަތްތައް ﷲތަޢާލާވަނީ ބަންދުކުރައްވާފަ. ޙައްޤުގޮތެއް ނުވިސްނޭނެެ. ނުވެސް ފެންނާނެ. މަރުވަންދެން މީހުންނަށް ފުރައްސާރަކޮށް މަލާމާތްކުރުމުގައި ދެމިތިބޭނެ. ކީރިތި ﷲ މިފަދަމީހުންނަށް ހެޔޮމަގު ދެއްކެވުން އެދި ދުޢާކުރަން. ދީނީ ޢިލްމުވެރިއެއްނަމަ އެއެއްމެންވެސް މިފަދަ މީހުންނަށްވާނީ ބާޣީންނަށް. ދީން ހަލާކު ކޮށްލަން މަސައްކަތްކުރާމީހުންގެ އެއްމެ ފުރަތަމަ ޢަލާމާތަކީ އެއީ. ތިހާ ދީނަށް ލޯބިކުރާ ބަޔަކު ނަމަ ދީނުގައި އޮންނަ ގޮތް ޤަބޫލުކޮށް މީހުންނަށް ފުރައްސާރަކޮށް މަލާމާތްކުރުން ހުއްޓާލަންވީނުން. އޭރުން ހަމަ ޔަޤީނުންވެސް އާޚިރަތުގައި ހެޔޮދަރުމަލިބޭނެ.\nOctober 29, 2012 at 1:20 pm\tޝިފާގެ ވާހަކަޔައް އަޅުގަނޑު ތާއީދުކުރަން މި ރީނދޫބައިގަނޑަށް ހެޔޮވިސްނުން ދެއްވާށި އިލްޔާސްގެ ދޮށީދަރިފުޅުގެ ކައިވެންޏަައް 60000ރ ދިންކަމައް ބުނެ ހަދާފިތުނަވެރި ދޮގުވާހާކަ. ﷲވޮޑގެންވާކަމާ ކުޅަދުން ވަންތަކަން ކަލޭމެނަށްފެންނާނެދުވަހެއް އައްނާނެ.ﷲއަށް ބިރުވެތިވޭ\nMarch 7, 2013 at 2:52 am\tMihira Ibuleehuge Dari Kaleyge Hulumeedu Ais Hurireyga Hiley Anhene Kotareega Baavaigen Moshen Othee Den Kon Deeney kiyaafa Fokey Veedebala Mihira kuthaa\nAli Saeed Ga.Maamendhoo Reply\nMarch 14, 2013 at 10:02 pm\tALHUGADUGE Dharifulhuge karaamathah aaigathee eh noonev.Kaamaathugai aiy ves lee eve. ekujjaa karaamaathah thadhuvegen ulhumun ekan egunee ves.Veemaa Ok Zahir jalah nlaan vee keeve heyyeve.e kujjaa miharu aheren kairee gaives karaamaathugai aiy lumah bunanee eve.kihaa dhera kameh heyyeve.ehenveemaa Zahir onnanjeheynee ethanuga eve.


Salaamathee Majlis In Israel Kuvverikoh Bayaan Nerun America In Huttuvaifi - Vaguthu\nސަލާމަތީ މަޖިލީހުން އިސްރާއީލް ކުއްވެރިކޮށް ބަޔާން ނެރުން އެމެރިކާ އިން ހުއްޓުވައިފި\nއިސްރާއީލުން ފަލަސްތީންގެ މަސްޖިދުލް އަޤުޞާގައި ހިންގި އަމަލުތަކާއި އަދި ޣައްޒާއަށް ދެމުންދާ ހަމަލާތައް ވެސް ކުއްވެރިކޮށް ބަޔާން ނެރެން އދ.ގެ ސަލާމަތީ މަޖިލީހުގެ މެންބަރުން ކުރި މަސައްކަތް އެމެރިކާ އިން ހުއްޓުވައިފިއެވެެ.\nފަލަސްތީނާއި އިސްރާއީލްގެ މަސްރަހާއި ގުޅޭ ގޮތުން މިއަދު ވެސް އދ.ގެ ސަލާމަތީ މަޖިލީހުގެ ބައްދަލުވުމެއް ވަނީ ބާއްވާފައެވެ. މިއީ މިމައްސަލައިގައި ސަލާމަތީ މަޖިލީހުގެ ބައްދަލުވުމެއް ބޭއްވި ދެވަނަ ފަހަރެވެ.\nއދ.އިން ފަލަސްތީނާއި އިސްރައީލަށް ކަނދައަޅާފައި ހުންނަވާ ސުލްހައިގެ މަންދޫބު ޓޯރު ވެނެސްލޭންޑް ވަނީ ފަލަސްތީނާއި އިސްރާއީލްގެ ހާލަތާއި ގުޅޭ މައުލޫމާތު މިއަދު އޮތް ސަލާމަތީ މަޖިލީހުގެ ބައްދަލުވުމަށް ދީފައެވެ.\nއޭނާ ވަނީ ޣައްޒާއަށް އަމާޒުވަމުންދާ ހަމަލާތަކާއި ގުޅިގެންނާއި އަޤުޞާ މިސްކިތުގައި އިސްރާއީލް ސިފައިން ހިންގަމުން ގެންދާ ޖަރީމާތަކާއި ގުޅިގެން ކަންބޮޑުވުން ފާޅުކުރައްވާފައެވެ.\n"އަޅުގަނޑު އެދެން ސަލާމަތީ މަޖިލީހުގެ ހުރިހާ މެންބަރު ގައުމުތަކުން ވެސް މިހަމަނުޖެހުންތައް ހުއްޓާލަން ގޮވާލުމަށް. އަދި ބައިނަލްއަޤުވާމީ ޤާނޫނުތަކަމަށް އަމަލުކުރުމަށައި ހަނގުރާމައިގެ ހާލަތުގައި ވެސް ހަނގުރާމައާއި ގުޅުންނެތް އާއްމުން ރައްކާތެރިކުރުމަށް ގޮވާލުމަށް." ޓޯރު ވިދާޅުވިއެވެ.\nނަމަވެސް އެމެރިކާ އަށް ލިބިފައިވާ ވީޓޯގެ ބާރު ބޭނުންކޮށްގެން ފަލަސްތީނުގެ ދިފާއުގައި ބަޔާން ނެރުން ވަނީ ހުއްޓުވާފައެވެ.\nމިއަދުވެސް އިސްރާއީލުން ދަނީ ޣައްޒާއަށް ވަރުގަދައަށް ބޮމުގެ ހަމަލާތައް ދެމުންނެވެ. މިހާތަނަށް އިސްރާއީލްގެ ހަމަލާތަކުގައި މިހާތަނަށް ފަލަސްތީންގެ 65 މީހަކު ވަނީ ޝަހީދުވެފައެވެ. އޭގެތެރޭގައި 16 ކުޑަކުދިން ވެސް ހިމެނެއެވެ.\nއިސްރާއީލަށް ޣައްޒާ އިން ވެސް ދަނީ ރޮކެޓް ހަމަލާތައް ދެމުންނެވެ. ޣައްޒާ އިން ދިން ރޮކެޓް ހަމަލާތަކުގައި މިހާތަނަށް ހަތް މީހަކު ވަނީ މަރުވެފައެވެ.\nމެއި 13, 2021 01:07\nއެހެންވީމާ މި އދ އޭ ކިޔުނު ބައިގަޑަކީވެސް މިކިޔާ މުގައްދަސް ޑިމޮކްރަސީގެ ހަމަތަކުގެމަތިން ހިނގާތަނެއްނޫންތާ ދޯ...\nމެއި 13, 2021 01:08\nމި އެމެރިކާމީ ޑިމޮކްރަސީއަށް ހުރި ހުތުރެއް\nމެއި 13, 2021 02:02\nކޮބާ ބައިޑަން އަށް ތާއީދު ކުރި ދިވެހިން\nއ.ދ. އަކީ އަސްލު ކޮންބައެއްކަން އެނގޭބަޔަކުނަމަ ތިވާހަކަ ނުދައްކާނެ. އދ އަކީ އިސްލާމީ ޝަރީއަތާއި ދެކޮޅަށް ވެސްޓަރން ގައިމުތަކުން އުފައްދާފަިވާ ބައިގަނޑެއް. އެމީހުން މައިގަނޑު މަޤްޞަދު ތަކަށް ބާލާލިޔަސް އެކަން ފުދޭނެ. އެގޮތުން ޖިންސީ ހަމަހަމަކަން / ހިއުމަން ރައިޓްސް / ދީނީހަމަ ހަމަކަން މިހެންގޮސް ނަން ހުސްކޮށް.


އައިޝަތު އަހުނާ | Dhiislam | Page2| Dhiislam - Part 2\n"ހަލޯ" ނިދިއަޑެއްގައި ފޯނަށް ޖަވާބުދިނެވެ. ގަޑިން ހަވީރު4ޖެހީއެވެ. މިއޮއް ރަމަޟާން މަހު އިރުއޮއްސުމަށް2ގަޑިއެއް ހާއިރަށް ވީއިރުވެސް ރަހުމަތްތެރިޔާ އެއޮތީ ނިދާފައެވެ. "އަދިވެސް ނިދަނީތަ؟ ނަމާދުވެސް ނުކޮށް ...\nއައިޝަތު އަހުނާ މެއި 13, 2020 0\n"ހެނދުނުގެ ސައިގެ ކަންތައް ނިންމާނުލެވި އުޅެނިކޮށް އަހަރެންގެ5އަހަރުގެ ދަރިފުޅު ދުވެފައި އައިސް ބުނެފިއެވެ. "މަންމާ! ބައިވަރު މީހުން އެބައޮތް އެގޭ ކައިރި. ކޮންމެވެސް ދައްތައެއް މަރުވިއްޔޯ؟" އަހަރެން ދިޔައީ ...\nއައިޝަތު އަހުނާ އޭޕްރިލް 25, 2020 0\nޝުކުރުވެރިވާކަށް އަޅެ ނުވޭހެއްޔެވެ؟\nމަސައްކަތުގެ މާހައުލުގައި ދިމާވި ހާދިސާއެއްގައި އަހަރެންގެ ވާތުއަތް ބުރިވެއްޖެއެވެ. އެކަމުގެ ސަބަބުން ދުނިޔޭގައި އުޅުމަށް ވަރަށް އުނދަގޫވެއްޖެއެވެ. އެހެން މިބުނީ އެކިކަހަލަ ޒަރޫރީ ކަންކަން ކުރުމުގައިވެސް ދަތިވެއްޖެއެވެ. މިކަމާ ވީދެރައިން ދުނިޔެ ...\nއައިޝަތު އަހުނާ އޭޕްރިލް 14, 2020 0


Usoolaai hilaafa vumun Bangalore team Rajje inn dhiumah mahloof govaalaifi\nބެންގަލޫރު ޓީމް ކުޅުންތެރިން މަގުމައްޗަށް ނުކުމެ އުޅެނިކޮށް ނަގާފައިވާ ފޮޓޯ އެއް--\nއުސޫލާއި ހިލާފު ވުމުން ބެންގަލޫރު ޓީމް ރާއްޖެ ދޫކޮށް ދިއުމަށް މަހްލޫފް ގޮވާލައިފި\nއޭއެފްސީ ކަޕްގައި ބެންގަލޫރުން ރާއްޖެގެ ކުލަބް އީގަލްސް އާއި ދެކޮޅަށް ކުޅުމަށް އެ ޓީމުން މިހާރު ވަނީ ރާއްޖެ އައިސްފައެވެ. ކޮވިޑްގެ ހާލަތު ގޯސްވެފައިވާ މި ދަނޑިވަޅުގައި ރާއްޖެ އަށް އިންޑިޔާގެ ޓީމެއް އައުމުން އާންމުންގެ ތެރޭގައި ދަނީ ފާޑުކިއުންތައް ކުރިމަތިވަމުންނެވެ.\nބެންގަލޫރު ޓީމް ރާއްޖެ އަށް ގެނެސްފައިވަނީ އެޗްޕީއޭގެ ގައިޑްލައިންތަކަށާއި އޭއެފްސީގެ ގަވައިދުތަކަށް ތަބާވާންޖެހޭނެކަން އެންގުމައްފަހުގައެވެ. މައްސަލަ ހޫނުވީ ގަވައިދާ ހިލާފަށް ބެންގަލޫރު ކުޅުންތެރިން މާލޭގެ މަގުމަތީގައި އުޅޭ ފޮޓޯއެއް ސޯޝަލް މީޑިއާގައި އާންމުވުމުންނެވެ. މި މައްސަލައިގައި މިނިސްޓަރު މަހުލޫފް ކުރެއްވި ޓްވީޓެއްގައި ވިދާޅުވީ އާއްމުންގެ ޕްރެޝަރާއެކު ވެސް އޭއެފްސީ ކަޕް ބޭއްވޭތޯ ބެލި ކަމަށާއި، އެކަމަކު ގައިޑްލައިނާ ހިލާފުވުމުން ބެންގަލޫރު ކުޅުންތެރިން ރާއްޖެ ދޫކޮށް މިހާރުން މިހާރަށް ދާންޖެހޭ ކަމަށެވެ.\n“އެޗްޕީއޭ އާއި އޭއެފްސީގެ ގައިޑްލައިނާ ހިލާފަށް ބެންގަލޫރު ޓީމުން އަމަލުކުރިގޮތް ބަލައެއް ނުގަނެވޭނެ. ބެންގަލޫރު ވީ އެންމެ އަވަހަކަށް ރާއްޖެ ދޫކޮށް ދާންޖެހޭ. މީގެ މަސްތަކެއް ކުރިން ބަހުގެ އިތުބާރު ދީ ކޮވިޑުގެ ކޭސްތައް ގިނަވެ އާއްމުންގެ ޕްރެޝަރު ކުރިމަތިވި އިރުވެސް މުބާރާތް ބޭއްވޭތޯ މި ބަލަނީ” މި މައްސަލައާ ގުޅިގެން މަހުލޫފް އެންމެ ފުރަތަމަ ކުރި ޓްވީޓްގައި ބުނެފައިވެ އެވެ\nބެންގަލޫރު އެފްސީ ކުޅުންތެރިން މަޑުކުރީ މާލޭގެ ހޮޓެލް ޖެންގައި ހުރިހާ ކުޅުންތެރިން ޓެސްޓް ކުރުމަށްފަހު ނެގެޓިވް ވުމުންނެވެ. ގަވައިދުގައި ވާގޮގުން މި ކުޅުންތެރިންނަށް ބޭރަށް ނިކުމެވޭނީ ހަމައެކަނި މެޗު ކުޅުމަށާއި ފަރިތަކުރުން ތަކަށް އެކަންޔެވެ.\nއެފްއޭއެމްއަށް އަންގައިފިން ރާއްޖޭގައި މެޗު ނުކުޅެވޭނެކަމަށް އަދި ބެންގަލޫރު ޓީމު ފުރުމުގެ އިންތިޒާމުތައް ހަމަޖެއްސުމަށް. އޭއެފްސީ އާއި އެފްއޭއެމްއާ މަޝްވަރާ ކުރުމަށް ފަހު ގްރޫޕް ސްޓޭޖުގެ މެޗުތައް ފަސްކުރުމާމެދު ގޮތެއް ނިންމާނަން” މަހުލޫފް ފަހުން ކުރެއްވި ޓްވީޓެއްގައި ވިދާޅުވި އެވެ.\nލިޔުނީ: އަލީ ރަމީޒް


Dhiraagun kudakudhinge hiyaage kudhinnah haassa hadhiyaa thakeh | ThePress\n21 November 2020, 08:35\nދިރާގުން ކުޑަކުދިންގެ ހިޔާއަށް ހަދިޔާ ފޯރުކޮށްދިނުގެ ތެރެއިން\nދިރާގުން ބުނީ، ކުޑަކުދިންގެ ހިޔާގެ ކޮމްޕިއުޓާ ލެބަށް ބޭނުންވާ މުހިންމު ވަސީލަތްތަކެއް ހަދިޔާ ކޮށްފައިވާ ކަމަށާއި، އޭގެތެރޭގައި ކުޑަ ކުދިންގެ ހިޔާއަށް ބޭނުންވާ 23 ކޮމްޕިއުޓާ ޑެސްކާއި،5ކޮމްޕީއުޓާ ސިސްޓަމާއި ދިރާގު ފައިބާ 100އެމް އިންޓަނެޓް ކަނެކްޝަނާއި ދިރާގު ޓީވީ ކަނެކްޝަން ހަދިޔާ ކޮށްފައިވާ ކަމަށެވެ. އަދި ކުޑަކުދިންގެ ހިޔާގެ މެނޭޖްމަންޓްގެ އެދުމުގެ މަތިން2ލެބަށް ބޭނުން ވެފައިވާ ބައެއް މަރާމާތު ކުރުމުގެ މަސައްކަތްތައް ކުރިއަށް ގެންދިއުމަށް ވެސް ވަނީ އެހީތެރިކަން ފޯރުކޮށް ދީފައި ކަމަށް ދިރަގުން ބުނެއެވެ.\nމިކަމާ ގުޅިގެން ކުޑަކުދިންގެ ހިޔާގެ ސީއީއޯ މޫމިނާ އާދަމް ވިދާޅުވީ، ދިރާގުން ވޭތުވެދިޔަ 12 އަހަރު ކުޑަކުދިންގެ ހިޔާއަށް ވެދެމުންދާ ދީލަތި އެހީތެރިކަން ނުހަނު އިހުލާސްތެރި ކަމާއެކު ފާހަގަކުރާ ކަމަށާއި، އެ ކުދިންގެ ކިޔެވުމަށާއި، މުނިފޫހިފުލުވުމަށް ދިރާގުން ފޯރުކޮށްދީފައިވާ ދިރާގު ޓީވީ އަދި އިންޓަނެޓަކީ ވަރަށް މުހިންމު ދެ ވަސީލަތް ކަމަށެވެ. އަދި އެތަނުގައި ތިބި ކުދިންގެ ދިރިއުޅުމަށް ހެޔޮ ބަދަލެއް ގެނެސްދިނުމަށް ދިރާގުން ދެމުން ގެންދާ އެހީތެރިކަމަށް ވަރަށް ބޮޑަށް ޝުކުރު ދެންނަވާ ކަމަށެވެ.\nއެގޮތުން ދިރާގުން އެންމެ ފުރަތަމަ ކޮމްޕިއުޓަ ލެބް ކުޑަކުދިންގެ ހިޔާގައި ގާއިމުކުރުމަށް އެހީތެރިވެފައިވަނީ 2013 ވަނަ އަހަރުއެވެ. ހަމަ އެއަހަރު ދިރާގުން ވަނީ ކުޑަކުދިންގެ ހިޔާގައި ލައިބްރަރީ އެއްވެސް ގާއުމުކޮށްދީފައިއެވެ. މީގެ އިތުރުން ދިރާގުން ވަނީ ހުޅުމާލޭގައި ހުންނަ ކުޑަކުދިން ބަލަހައްޓާ މަރުކަޒު "ފިޔަވަތި"ގައި އިންޓަނެޓްގެ ހިދުމަތް ހިލޭ ފޯރުކޮށްދީ، އޮންލައިން ކްލާސްތައް ހިންގުމުގެ ނިޒާމު4ކްލާސްރޫމް ގައި ގާއިމުކޮށްދީފައިއެވެ.


ރައީސުލްޖުމްހޫރިއްޔާ، ރުވާންޑާއަށް ކުރައްވާ ރަސްމީ ދަތުރުފުޅެއްގައި ފުރާވަޑައިގެންފި - The President's Office\nރައީސުލްޖުމްހޫރިއްޔާ، ރުވާންޑާއަށް ކުރައްވާ ރަސްމީ ދަތުރުފުޅެއްގައި ފުރާވަޑައިގެންފި\n22 ޖޫން 2022، ރިފަރެންސް: 2022-289\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ރުވާންޑާއަށް ކުރައްވާ ރަސްމީ ދަތުރުފުޅެއްގައި މިރޭ ފުރާވަޑައިގެންފިއެވެ. މިދަތުރުފުޅުގައި ރައީސުލްޖުމްހޫރިއްޔާގެ އަރިހުގައި އެމަނިކުފާނުގެ އަނބިކަނބަލުން ފަޒްނާ އަޙްމަދާއި، ދިވެހި ސަރުކާރުގެ މަތީ ފަންތީގެ ވަފްދެއް ބައިވެރިވެވަޑައިގަންނަވައެވެ.\nރައީސުލްޖުމްހޫރިއްޔާގެ މި ދަތުރުފުޅަކީ ރުވާންޑާގެ ކިގާލީގައި މި އަހަރުގެ ޖޫން މަހުގެ 20 ވަނަ ދުވަހުން 25 ވަނަ ދުވަހަށް ކުރިއަށްދާ ކޮމަންވެލްތް ޤައުމުތަކުގެ އިސްވެރިންގެ ބައްދަލުވުމުގައި ބައިވެރިވެވަޑައިގެންނެވުމަށް ކުރައްވާ ދަތުރުފުޅެކެވެ. މިއީ 1 ފެބުރުވަރީ 2020 ގައި ދިވެހިރާއްޖެއިން އަލުން ކޮމަންވެލްތާ ގުޅުނު ފަހުން، ކޮމަންވެލްތުގެ ޤައުމުތަކުގެ އިސްވެރިންގެ ބައްދަލުވުމުގައި ރާއްޖެއިން ބައިވެރިވާ ފުރަތަމަ ފަހަރެވެ.\nރައީސުލްޖުމްހޫރިއްޔާގެ މި ދަތުރުފުޅަކީ، ޑިމޮކްރަސީއާއި، އިންސާނީ ޙައްޤުތަކާއި، ހެޔޮވެރިކަމާއި، ޤައުމުތަކުން އެކުގައި މަސައްކަތް ކުރުމާއި، ދުނިޔޭގެ ޞުލްޙަ މަސަލަސްކަން ކުރިއެރުވުމަށް ބައިނަލްއަޤްވާމީ މުޖުތަމަޢާއެކު، ޚާއްޞަކޮށް ކޮމަންވެލްތުގެ މެންބަރު ޤައުމުތަކާއެކު ރާއްޖެއިން މަސައްކަތްކުރުމަށް މި ސަރުކާރުން ދެއްވާ އަހަންމިއްޔަތު ރަމްޒުކޮށްދޭ ދަތުރުފުޅެކެވެ. އެގޮތުން މި ސަރުކާރުން މަސައްކަތް ކުރަމުން ދަނީ ގިނަ ޤައުމުތައް ބައިވެރިވާ މިފަދަ ފޯރަމްތަކުގެ ޒަރިއްޔާއިން، އެންމެން ޝާމިލުވާ، ހަރުދަނާ، އަދި ތިމާވެށްޓާ މެދު ހޭލުންތެރި މުޖުތަމަޢުތަކެއް ބިނާކުރުމަށް ބޭނުންވާ ފަންނީ ތަޖުރިބާ އާއި އެހީތެރިކަން ހޯދުމެވެ.\nމި ބައްދަލުވުމުގެ ހަވާސާގައި، ޤައުމުތަކުގެ ވެރިންނާ އެކު ބާއްވަވާ މަޝްވަރާ ބައްދަލު ކުރެއްވުންތަކުގައި، ބައިނަލްއަޤްވާމީ މުޖުތަމަޢުގައި ދިވެހިރާއްޖެއިން އަދާކުރާ ދައުރު އިތުރަށް ހަރުދަނާކުރުމަށާއި، ބައިނަލްއަޤްވާމީ މައްސަލަތައް ޙައްލުކުރުމުގައި ރާއްޖެއިން ބައިވެރިވެ މަސައްކަތްކުރެވިދާނެ ގޮތްތަކާ ގުޅޭ ގޮތުން ރައީސުލްޖުމްހޫރިއްޔާ މަޝްވަރާކުރައްވާނެއެވެ.


Covid-19 ah positive vi meehunge adhadhu 8 lakka ah vure ma'chah!\nކ. މާލެ | 31 މާރޗް 2020 | އަންގާރަ 17:24 | 2,955\nކޮވިޑް-19 އަށް ޕޮޒިޓިވްވީ ބަޔަކަށް ފަރުވާދޭ މަންޒަރު - ފްރާންސް 24\nމިހާރު ދުނިޔޭގައި ހަލުވިކަމާއި އެކު ފެތުރެމުންދާ ކޮވިޑް-19 އަށް ޕޮޒިޓިވްވި މީހުންގެ އަދަދު 8 ލައްކައަށްވުރެ މައްޗަށް އަރައިފިއެވެ.\nއަންގާރު ދުވަހުގެ 17:00 އާ ހަމައަށް ބަލާއިރު ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ 801،398 އަށް އަރާފައެވެ. އަދި މި ބަލި ޖެހިގެން 38،869 މަރުވެފައިވާއިރު، ބަލި ޖެހިގެން ރަނގަޅުވި މީހުންގެ އަދަދު އުޅެނީ 174،576 ގައެވެ.\nމި ބަލި ދުނިޔޭގެ 204 ސަރަހައްދަކުން ފެނިފައިވާއިރު މިހާތަނަށް މި ބަލީގެ އެންމެ ގިނަ ކޭސްފެނިފައިވަނީ އެމެެރިކާއިންނެވެ. އެމެރިކާގައި 164،670 މީހުންނަށް މި ބަލި ޖެހިފައިވާއިރު 3،180 މީހުން ބަލީގައި މަރުވެފައިވެއެވެ. އަދި މި ބަލި ޖެހުނު 5،945 މީހުން ވަނީ ބަލިން ފަސޭހަވެފައެވެ.\nދެވަނައަށް މި ބަލީގެ އެންމެ ގިނަ ކޭސްތައް ރިޕޯޓުކުރެވިފައިވަނީ އިޓަލީއިންނެވެ. އިޓަލީގައި 101،991 މީހުން ވައިރަހަށް ޕޮޒިޓިވް ވެފައިވާއިރު މި ބަލި ޖެހިގެން 11،660 މީހުން އެގައުމުން މަރުވެފައިވެއެވެ. އަދި އެގައުމުގައި 14،620 މީހުން ވަނީ ބަލިން ފަސޭހަވެފައެވެ.\nތިންވަނަ އަށް ކޮވިޑް-19 ގެ އެންމެ ގިނަ ކޭސް ރިޕޯޓުކޮށްފައިވަނީ ސްޕެއިން އިންނެވެ. އެގޮތުން ސްޕެއިންގެ 94،417 މީހަކަށް މި ބަލި ޖެހުނުއިރު މި ބަލީގައި 8،189 މީހުން މަރުވެފައިވެއެވެ. އަދި އެގައުމުގައި 19،259 މީހުން ވަނީ ބަލިން ފަސޭހަވެފައެވެ.\nމި ބަލި އެންމެ ފުރަތަމަ ފެނުނު ކަމަށް ބުނާ ޗައިނާއިން މިހާތަނަށް 81،524 މީހުން ކޮވިޑް-19 އަށް ޕޮޒިޓިވް ވެފައިވެއެވެ. ޗައިނާގައި ބަލި ޖެހުނު މީހުންގެ ތެރެއިން 76،060 މީހުން ވަނީ ބަލި އެއްކޮށް ފަސޭހަވެ، ދޫކޮށްލާފައެވެ. ވައިރަހަށް ޕޮޒިޓިވްވި މީހުންގެ ތެރެއިން 3،305 މީހުން ވަނީ ބަލީގައި މަރުވެފައެވެ.\nހަބަރުގައި ހިމަނާފައިވާ އަދަދުތަކަކީ 31 މާޗް 2020 ވަނަ ދުވަހު ރާއްޖެ ގަޑިން 17:00 އާ ހަމައަށް ރިޕޯޓްކޮށްފައިވާ އަދަދުތައް